**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ K΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 13 Φεβρουαρίου 2025, ημέρα Πέμπτη και ώρα 13.10΄, στην Αίθουσα Γερουσίας του Μεγάρου της Βουλής, συνήλθε σε συνεδρίαση η Διαρκής Επιτροπή Μορφωτικών Υποθέσεων, υπό την προεδρία του Προέδρου της, κ. Χριστόδουλου Στεφανάδη, με θέμα ημερήσιας διάταξης, τη συνέχιση της επεξεργασίας και εξέτασης του σχεδίου νόμου του Υπουργείου Πολιτισμού «Αναδιοργάνωση του νομικού προσώπου δημοσίου δικαίου με την επωνυμία «Εθνική Πινακοθήκη-Μουσείου Αλεξάνδρου Σούτσου» και του νομικού προσώπου ιδιωτικού δικαίου με την επωνυμία «Μητροπολιτικός Οργανισμός Μουσείων Εικαστικών Τεχνών Θεσσαλονίκης», ενίσχυση των δράσεων του Οργανισμού Μεγάρου Μουσικής Θεσσαλονίκης και του Φεστιβάλ Κινηματογράφου Θεσσαλονίκης, μετονομασία του Προπαρασκευαστικού και Επαγγελματικού Σχολείου καλών Τεχνών Πανόρμου Τήνου σε Ανώτερη Σχολή Καλής Τέχνης Μαρμαροτεχνίας Πανόρμου Τήνου και αναμόρφωση του πλαισίου λειτουργίας της, ρυθμίσεις για το πρόγραμμα στήριξης οπτικοακουστικών έργων στην Ελλάδα και λοιπές διατάξεις αρμοδιότητας του Υπουργείου Πολιτισμού» (2η συνεδρίαση – ακρόαση εξωκοινοβουλευτικών προσώπων).

Στη συνεδρίαση παρέστησαν η Υπουργός Πολιτισμού, κυρία Στυλιανή Μενδώνη, καθώς και αρμόδιοι υπηρεσιακοί παράγοντες.

Στην Επιτροπή παρέστησαν και εξέθεσαν τις απόψεις τους επί του σχεδίου νόμου, κατά τα οριζόμενα στο άρθρο 38 του Κανονισμού της Βουλής, οι κ.κ. Συραγώ Τσιάρα, Διευθύντρια Εθνικής Πινακοθήκης, Επαμεινώνδας Χριστοφιλόπουλος, Πρόεδρος του Μητροπολιτικού Οργανισμού Μουσείων Εικαστικών Τεχνών Θεσσαλονίκης –MOMus, Παναγιώτης Κροντηράς, Δήμαρχος Τήνου, Λεωνίδας Χαλεπάς, Διευθυντής του Προπαρασκευαστικού και Επαγγελματικού Σχολείου Καλών Τεχνών Πανόρμου Τήνου, Άκης Σακελλαρίου, Πρόεδρος του Φεστιβάλ Κινηματογράφου Θεσσαλονίκης, Λεωνίδας Χριστόπουλος, Διευθύνων Σύμβουλος του Ελληνικού Κέντρου Κινηματογράφου, Οπτικοακουστικών Μέσων και Δημιουργίας (ΕΚΚΟΜΕΔ), Κωνσταντίνος Κοντοβράκης, Γενικός Γραμματέας του Συνδέσμου Ανεξάρτητων Παραγωγών Οπτικοακουστικών Έργων (ΣΑΠΟΕ) και Αλέξανδρος Νικολούζος, Νομικός Σύμβουλος και Αικατερίνη Καμάρα, Γενική Γραμματέας του Ιδρύματος «Μακεδονικό Μουσείο Σύγχρονης Τέχνης».

Επίσης, εξέθεσε τις απόψεις του επί του σχεδίου νόμου, μέσω υπηρεσιών τηλεδιάσκεψης (άρθρο 38§9), ο κ. Αλέξανδρος Καχριμάνης, Περιφερειάρχης Ηπείρου.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Αμυράς Γεώργιος, Βλάσης Κωνσταντίνος, Γιώργος Ιωάννης, Δεληκάρη Αγγελική, Ευθυμίου Άννα, Θεοχάρης Θεοχάρης (Χάρης), Καλλιάνος Ιωάννης, Κατσανιώτης Ανδρέας, Κατσαφάδος Κωνσταντίνος, Καφούρος Μάρκος, Κεφαλογιάννης Κωνσταντίνος, Κόνσολας Εμμανουήλ, Κούβελας Δημήτριος, Κουλκουδίνας Σπυρίδων, Κυριαζίδης Δημήτριος, Κυριάκης Σπυρίδων, Λαμπρόπουλος Ιωάννης, Λιάκος Ευάγγελος, Λιβανός Μιχαήλ, Λοβέρδος Ιωάννης – Μιχαήλ (Γιάννης), Μονογυιού Αικατερίνη, Μπαρτζώκας Αναστάσιος, Οικονόμου Θωμαΐς (Τζίνα), Παππάς Ιωάννης, Πασχαλίδης Ιωάννης, Σπάνιας Αριστοτέλης (Τέλης), Σταυρόπουλος Αθανάσιος, Στεφανάδης Χριστόδουλος, Στυλιανίδης Ευριπίδης, Συρίγος Ευάγγελος (Άγγελος), Τσιλιγγίρης Σπυρίδων (Σπύρος), Αχμέτ Ιλχάν, Γρηγοράκου Παναγιώτα (Νάγια), Πάνας Απόστολος, Παπανδρέου Γεώργιος, Παραστατίδης Στέφανος, Σπυριδάκη Αικατερίνη (Κατερίνα), Μπάρκας Κωνσταντίνος, Καλαματιανός Διονύσιος- Χαράλαμπος, Κασιμάτη Ειρήνη (Νίνα), Κοντοτόλη Μαρίνα, Νοτοπούλου Αικατερίνη (Κατερίνα), Τσαπανίδου Παρθένα (Πόπη), Μεταξάς Βασίλειος, Δελής Ιωάννης, Ασημακοπούλου Σοφία Χάιδω, Μπούμπας Κωνσταντίνος, Αναγνωστοπούλου Αθανασία (Σία), Τζούφη Μερόπη, Βορύλλας Ανδρέας, Τσιρώνης Σπυρίδων, Μπιμπίλας Σπυρίδων, Κόντης Ιωάννης και Θρασκιά Ουρανία (Ράνια).

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Κυρία Υπουργέ, κυρίες και κύριοι συνάδελφοι, κυρίες και κύριοι, το θέμα της ημερήσιας διάταξης είναι η συνεχής της επεξεργασία και εξέταση του σχεδίου νόμου του Υπουργείου Πολιτισμού «Αναδιοργάνωση του νομικού προσώπου δημοσίου δικαίου με την επωνυμία «Εθνική Πινακοθήκη-Μουσείου Αλεξάνδρου Σούτσου» και του νομικού προσώπου ιδιωτικού δικαίου με την επωνυμία «Μητροπολιτικός Οργανισμός Μουσείων Εικαστικών Τεχνών Θεσσαλονίκης», ενίσχυση των δράσεων του Οργανισμού Μεγάρου Μουσικής Θεσσαλονίκης και του Φεστιβάλ Κινηματογράφου Θεσσαλονίκης, μετονομασία του Προπαρασκευαστικού και Επαγγελματικού Σχολείου καλών Τεχνών Πανόρμου Τήνου σε Ανώτερη Σχολή Καλής Τέχνης Μαρμαροτεχνίας Πανόρμου Τήνου και αναμόρφωση του πλαισίου λειτουργίας της, ρυθμίσεις για το πρόγραμμα στήριξης οπτικοακουστικών έργων στην Ελλάδα και λοιπές διατάξεις αρμοδιότητας του Υπουργείου Πολιτισμού».

 Είναι η δεύτερη συνεδρίαση της Επιτροπής μας και είναι αφιερωμένη στην ακρόαση των φορέων.

Το λόγο έχει η κυρία Συραγώ Τσιάρα, Διευθύντρια Εθνικής Πινακοθήκης.

Παρακαλώ, έχετε το λόγο.

**ΣΥΡΑΓΩ ΤΣΙΑΡΑ (Διευθύντρια Εθνικής Πινακοθήκης):** Καλημέρα σας.

Αξιότιμε κύριε Πρόεδρε, αξιότιμη κυρία Υπουργέ, κ.κ. βουλευτές και βουλεύτριες, σας ευχαριστώ πολύ, καταρχάς, για την τιμητική πρόσκληση να παραστώ, σήμερα, στις εργασίες του νομοσχεδίου για την αναδιοργάνωση των νομικών προσώπων και να καταθέσω τις απόψεις μας και την εμπειρία της Εθνικής Πινακοθήκης.

Το νομοσχέδιο αυτό αφορά σε πολλούς τομείς, σε σχέση με την αναδιοργάνωση της Εθνικής Πινακοθήκης. Θα ήθελα να σχηματοποιήσω λίγο τα ζητήματα, στα οποία θα αναφερθώ σε τρεις τομείς: Στην αναγκαιότητα, στη μέθοδο εργασίας και στους στόχους.

Ποια είναι η αναγκαιότητα, σε σχέση με όλες αυτές τις αλλαγές, που προβλέπονται στο νόμο και από πού προκύπτει; Κατά κύριο λόγο, από το διευρυμένο ρόλο, που καλούνται τα μουσεία να παίξουν, σύμφωνα με τη διεθνή εμπειρία και πρακτική, πλέον, τις τελευταίες δεκαετίες. Τα μουσεία δεν είναι αποκλειστικά - όπως στο παρελθόν - αποθετήρια έργων τέχνης, χώροι συντήρησης έκθεσης και προβολής τους, αλλά επιτελούν έναν πολύπλευρο εκπαιδευτικό χαρακτήρα κοινωνικό, ένα χαρακτήρα, που ενισχύει την πολιτισμική και αστική ταυτότητα, ακόμη και, επίσης, συμβάλλει στην ενίσχυση της κοινωνικής συνοχής, αλλά και της οικονομικής ανάπτυξης.

Τα σύγχρονα μουσεία οφείλουν να είναι συμπεριληπτικά, να προσφέρουν ολιστικές εμπειρίες στους επισκέπτες τους, που δεν περιορίζονται μόνο στη θέαση μιας έκθεσης τέχνης, αλλά οι επισκέπτες σε διεθνές επίπεδο - όπως σας είπα - στα μουσεία θέλουν να απολαύσουν χώρους εστίασης, χώρους πωλητήριο, έτσι ώστε η εμπειρία αυτή να τους προσφέρει και κάτι, με το οποίο θα φύγουν από το χώρο του Μουσείου και θα κρατήσουν στη μνήμη τους αυτήν την επίσκεψη.

Επίσης, καλούνται, πλέον, τα μουσεία σήμερα να αξιοποιήσουν το δυναμικό τους, με όλους τους τρόπους, όχι μόνο το πολιτισμικό δυναμικό και το κεφάλαιο των συλλογών τους, αλλά και τη δυνατότητα ανάπτυξης επιχειρηματικότητας και άντλησης εσόδων. Για να υλοποιηθούν όλες οι παραπάνω αναγκαιότητες, που σας περιέγραψα, ήταν αδήριτη ανάγκη το πεπαλαιωμένο νομικό πλαίσιο της Εθνικής Πινακοθήκης, που από τον τελευταίο νόμο του 1980, ήδη, έχουν περάσει 44 χρόνια, απαιτούταν αυτός ο εκσυγχρονισμός, διότι η σημερινή πραγματικότητα, αλλά και γενικότερα το θεσμικό πλαίσιο μας επιβάλλουν την οργάνωση τμημάτων και Υπηρεσιών, όπως π.χ. τμήματα ανάπτυξης επικοινωνίας, ακόμη, επίσης, και διαδικασίες εσωτερικού ελέγχου και δομές εσωτερικού ελέγχου και ανάπτυξης. Αυτές, λοιπόν, ήταν οι αναγκαιότητες, που νομίζω ότι διαμόρφωσαν αυτή την κατάσταση, στην οποία βρισκόμαστε σήμερα.

Θέλω, να σας πω τώρα για τον τρόπο, με τον οποίο εργαστήκαμε και για το σύντομο παρελθόν, πολύ συνοπτικά. Όταν ανέλαβα τα καθήκοντά της Διεύθυνσης στην Εθνική Πινακοθήκη, πριν από δυόμισι χρόνια, παρέλαβα ένα σχέδιο, που είχε προηγηθεί, κατόπιν επεξεργασίας των συναδέλφων στην Εθνική Πινακοθήκη. Από το 2017 είχε ξεκινήσει και σε πολύ μεγάλο βαθμό έπρεπε να το επικαιροποιήσουμε και να το εκλογικεύσουμε. Θα σας πω, απλώς, ότι το προηγούμενο σχέδιο προέβλεπε τη σύσταση 282 θέσεων, από τις οποίες τώρα πηγαίνουμε στις 172 και θεωρούμε ότι είναι πολύ πιο εξορθολογισμένος ο αριθμός αυτός. Επίσης, δεν προέβλεπε πολλές από τις υπηρεσίες και τα τμήματα και τα γραφεία που προβλέπονται σήμερα.

Η ομάδα εργασίας, που συστάθηκε - και δουλεύουμε 2 χρόνια σχεδόν - αποτελείται εκτός από εμένα, από τις Διευθύντριες των Διευθύνσεων της Εθνικής Πινακοθήκης, δηλαδή, τη Διεύθυνση Συλλογών και Μουσειολογικού Σχεδιασμού, τη Διεύθυνση Συντήρησης και Αποκατάστασης Έργων Τέχνης και Διοικητικού και Οικονομικού Τμήματος, όπως, επίσης, με το Διοικητικό μας Συμβούλιο και είμαστε σε συνεχή και πλήρως αγαστή συνεργασία με το Υπουργείο Πολιτισμού, ως Εποπτεύουσα Αρχή, σε όλα τα στάδια. Άρα, λοιπόν, αυτό το κείμενο, που παίρνετε στα χέρια σας, περιλαμβάνει μέσα τις θέσεις, τις απόψεις και τις προσδοκίες της Πινακοθήκης για το πώς μπορεί να οργανωθεί πιο σωστά και ολοκληρωμένα και να αντιμετωπίσει τις προκλήσεις του παρόντος και του μέλλοντος.

Όσον αφορά στις θέσεις και όσον αφορά στην εσωτερική αναδιοργάνωση, στην πραγματικότητα, η βασική δομή δεν αλλάζει. Δηλαδή, η Εθνική Πινακοθήκη είχε πάντοτε - και από το νόμο του 1980 - αυτές τις 3 βασικές Διευθύνσεις, στις οποίες προΐστανται Διευθυντές και θέση Γενικού Διευθυντή, η οποία αναδιαμορφώνεται, ως προς τις αρμοδιότητες, σήμερα.

Εδώ, θα ήθελα να κάνω μια επισήμανση και μια πρόταση, ως προς τις μεταβατικές διατάξεις αυτού του νομοσχεδίου, στις οποίες αναφέρεται ότι εντός 30 ημερών θα πρέπει να τοποθετήσει ο Γενικός Διευθυντής όλο το προσωπικό στις θέσεις, με βάση την εμπειρία και τα προσόντα τους. Πιστεύω ότι για να μην υπάρξει κάποιο κενό στη διοίκηση και για να συνεχίσει απρόσκοπτα η λειτουργία της Εθνικής Πινακοθήκης, θα πρέπει η ίδια διάταξη να συμπεριλάβει και τους Διευθυντές των Διευθύνσεων. Θα πρέπει, δηλαδή, εκτός από το προσωπικό να γίνεται σαφής αναφορά και στους Διευθυντές των Διευθύνσεων κι αυτό σας το λέω, διότι όταν ανέλαβα τα καθήκοντά μου, οι 2 εκ των 3 Διευθύνσεων ήταν ακέφαλες και, μάλιστα, ακέφαλες για μια δεκαετία. Αυτό συνιστούσε πολύ μεγάλη οργανωτική δυσχέρεια και έπρεπε να το παρακάμψουμε και μέσα σε 6 μήνες, σε συνεργασία πάλι με το Διοικητικό Συμβούλιο, βεβαίως, ορίσαμε Διευθυντές σε αυτές τις Διευθύνσεις.

Τα κενά σε αυτές τις θέσεις, το χρονικό διάστημα με κενό, δεν ωφελεί τη λειτουργία του Οργανισμού. Ολοκληρώνοντας, λοιπόν, μετά από αυτή την αναφορά, θα ήθελα να σας να συμπεριλάβω το γεγονός ότι, για να επιτελέσει αυτούς τους πολύ σύνθετους στόχους, η Εθνική Πινακοθήκη και για να ενισχύσει και να προσφέρει υπηρεσίες, με επάρκεια και πληρότητα, θα πρέπει πάντοτε να έχουμε στο νου μας ότι είναι ένας δημόσιος φορέας, που λειτουργεί, σε όφελος των πολιτών και, σε πολύ μεγάλο βαθμό, βασίζεται η οικονομική βιωσιμότητα στην κρατική χρηματοδότηση. Ωστόσο, είναι καθήκον μας, εκτός από το να αναπτύσσουμε το πολιτισμικό μας κεφάλαιο, που είναι ανεξάντλητο στην Εθνική Πινακοθήκη, να προσπαθούμε να αντλούμε και πόρους οικονομικούς από την υπεύθυνη και λελογισμένη διαχείριση και αυτό το κάνουμε, συστηματικά, τα τελευταία δύο χρόνια και από την αξιοποίηση του Αμφιθεάτρου και από την αξιοποίηση του Εστιατορίου και του Πωλητηρίου. Αυτός ο νόμος, λοιπόν, αυτό το νομοσχέδιο, προβλέπει όλες αυτές τις διατάξεις, που θα μπορέσουν να μας δώσουν περαιτέρω αναπτυξιακή ώθηση, έτσι ώστε να ολοκληρώσουμε και να επιτελέσουμε, κατά κάποιο τρόπο, το σκοπό μας, με μεγαλύτερη πληρότητα και αρτιότητα και με τον τρόπο, που πρέπει, για να υπηρετήσουμε και την καλλιτεχνική κοινότητα και την κοινωνία των πολιτών.

Αυτά ήθελα να σας πω. Ευχαριστώ πολύ και είμαι στη διάθεσή σας για ερωτήσεις.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε πολύ, κυρία Τσιάρα. Παρακαλώ όλους να τηρούν το χρόνο, για να μπορέσουμε να ολοκληρώσουμε τη διαδικασία.

Τον λόγο έχει ο κύριος Καχριμάνης, Περιφερειάρχης Ηπείρου.

**ΑΛΕΞΑΝΔΡΟΣ ΚΑΧΡΙΜΑΝΗΣ (Περιφερειάρχης Ηπείρου):** Καλησπέρα. Εμείς ξεκινήσαμε, ως Περιφέρεια Ηπείρου, με ένα όραμα να ξαναφτιάξουμε και να δώσουμε την καινούργια ταυτότητα στο Τετραχώρι του Σουλίου, δηλαδή στην Κιάφα, στο Αβαρίκο, στο Παλιό Σούλι και στην Σαμονίβα. Γι’ αυτή τη δουλειά βάλαμε και κάναμε μια μελέτη έρευνας με το Εθνικό Μετσόβιο Πολυτεχνείο και έβγαλε διάφορα συμπεράσματα. Όλος αυτός ο χώρος, ως αρχαιολογικός χώρος, έχει χαρακτηριστεί εδώ και χρόνια ότι ανήκει στο ελληνικό δημόσιο, όμως εκεί είναι τα σπίτια των Δρακέων, των Τσαβελέτων, των Μποτσαρέων, όλες αυτές οι φάρες, των Τσερβέων κ.λπ. Αυτά, όμως, δεν έχουν καμία χρήση και οι περισσότεροι κάτοικοι από αυτούς από το Παλιό το Σούλι άλλοι είναι στη Ναύπακτο, άλλοι είναι σε άλλα μέρη της Ελλάδος, στο Μεσολόγγι κ.λπ. μετά, που τους έδιωξε ο Αλή Πασάς. Αυτός ο κόσμος θέλει, όπως έκανε ο κύριος Τζαβέλας, ο Κώστας, να ξαναφτιάξει τα σπίτια. Τότε είδαμε ότι πρέπει να βρούμε μέσα από τη μελέτη, που κάναμε για το Πολυτεχνείο, ένα νομοθέτημα, στο οποίο να μπορούν να κάνουν τη χρήση. Έτσι, με το άρθρο 93, που σήμερα είναι προς ψήφιση, δόθηκε το δικαίωμα επιφανείας, το οποίο παλιότερα έχει δοθεί στη Μονεμβασιά, στη Μάνη και λοιπά. Έτσι, μπορούν μέχρι 99 χρόνια να έχουν τη χρήση. Αυτό συμφωνήσαμε άπαντες στο Σούλι, που έγινε με την Υπουργό και όλους τους παράγοντες και του Πολυτεχνείου και τις αρχαιολογικές υπηρεσίες, να βρούμε το νομοθέτημα, το οποίο σήμερα είναι στη Βουλή.

 Εμείς για να στηρίξουμε όλη αυτή την προσπάθεια, έχουμε κάνει την ΟΧΕ, Ολοκληρωμένη Χωρική Επένδυση, στο ΕΣΠΑ για τα δημόσια έργα, με ποσό 8 εκατομμύρια από την Σκάλα της Τσαβέλενας μέχρι το Τετραχώρι, να ξανακάνουμε τη Μητρόπολη, που είναι η Θεοτόκος, να κάνουμε τα μονοπάτια όλα, που δείχνουν, έχουμε κάνει τις μελέτες μαζί με το Πολυτεχνείο και θα κάνουμε τις οριστικές τώρα, να κάνουμε τον Άγιο Γεώργιο, να κάνουμε τα Πηγάδια στο Σούλι και λοιπά.

 Επίσης, στο Πρόγραμμα της Επιχειρηματικότητας και της Καινοτομίας, λέμε όποιος θα φτιάχνει μια μονάδα και όλα αυτά θα πρέπει να περνάνε φυσικά από τις Αρχαιολογικές Υπηρεσίες για άδειες, για το πως θα γίνουν, ποια θα είναι η μορφή τους και λοιπά. Άλλοι, για παράδειγμα, μπορούν να θέλουν να βγάλουν προϊόντα Σουλίου, γιατί έχουμε και κτηνοτροφικές μονάδες στην περιοχή και θα είναι υπόθεση αυτό να το αναβιώσουμε.

 Σε κάποια στιγμή, το 2020, έκανε σεισμό και χάλασε το Κάστρο στην Κιάφα. Κάνοντας μελέτη οριστική, περνώντας από το ΚΑΣ, σήμερα τελειώνει το Κάστρο της Κιάφας. Έτσι, ζητάμε αυτό το άρθρο να υπερψηφιστεί, το δικαίωμα της επιφανείας, για δε τις μονάδες τις κτηνοτροφικές μπορεί να βρεθεί λύση, για να κρατήσουμε τον κόσμο. Είναι απλή η λύση. Υπάρχει ο νόμος 4056/2012 με όλες τις τροποποιήσεις, που μπορούμε να προσθέσουμε κάποια πράγματα, που θα ήθελαν οι Αρχαιολογικές Υπηρεσίες, ως προς τη μορφή τη σταυλική.

Τώρα το Ζαγόρι, μπήκε στην UNESCO, εγώ ρώτησα και το Δήμαρχο και τον Αρχηγό της Μειοψηφίας, αν διαφωνούν γι’ αυτό το μικρό ποσό, που θα υπάρχει, για να μαζεύουν ένα ταμείο από τους επισκέπτες στο Ζαγόρι. Κανένας δεν έχει αντίρρηση, δεν είναι και μεγάλο το ποσό, που θα μαζευτεί, υπολόγισαν είναι περίπου στις 30.000 και όλο αυτό το ποσό θα πηγαίνει για τις ανάγκες της περιοχής. Μόνο να σκεφτείτε ότι για το Κέντρο, ένα παλιό σπίτι προ του 1800, η οικία Φιλίδη, που εμείς, ως Περιφέρεια, μαζί με το Υπουργείο το αγοράσαμε, η Υπηρεσία Νεωτέρων Μνημείων έχει βγάλει όλες τις τοιχογραφίες και τις συντηρεί και θα κάνουμε το Κέντρο, όπου εκεί θα μπορούν οι επισκέπτες να βλέπουν και την UNESCO και να είναι ένα Κέντρο, που αφορά την ευρύτερη περιοχή όλου του Ζαγορίου, το οποίο έχει 46 χωριά.

Αυτά έχω να σας πω. Δεν έχουμε αντίρρηση και για το ένα άρθρο, που αφορά το Σούλι, μάλλον εμείς το ζητήσαμε, ως Περιφέρεια Ηπείρου και ο ντόπιος ο πληθυσμός και αυτός, που ήταν οι πρόγονοί τους ντόπιοι, με το άρθρο 93, που υπάρχει το δικαίωμα της επιφανείας και για το Ζαγόρι μια βοήθεια, η οποία είναι μικρή 0,75 λεπτά, που είναι τίποτε και το οποίο θα βοηθήσει ένα μικρό ταμείο για κάποιες ανάγκες. Οι μεγάλες ανάγκες καλύπτονται από εμάς και δευτερευόντως από το Δήμο Ζαγορίου.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε πολύ, κύριε Περιφερειάρχη.

Τον λόγο έχει ο κύριος Χριστοφιλόπουλος, που είναι ο Πρόεδρος του Μητροπολιτικού Οργανισμού Μουσείων Εικαστικών Τεχνών Θεσσαλονίκης.

**ΕΠΑΜΕΙΝΩΝΔΑΣ ΧΡΙΣΤΟΦΙΛΟΠΟΥΛΟΣ (Πρόεδρος Μητροπολιτικού Οργανισμού Μουσείων Εικαστικών Τεχνών Θεσσαλονίκης – MOMus):** Ευχαριστώ, κύριε Πρόεδρε.

Αξιότιμε κύριε Πρόεδρε, κυρία Υπουργέ, κύριοι βουλευτές, κυρίες βουλεύτριες, πολύ γρήγορα για να μην καταχραστώ το χρόνο σας δυο λόγια, καταρχήν για τον Οργανισμό, γιατί δεν ξέρω πόσο γνωστή είναι η ευρύτερη παρουσία του στη Θεσσαλονίκη.

Να πω ότι είναι ο κυριότερος φορέας, που στηρίζει και διαμορφώνει τη σύγχρονη πολιτιστική ταυτότητα της πόλης, ένας Οργανισμός, που προωθούμε και θέλει να στηρίζει την καινοτομία και τον ουσιαστικό διάλογο, τις σύγχρονες καλλιτεχνικές τάσεις. Νιώθουμε, ιδιαίτερα τα τελευταία τρία χρόνια, τη ραγδαία ανάπτυξη και θα σας παρουσιάσω δύο - τρία πράγματα, για να καταλάβετε την πορεία του Οργανισμού. Για την αύξηση της επισκεψιμότητας, να πω ότι αυτή τη στιγμή ο MOMus είναι ο δεύτερος Οργανισμός στην πόλη σε επισκεψιμότητα, ξεπέρασε το Μουσείο Βυζαντινού Πολιτισμού, ίσως για εμένα το καλύτερο μουσείο στην πόλη, ένα μουσείο εξαιρετικό αρχιτεκτονικά, υπέροχο μουσείο.

Νομίζουμε ότι πλέον η πόλη έχει έναν Οργανισμό, που δίνει φωνή σε κόσμο, που ένιωθε ότι δεν έβρισκε χώρο στον επίσημο πολιτιστικό χάρτη της πόλης. Να πω ότι είναι εξαιρετική η συνεργασία ολόκληρου του προσωπικού με το Υπουργείο Πολιτισμού και με την Υπουργό, αλλά και με τις υπηρεσίες του Υπουργείου – είναι κοντά μας.

 Και για να κλείσω το κομμάτι αυτό, να πω ότι προσπαθούμε να παίξουμε και έναν ευρύτερο ρόλο στην περιοχή, γιατί συχνά το ξεχνάμε ότι η Θεσσαλονίκη είναι κοντύτερα στη Σόφια, στα Σκόπια και στα Τίρανα και προσπαθήσαμε να παίξουμε και έναν ευρύτερο ρόλο προβολής του σύγχρονου πολιτισμού, σε όλη την ευρύτερη περιοχή.

Όσον αφορά στο τι έχουμε καταφέρει και το πόσο σημαντικό είναι να βελτιώσουμε ακόμα περισσότερο την ευελιξία στον τρόπο, που λειτουργούμε, να πω ότι έχουμε καταφέρει και όπως μίλησα για τα εισιτήρια να πω ότι έχουμε μια πρωτοφανή αύξηση στο πόσο μας στηρίζει και ο ιδιωτικός τομέας και αυτή τη στιγμή, περίπου, έχουμε καταφέρει το 30% της χρηματοδότησης να προέρχεται από ιδιωτικούς πόρους, από δωρεές, από χορηγίες. Και δεν είναι μόνο οικονομικό το αντίκτυπο, δείχνει ότι έχουμε πλέον ανοίξει σε όλη την κοινωνία και νιώθουν ότι είναι ένας φορέας, ο οποίος τους αφορά και θέλουν να τον βοηθήσουν.

 Να πω επίσης ότι έχουμε μια πολύ μεγάλη παρουσία με δανεισμούς έργων τέχνης, τα οποία κυκλοφορούν σε όλο τον κόσμο, από την Κίνα, την Ισπανία, τη Γερμανία, την Ολλανδία, προβάλλοντας τον σύγχρονο πολιτισμό.

 Και να περάσω πολύ γρήγορα, γιατί ξέρω ότι αυτό είναι το σημαντικό, σήμερα, στο νομοσχέδιο και να πω ότι ο προηγούμενος νόμος ήταν εξαιρετικός. Ήταν ένας νόμος, ο οποίος προσπάθησε και κατάφερε σε ένα πολύ μεγάλο βαθμό να ενώσει φορείς, οι οποίοι είχαν πολύ διαφορετικά χαρακτηριστικά. Ήταν δύο ιδιωτικά μουσεία, το Μουσείο «Άλεξ Μυλωνά» και το «Μακεδονικό Μουσείο Σύγχρονης Τέχνης». Εδώ θα κάνω μια παρένθεση ότι η ιστορία μας νιώθουμε ότι ξεκινάει από το Μακεδονικό Μουσείο Σύγχρονης Τέχνης, που ιδρύθηκε, πριν 45 περίπου χρόνια. Αλλά πλέον, μετά από εφτά χρόνια, καταλάβαμε ότι υπάρχουν πολλά τεχνικά θέματα όχι σημαντικά και γι’ αυτό ίσως και να μη είναι ξεκάθαρο το τι βελτιώνουμε στο νομοσχέδιο. Είναι πολύ μικρά, αλλά πολύ σημαντικά για εμάς, για να μπορέσουμε να λειτουργήσουμε.

Συνοπτικά, τα κυριότερα πράγματα, που είναι θετικά, πριν αναφέρω και ένα θέμα, το οποίο το θεωρούμε προβληματικό, είναι η ενίσχυση του προσωπικού, αυτή τη στιγμή, γιατί λειτουργούμε πέντε μουσεία με 33 άτομα μόνιμο προσωπικό. Αν κάνετε τις διαιρέσεις, θα δείτε ότι αυτό δεν είναι εφικτό. Αυτή τη στιγμή, με πολύ μεγάλη προσπάθεια και με τη βοήθεια του Υπουργείου, έχουμε καταφέρει να προβλέπονται στο νόμο 107 θέσεις προσωπικού. Προβλέπεται επίσης, γιατί αυτό από μόνο του δεν φτάνει, να εγκριθεί και ο εσωτερικός κανονισμός λειτουργίας εντός έξι μηνών. Επίσης, δίνει στο Διοικητικό Συμβούλιο μεγαλύτερη διοικητική ευελιξία, προκειμένου να μπορούμε κάποιες διοικητικές πράξεις να τις κάνουμε σύννομα. Αναβαθμίζει το Κέντρο Πειραματικών Τεχνών σε Διεύθυνση, ένα πολύ σημαντικό Μουσείο, στο λιμάνι της Θεσσαλονίκης, που δεν είχε την προβολή, που θα έπρεπε. Καταργούνται οι Εφορείες, το οποίο θα έλεγα ήταν ένα απομεινάρι, το οποίο δεν λειτουργούσε, ήταν σε αδράνεια στην πράξη και αυτό διευκολύνει.

 Και να αναφερθώ μόνο σε ένα σημείο, το οποίο θεωρούμε ότι χρήζει προσοχής και αυτό είναι το άρθρο 30, για τη σύσταση του Διοικητικού Συμβουλίου, που παραμένει εννεαμελές, όπως ήταν και στο προηγούμενο νόμο. Απλώς, θεωρούμε ότι, αυτή τη στιγμή, έτσι όπως είναι δομημένη η σύσταση, μειώνεται ο ρόλος του δημοσίου. Θεωρούμε ότι από τη στιγμή που είμαστε δημόσιος οργανισμός, ένα Ν.Π.Ι.Δ., το οποίο χρηματοδοτείται, σε τεράστιο βαθμό από το δημόσιο, είναι θεμιτό στο διοικητικό συμβούλιο να έχει την πλειοψηφία το δημόσιο. Γιατί; Για τη διασφάλιση του δημόσιου συμφέροντος, γιατί είμαστε ένας φορέας, που διαχειριζόμαστε την πολιτιστική κληρονομιά. Οπότε, θα πρέπει να διασφαλίζουμε ότι οι στόχοι του Μουσείου είναι πάντα σύννομοι με τους στόχους του κράτους. Διαχειριζόμαστε πάρα πολλούς δημόσιους πόρους, οπότε θα πρέπει να υπάρχει ξεκάθαρη λογοδοσία στο δημόσιο. Σταθερότητα στη διακυβέρνηση: Είναι πάρα πολύ σημαντικό να μην έχουμε παρεκκλίσεις στον τρόπο λήψης αποφάσεων και διασυνδέσεις με την ευρύτερη πολιτιστική πολιτική του κράτους και σύνδεση με άλλους φορείς, όχι μόνο του Υπουργείου Πολιτισμού. Νομίζουμε ότι αυτό διασφαλίζεται μόνο με τη διασφάλιση του δημόσιου χαρακτήρα.

 Και να τελειώσω με το ότι υπάρχει αυτήν τη στιγμή πρόβλεψη για μια θέση εκπροσώπου από το ‘Ίδρυμα «Άλεξ Μυλωνάς» και έχει φανεί ότι υπάρχουν τέτοιες περιπτώσεις, που μπορεί να είναι προβληματικές. Αυτή τη στιγμή, σε σχέση με το Ίδρυμα «Άλεξ Μυλωνάς», είναι προβληματική. Θεωρώ ότι δημιουργεί προβλήματα στη λειτουργία του Οργανισμού και νομίζω ότι είναι ένα παράδειγμα, για ποιο λόγο το δημόσιο θα πρέπει να έχει έναν ξεκάθαρο έλεγχο σε έναν δημόσιο φορέα, που διαχειρίζεται χρήματα και ασκεί πολιτική πολιτιστική. Σας ευχαριστώ πολύ, κύριε Πρόεδρε.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Τον λόγο έχει ο κ. Χαλεπάς.

 **ΛΕΩΝΙΔΑΣ ΧΑΛΕΠΑΣ (Διευθυντής του Προπαρασκευαστικού και Επαγγελματικού Σχολείου Καλών Τεχνών Πανόρμου Τήνου):** Αξιότιμε κύριε Πρόεδρε, αξιότιμε κύριοι και κυρίες βουλευτές, αξιότιμη κυρία Υπουργέ, σας ευχαριστούμε θερμά για τη δυνατότητα να εκφράσουμε τις απόψεις μας. Θέλουμε, οπωσδήποτε, να ευχαριστήσουμε την κυρία Υπουργό Πολιτισμού, που χτίζουμε αυτόν τον καιρό ένα τέλειο κτίριο, προς όφελος της Γλυπτικής και του Μαρμάρου για τη Σχολή μας, όπως το είχε ζητήσει, με το κτιριολογικό πρόγραμμα, ο Σύλλογος των Καθηγητών, το οποίο είναι εξαιρετικό.

 Το νομοσχέδιο, το οποίο έχει κατατεθεί, το οποίο περιέχει διατάξεις, οι οποίες αφορούν και τη Σχολή, έχει πολλά καλά σημεία, τα οποία είναι προς όφελος της Σχολής, όπως για παράδειγμα, το πλήθος των μόνιμων καθηγητών, το οποίο προβλέπεται ή των μόνιμων υπολοίπων εργαζομένων υποστηρικτικού χαρακτήρα, όπως διοικητικός οικονομικός υπάλληλος κλπ..

 Πρέπει, πάντως, να αναφέρουμε κάποια σημεία, τα οποία ο Σύλλογος των Καθηγητών θεωρεί ότι δεν είναι σωστά και πρέπει να αλλάξουν. Πρέπει να θέσουμε υπόψη σας ότι η Σχολή αυτή έχει από πίσω της μία πολύ μεγάλη παράδοση. Υπάρχει 70 χρόνια στον Πύργο της Τήνου, στηρίζεται στη μεγάλη παράδοση της Μαρμαροτεχνίας, αυτήν υπηρετεί, αυτήν διδάσκει, όπως και την παράδοση των καλών τεχνών, την οποία επίσης διδάσκει, με τη Ζωγραφική και τη Γλυπτική. Στηρίζεται στην παράδοση του Γιαννούλη Χαλεπά, του Νικηφόρου και του Νικόλαου Λύτρα και των άλλων σπουδαίων καλλιτεχνών. Και η παράδοση, που φέρει μια σχολή, είναι και η αξία αυτής της Σχολής. Όλες οι μεγάλες σχολές καλών τεχνών στην Ευρώπη και ανά τον κόσμο στηρίζονται σε αυτή τη μεγάλη παράδοση.

Σχετικά με το όνομα, ο Σύλλογος των Καθηγητών πιστεύει ότι πρέπει οπωσδήποτε να συμπεριληφθεί ο όρος «Καλών Τεχνών», στον πληθυντικό και όχι στον ενικό, διότι η Σχολή αυτό το οποίο πρακτικά και ξεκάθαρα κάνει είναι να διδάσκει Μαρμαροτεχνία, να διδάσκει τη Γλυπτική και τη Ζωγραφική. Αυτό ήταν και είναι πάντοτε το χαρακτηριστικό σημείο της ιδιαίτερης φυσιογνωμίας της και φυσικά το κέντρο βάρους της διδασκαλίας.

Σημειώνω ότι αυτή η Σχολή εκπαιδεύει τα παιδιά αυτά, που δουλεύουν στα μεγάλα αριστουργήματα της πατρίδας μας και πρέπει να δουν, οπωσδήποτε, αυτή τη γνώση που διδάσκει η Σχολή. Οπότε, το ένα ζήτημα είναι αυτό των «Καλών Τεχνών», που πιστεύουμε ακράδαντα ότι πρέπει να συμπεριληφθεί. Τα ECDS και η Σχολή διδάσκει, έτσι όπως ήταν στα παλιά κτίρια και είναι 1.632 ώρες ανά έτος. Αυτά που βγάζουν 60 ECDS είναι η δουλειά που κάνουν τα παιδιά. Τα 120 ECDS, τα οποία δεν είναι αυτά, τα οποία μας έχει προτείνει το Υπουργείο Πολιτισμού από το 2021. Το Υπουργείο μάς προτείνει 180 ECDS και πολύ σωστά έκανε. Οπότε, τα παιδιά με τα 120 ζημιώνονται, δεν παίρνουν αυτή την αξία, για την οποία πραγματικά έχουν δουλέψει. Τα ECDS είναι πάρα πολύ σημαντικά, γιατί θα τα συνοδεύουν τα παιδιά παγκοσμίως σε όλο τον κόσμο. Θα τεκμηριώνουν τη γνώση, την οποία έχουν αποκομίσει, τη σκληρή δουλειά, που κάνουν, από το πρωί μέχρι το βράδυ, κάνοντας Γλυπτική με τα ζύγια, με τον πηλό, με το γύψο, σχεδιάζοντας αυστηρά, δουλεύοντας το μάρμαρο με το ματρακά, όλη μέρα και είναι άδικο να μην είναι 180.

Θέλω να θέσω υπόψη σας ότι υπάρχουν και δύο σχολές επίσης ανώτερες του Υπουργείου Τουρισμού, οι οποίες επίσης δίνουν 60 ECDS.

 Στο δε Κανονισμό της Ευρωπαϊκής Επιτροπής αναφέρεται ότι κάθε ακαδημαϊκό έτος είναι 60 ECDS, οπότε δεν κατανοούμε, γιατί να είναι διαφορετικά για τη Σχολή μας. Αυτά έρχονται μαζί και με τα επαγγελματικά δικαιώματα των σπουδαστών.

 Τα παιδιά μας πάνε να υπηρετήσουν τα μεγάλα μας μνημεία. Κάνουν μια σκληρή δουλειά. Έχω και μαθήτρια, η οποία, λόγω αυτών των επαγγελματικών δικαιωμάτων, τα οποία είναι χαμηλά, ζει με 767 ευρώ το μήνα. Δεν μπορούν να ζήσουν τα παιδιά και είναι σημαντικό γι’ αυτό το πράγμα να ληφθεί μέριμνα.

Οι πόροι. Χρειάζεται να είναι ξεκάθαρο ότι το Υπουργείο Πολιτισμού θα στηρίξει τη Σχολή, να έχει ένα «μαξιλάρι» η Σχολή. Να μην πρέπει να ζητάει δωρεές. Στο άρθρο των πόρων δεν αναφέρεται το Υπουργείο Πολιτισμού, ούτε δημόσιοι φορείς, άρα χάνουμε και το Ίδρυμα της Ευαγγελιστρίας. Οι πόροι μετά, εκεί στο ίδιο άρθρο, αναφέρουν ότι η σίτιση των σπουδαστών θα είναι από αυτούς τους αναφερόμενους πόρους. Άρα, πώς θα γίνεται η σίτιση των σπουδαστών; Η Σχολή, δηλαδή, δεν μπορεί να αναλαμβάνει μόνο δουλειές; Δεν μπορεί να γίνει ένα εργοστάσιο; Πρέπει να κάνουν τα παιδιά το διδακτικό πρόγραμμα.

Θέλω να θέσω, επίσης, την παράμετρο των δημοσίων φορέων. Να συμπεριληφθεί στους πόρους, γιατί θα χάσουμε και αυτή τη δυνατότητα, εφόσον το Ίδρυμα της Ευαγγελιστρίας, το οποίο έχει ζήσει τη Σχολή, όλα αυτά τα χρόνια και του οφείλουμε τα πάντα, αν θέλει και έχει τη δυνατότητα, να μπορεί να υποστηρίξει τη Σχολή. Οι λεπτομέρειες όλες γράφονται στο υπόμνημα, το οποίο έχουμε υποβάλει. Είμαστε διαθέσιμοι για κάθε ερώτηση, την οποία θέλετε.

Θα θέλαμε να μας πείτε για ποιο λόγο δεν έχουν συμπεριληφθεί αυτά τα, κατά την άποψή μας δίκαια και τεκμηριωμένα, αιτήματα στο νομοσχέδιο και θέλουμε να σας πούμε ότι εφόσον θέλετε να τα βάλετε μέσα, που αυτό είναι το δίκαιο, έχετε κάθε ηθικό, πνευματικό και νομικό έρεισμα να το κάνετε. Και αυτό μαζί με το κτίριο, το οποίο, επαναλαμβάνω, νοιώθουμε ευγνωμοσύνη, μας έχετε βοηθήσει να το κάνουμε, θα δημιουργήσει μια Σχολή, που θα είναι σημαντική παγκοσμίως και η μοναδική και σας το εγγυόμαστε εμείς, ως Σύλλογος των Καθηγητών. Σας ευχαριστούμε θερμά.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε πολύ, κύριε Χαλεπά. Στο τέλος τα μέλη της Επιτροπής θα υποβάλουν ερωτήσεις, αν έχουν.

Προχωράμε στον κύριο Άκη Σακελλαρίου. Είναι Πρόεδρος του Φεστιβάλ Κινηματογράφου Θεσσαλονίκης.

**ΑΚΗΣ ΣΑΚΕΛΛΑΡΙΟΥ (Πρόεδρος του Φεστιβάλ Κινηματογράφου Θεσσαλονίκης):**

Καλησπέρα σας. Κύριε Πρόεδρε της Επιτροπής, κυρία Υπουργέ, αξιότιμα μέλη της Επιτροπής, λέγομαι Άκης Σακελλαρίου. Είμαι Πρόεδρος του Διοικητικού Συμβουλίου του Φεστιβάλ Κινηματογράφου Θεσσαλονίκης. Εκ μέρους του Οργανισμού θα ήθελα να ευχαριστήσω την Επιτροπή σας για την πρόσκληση, που μας απευθύνατε, να τοποθετηθούμε απέναντι στις διατάξεις, που βρίσκονται υπό επεξεργασία στην Επιτροπή σας και αφορούν το Φεστιβάλ.

Θα ήθελα να σας πω ότι το νέο Δ.Σ. του φορέα μας διορίστηκε μόλις πριν από λίγες μέρες και μόλις προχθές έγινε το πρώτο διοικητικό συμβούλιο. Να σας μεταφέρω τη διαβεβαίωση όλων μας, ιδίως της Γενικής Διευθύντριας, της κυρίας Ζαλαντό και του κύριου Ανδρεαδάκη, του Καλλιτεχνικού Διευθυντή, ότι θα εργαστούμε, με όλες μας τις δυνάμεις, για την πρόοδο και την ανάπτυξη αυτού του εξαιρετικού θεσμού, που αφορά τη Θεσσαλονίκη, τους δημότες της Θεσσαλονίκης, την πόλη της Θεσσαλονίκης, την Ελλάδα γενικότερα και να ευχαριστήσω και τη Βουλή των Ελλήνων, η οποία, εδώ και πολλά χρόνια, είναι υποστηρικτής του Φεστιβάλ μας και μάλιστα υπάρχει και ένα σημαντικό βραβείο σε ταινίες του προγράμματος, το βραβείο «Ανθρώπινες Αξίες», το οποίο ενισχύει τη διεθνή του εμβέλεια.

Προσωπικά, εγώ έχω μεγαλώσει στο Φεστιβάλ Θεσσαλονίκης, από τη δεκαετία του ‘70. Έχω ζήσει τις παθογένειες, έχω ζήσει τα έντονα πάθη, που υπήρχαν εκείνη την εποχή. Σας διαβεβαιώ ότι τις τελευταίες δεκαετίες και ειδικά τα τελευταία χρόνια έχει αποκτήσει μια ακτινοβολία και, έτσι, ένα φως, θα λέγαμε, το Φεστιβάλ Θεσσαλονίκης και μια εξωστρέφεια. Αυτή, λοιπόν, η διεθνής εμβέλεια του Φεστιβάλ αποτυπώνεται και στο παρόν νομοσχέδιο, με το οποίο μετονομάζεται το «Φεστιβάλ Ντοκιμαντέρ» σε «Διεθνές Φεστιβάλ Ντοκιμαντέρ Θεσσαλονίκης». Ούτως η άλλως, από την ίδρυσή του, πριν από 27 χρόνια, το Φεστιβάλ προβάλλει ταινίες από όλο τον κόσμο και θεωρείται ένα από τα καλύτερα φεστιβάλ ντοκιμαντέρ, διεθνώς. Οπότε, η προσθήκη της λέξης «Διεθνές» θεωρώ ότι είναι απαραίτητη.

Πέραν της τροποποίησης αυτής για το διεθνή χαρακτήρα, υπάρχει και η μετονομασία του «Διευθυντή» σε «Καλλιτεχνικό Διευθυντή». Η τροποποίηση αυτή βοηθάει να ευθυγραμμιστεί ο νόμος του Φεστιβάλ με άλλους νόμους των υπόλοιπων φορέων του Υπουργείου Πολιτισμού, αλλά και να αποδώσει καλύτερα το αντικείμενο του εν λόγω Καλλιτεχνικού Διευθυντή. Επίσης, θα δείτε μεταξύ των διατάξεων, που τροποποιούνται, είναι και διατάξεις, που σχετίζονται με τη διάρθρωση των υπηρεσιών του Φεστιβάλ. Είναι μια αναγκαιότητα 15 χρόνια μετά το νόμο 3905/2010, που αναμόρφωσε το θεσμικό πλαίσιο του Φεστιβάλ.

Έτσι έχει διαπιστωθεί ότι δεν υπάρχει ανάγκη ύπαρξης αυτοτελούς Διεύθυνσης του Μουσείου Κινηματογράφου και έτσι η λειτουργία του Μουσείου προτείνεται να υπαχθεί με την παρούσα τροποποίηση στην καλλιτεχνική διεύθυνση. Ομοίως, η Διεύθυνση Διεθνών Οπτικοακουστικών Παραγωγών, το Thessaloniki Film Commission δεν λειτούργησε ποτέ στο Φεστιβάλ, καθώς οι αρμοδιότητες αυτής της Διεύθυνσης ασκούνται, εδώ και πολλά χρόνια, από τα ανάλογα film offices των περιφερειών. Στη συγκεκριμένη περίπτωση, από το film office της Κεντρικής Μακεδονίας.

Οι αλλαγές αυτές θα μας επιτρέψουν να προχωρήσουμε στην ολοκλήρωση του εσωτερικού κανονισμού της λειτουργίας του Φεστιβάλ και για τους λόγους αυτούς στηρίζουμε και ευχαριστούμε το Υπουργείο για την όλη ως τώρα εξαιρετική συνεργασία. Ευχαριστούμε την Υπουργό, τον Υφυπουργό και γενικά για την υποστήριξη, που υπάρχει στο Φεστιβάλ από το Υπουργείο και, με την ευκαιρία αυτή, να σας προκαλέσουμε και στο Διεθνές Φεστιβάλ, πλέον, Ντοκιμαντέρ, το οποίο ξεκινά στις 6 με 16 Μαρτίου και με την ευκαιρία να υπάρξει μια δημόσια πρόσκληση στους πολίτες της Θεσσαλονίκης να αγκαλιάσουν αυτό το Διεθνές Φεστιβάλ, το οποίο τοποθετείται, σαν ένα από τα σημαντικότερα διεθνή φεστιβάλ ντοκιμαντέρ παγκοσμίως και είμαστε πολύ περήφανοι γι’ αυτό. Ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε πολύ, κύριε Σακελλαρίου. Το λόγο έχει ο κύριος Λεωνίδας Χριστόπουλος, Διευθύνων Σύμβουλος του Ελληνικού Κέντρου Κινηματογράφου, Οπτικοακουστικών Μέσων και Δημιουργίας.

**ΛΕΩΝΙΔΑΣ ΧΡΙΣΤΟΠΟΥΛΟΣ (Διευθύνων Σύμβουλος του Ελληνικού Κέντρου Κινηματογράφου, Οπτικοακουστικών Μέσων και Δημιουργίας (ΕΚΚΟΜΕΔ):** Κύριε Πρόεδρε, κυρία Υπουργέ, καλησπέρα σας. Όπως γνωρίζετε, το Ελληνικό Κέντρο Κινηματογράφου, Οπτικοακουστικών Μέσων και Δημιουργίας είναι ένας καινούργιος εθνικός φορέας για τον κινηματογράφο, την κινηματογραφική τέχνη και τα οπτικοακουστικά μέσα της χώρας. Δημιουργήθηκε με το νόμο 5105/2024 και είναι ο φορέας, ο οποίος στηρίζει χρηματοδοτικά, με τα διάφορα χρηματοδοτικά του εργαλεία, όλη την κινηματογραφική και οπτικοακουστική παραγωγή της χώρας, αλλά και την προσέλκυση μεγάλων επενδύσεων στο χώρο αυτό.

Ο φορέας συστάθηκε τυπικά, το Σεπτέμβριο του 2024, δηλαδή, έχει ουσιαστικά πέντε μήνες λειτουργίας. Μέσα σε αυτούς τους πέντε μήνες, έχουν ομαλοποιηθεί όλες οι καταστάσεις, οι οποίες σχετίζονται με τη μετάβαση της συγχώνευσης, τα επιλεκτικά προγράμματα του φορέα λειτουργούν κανονικά. Τα αυτόματα προγράμματα του cash e-pay μπαίνουν σιγά - σιγά, πλέον, σε λειτουργία. Μόλις χθες, ανακοινώσαμε και την επανέναρξη του cash e-pay για τον κινηματογράφο και την τηλεόραση με 105 εκατομμύρια για το 2025.

Έχουμε κάνει και άλλες δράσεις. Το πρόγραμμα εξωστρέφειας για τη στήριξη των φεστιβάλ, για την προώθηση και την διανομή των ελληνικών ταινιών στο εξωτερικό κλπ. και, βεβαίως, έχουμε και τις δράσεις, τις οποίες προωθούμε προς το εξωτερικό, όπως για παράδειγμα, τη μεγάλη επιτυχία του να έρθουν τα Ευρωπαϊκά Βραβεία Κινηματογράφου του 2027 στην Αθήνα, πρώτη φορά, σε πόλη της Νοτιοανατολικής Ευρώπης.

Οι σημερινές διατάξεις, που περνάνε στο μέρος Η’, αν δεν κάνω λάθος, του νομοσχεδίου δεν είναι τίποτα παραπάνω από κάποιες βελτιώσεις και ευθυγραμμίσεις του νομοθετικού πλαισίου του cash rebate, δηλαδή του χρηματοδοτικού εργαλείου για την προσέλκυση επενδύσεων και τη στήριξη οπτικοακουστικών παραγωγών. Σε διάφορες απαιτήσεις και διάφορες παραμέτρους του Υπουργείου Εθνικής Οικονομίας και Οικονομικών κυρίως ως προς το ΕΣΠΑ, δηλαδή στο βαθμό που το ΕΣΠΑ, οι συγχρηματοδοτούμενοι πόροι χρηματοδοτούν, πλέον, κάποιες από αυτές τις δράσεις.

 Πρέπει το νομικό πλαίσιο να ευθυγραμμισθεί έτι περαιτέρω, σε σχέση με αυτό που ψηφίστηκε, το 2024, με αυτά που μας έχει πει το Υπουργείο Εθνικής Οικονομίας και Οικονομικών, προκειμένου και να εξορθολογισθεί, όπως νομίζω είναι ο σκοπός, που είχαμε θέσει από πέρυσι, με την ψήφιση του νομοσχεδίου ν. 5105, αλλά και να αυστηροποιηθεί περαιτέρω, γιατί το βασικό ζήτημα, με ένα τέτοιο χρηματοδοτικό εργαλείο, είναι να είναι βιώσιμο, όπως είχαμε πει, δηλαδή, να μη βρίσκεται ποτέ σε κατάσταση, στην οποία θα είναι απαιτητική και να βρίσκεται σε κάποιο πρόβλημα, ως προς τους επενδυτές, αλλά και προβλέψιμο, υπό την έννοια ότι τόσο για τους επενδυτές, για τους παραγωγούς, οι οποίοι έρχονται στη χώρα, αλλά και για τους Έλληνες παραγωγούς, όσο και για τον ίδιο τον Οργανισμό, να μπορούμε να προγραμματίζουμε ακριβώς ορθολογικά, τι πόρους χρειαζόμαστε, κάθε χρόνο, για το χρηματοδοτικό αυτό εργαλείο.

Βεβαίως και επειδή όλοι γνωρίζουμε ότι υπάρχει και η διαδικασία του κλεισίματος του προηγούμενου καθεστώτος του ν.4487, με τις εκκρεμείς αιτήσεις, που υπήρχαν, λόγω της επιτυχίας του χρηματοδοτικού εργαλείου και του όγκου των αιτήσεων, που έχουν έλθει στην Ελλάδα, κάποιες από τις διατάξεις μας επιτρέπουν να προχωρήσουμε, ακόμα πιο γρήγορα στην εκκαθάριση, η οποία ήδη έχει προχωρήσει πάρα πολύ, τους τελευταίους μήνες στο πλαίσιο του νέου Οργανισμού. Θα προχωρήσουμε, ακόμα πιο γρήγορα, για να μην υπάρχει καμία εκκρεμότητα από το προηγούμενο καθεστώς. Συνεπώς, είναι περισσότερο διατάξεις διαδικαστικής φύσης, είναι περισσότερο διατάξεις ευθυγράμμισης, με το ευρύτερο νομοθετικό πλαίσιο και των κρατικών ενισχύσεων και του ΕΣΠΑ του συστήματος διαχείρισης και ελέγχου του Υπουργείου Εθνικής Οικονομίας και Οικονομικών και βεβαίως, νομίζω ότι επειδή είναι ένα ζωντανό εργαλείο, είναι ένα εργαλείο, το οποίο πρέπει να προσαρμόζεται στις εποχές και στον τρόπο, με τον οποίο κινείται η οπτικοακουστική αγορά, θα πρέπει να είμαστε συνέχεια σε μια εγρήγορση, προκειμένου ό,τι αλλαγές χρειάζονται, να γίνονται.

Σας ευχαριστώ πάρα πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Σας ευχαριστούμε και εμείς.

Προχωρούμε στον κ. Κωνσταντίνο Κοντοβράκη, είναι Γενικός Γραμματέας του Συνδέσμου Ανεξάρτητων Παραγωγών Οπτικοακουστικών Έργων (ΣΑΠΟΕ) και, βέβαια, μαζί του είναι και ο κ. Αλέξανδρος Νικολούζος, ως νομικός σύμβουλος.

 Ορίστε, έχετε τον λόγο, κ. Κοντοβράκη.

 **ΚΩΝΣΤΑΝΤΙΝΟΣ ΚΟΝΤΟΒΡΑΚΗΣ (Γενικός Γραμματέας του Συνδέσμου Ανεξάρτητων Παραγωγών Οπτικοακουστικών Έργων (ΣΑΠΟΕ):** Αξιότιμε, κύριε Πρόεδρε, αξιότιμη κυρία Υπουργέ, Βουλευτές και Βουλεύτριες, ευχαριστούμε για την τιμητική πρόσκληση. Το μόνο που θέλω να πω είναι ότι ο ΣΑΠΟΕ είναι ο αντιπροσωπευτικότερος σύνδεσμος των Ελλήνων επαγγελματιών των παραγωγών του οπτικοακουστικού και, ως εκ τούτου, αυτά που νομοθετούνται, επηρεάζουν άμεσα τις επιχειρήσεις μας και τη βιωσιμότητά τους. Οι θέσεις μας έχουν ήδη καταγραφεί στη διαβούλευση, αλλά θα σας μιλήσει, λόγω καλύτερης εξειδίκευσης, ο νομικός μας σύμβουλος. Σας ευχαριστώ.

 **ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Τον λόγο έχει ο κ. Νικολούζος.

 **ΑΛΕΞΑΝΔΡΟΣ ΝΙΚΟΛΟΥΖΟΣ (Νομικός Σύμβουλος του Συνδέσμου Ανεξάρτητων Παραγωγών Οπτικοακουστικών Έργων (ΣΑΠΟΕ):** Κύριε Πρόεδρε, να ευχαριστήσω και εγώ τη Βουλή των Ελλήνων για την πρόσκληση.

Η εμπειρία δείχνει ότι είναι μια διαδικασία η ακρόαση των φορέων, που μπορεί να αποδώσει καρπούς. Εμείς συμμετείχαμε, για άλλη μια φορά, όπως και κατά τη διαβούλευση του ν. 5105, με πολύ τεκμηριωμένες παρατηρήσεις, με ανάλυση του νομικού μας σκεπτικού και ακόμα και με προτεινόμενη διατύπωση στις διατάξεις, σε αυτά που προτείνουμε, τα οποία τα θεωρούμε εύλογα, αναγκαία για τον κλάδο και σε κάποιες περιπτώσεις επιβαλλόμενα και από το Σύνταγμα, καθώς και από το Ενωσιακό Δίκαιο. Επί των συγκεκριμένων διατάξεων, υπάρχουν κάποιες θετικές, προφανώς, ο χρόνος δεν μου επιτρέπει να αναφερθώ σε αυτά, τα είπαμε στη διαβούλευση και αναγκαστικά θα επικεντρωθώ σε αυτά, που θεωρούμε ότι παραμένουν προβληματικά. Για παράδειγμα, όπως η διαδικασία του άρθρου 30, όπως έχει καταστρωθεί, μπορεί να οδηγήσει σε αδιέξοδα, κατά το στάδιο της ένταξης, δηλαδή, 30 ημέρες ανώτατο όριο για την αξιολόγηση της ένταξης, η υπηρεσία του ΕΚΚΟΜΕΔ μπορεί να ζητήσει διευκρινίσεις, όπως είναι η διάταξη τώρα, ακόμα και σε 28 ημέρες και ποιο χρονικό περιθώριο καταλείπεται στον παραγωγό να απαντήσει; Πρέπει να επανέλθει ένα διάστημα 10 εργάσιμων ημερών για τη συμπλήρωση και την παροχή διευκρινίσεων.

Επίσης, θεωρούμε άστοχη την απαγόρευση, που προβλέπεται και στην ΚΥΑ υποβολής συμπληρωματικών εγγράφων, πώς θα παρασχεθεί ορθά η διευκρίνιση; Πολύ συχνά χρειάζεται να υποβληθεί ένα επιπλέον έγγραφο, ακόμα και στις δημόσιες συμβάσεις είναι επιτρεπτό αυτό, κατόπιν πρόσκλησης της αναθέτουσας αρχής.

Επιπροσθέτως, μας προβληματίζει η διαγραφή στο άρθρο 5 του άρθρου 30 του σχετικού εδαφίου του ν. 5105, που αναφέρεται στην υποχρέωση ισόρροπης ανάπτυξης όλων των πυλώνων. Νομίζουμε ότι αυτό το άρθρο και συμβολική σημασία έχει και κανονιστικό περιεχόμενο, προφανώς, ως διάταξη νόμου και πρέπει να παραμείνει.

Επιπροσθέτως, δειγματοληπτικός έλεγχος, βάσει της ΚΥΑ στη Δράση Β’, που είναι το ΕΣΠΑ και είναι όλες οι μικρομεσαίες επιχειρήσεις, που είναι οι επιχειρήσεις, που είναι μέλη του ΣΑΠΟΕ. Μιλάμε για 100% δεν είναι πια δειγματοληπτικός, δηλαδή, ελέγχονται όλα τα επενδυτικά σχέδια και την ίδια στιγμή, προβλέπεται μια μείωση, γενικά από 5% έως 30%, στο σύνολο των δειγματοληπτικών. Άρα, αυτό σημαίνει ότι οι έλεγχοι στη Δράση Α’, που είναι οι μεγάλοι και οι αλλοδαπές επιχειρήσεις, πιθανότατα θα ελέγχονται σχεδόν καθόλου, με το σύνολο των μικρομεσαίων επιχειρήσεων, κατά την έννοια του Ενωσιακού Δικαίου «μικρομεσαίων», να ελέγχονται στο σύνολό τους. Θεωρούμε ότι αυτό παραβιάζει ενδεχομένως και την αρχή της ισότητας.

Επιπροσθέτως, είναι θετική μια μεταβατική διάταξη, που εμπεριέχεται στο νομοσχέδιο, για τη δυνατότητα καταβολής ενίσχυσης, αν το επενδυτικό σχέδιο λήξει νωρίτερα, να μπορεί ο παραγωγός να αιτηθεί τον ορισμό ορκωτού, τη λήξη του επενδυτικού και την καταβολή της ενίσχυσης. Πολύ ορθά, το Υπουργείο βάζει μεταβατική διάταξη για τις υπαγωγές στις αιτήσεις του 2022 και του 2023, αλλά, προσέξτε, έχουν μείνει εκτός όλες οι αιτήσεις, από την 1/1/2024, μέχρι την έναρξη ισχύος του νόμου. Αυτό για μας είναι πολύ προβληματικό και πρέπει να πω ότι το Δικαστήριο της Ευρωπαϊκής Ένωσης έχει πει ότι σε τέτοιες περιπτώσεις αλλαγής του νομοθετικού καθεστώτος πρέπει να προβλέπονται μεταβατικές διατάξεις, που να είναι και ανάλογες. Επιπροσθέτως, δεν αρκεί μια μεταβατική διάταξη, γενικώς και αορίστως. Εν προκειμένω, λοιπόν, για τις υπαγωγές από 1/1/2024, μέχρι έναρξης ισχύος του νόμου, τέλη Απρίλη του 2024, δεν υφίσταται μεταβατική διάταξη. Αυτό παραβιάζει και την αρχή της ισότητας, διότι ποια ουσιαστική διαφορά έχει μια αίτηση υπαγωγής, στα τέλη Δεκέμβρη του 2023, με μια στις πρώτες μέρες του Γενάρη του 2024, αλλά και την αρχή της προστατευόμενης εμπιστοσύνης του διοικουμένου. Αυτό κατά τη γνώμη μας είναι εξαιρετικά σημαντικό και πρέπει να αποκατασταθεί με την προσθήκη και αυτών των υπαγωγών στη δυνατότητα καταβολής ενίσχυσης.

Επιπροσθέτως, έχουμε προτείνει δύο πολύ σημαντικές αλλαγές, οι οποίες δεν έχουν συμπεριληφθεί, αλλά νομίζω είναι εύλογες και ο ίδιος ο φορέας και το Υπουργείο θα τις θεωρήσει πολύ λογικές. Πρώτον, τη δυνατότητα Έλληνα παραγωγού, σε περίπτωση διασυνοριακής παραγωγής, να ορίσει συνδικαιούχο αλλοδαπή επιχείρηση, ώστε να έχει πρόσβαση και στους πόρους της Δράσης Α’, η οποία, αλλιώς, είναι απροσπέλαστη και στις μικρομεσαίες επιχειρήσεις και επιπροσθέτως, ένα παράδοξο, το οποίο επίσης πρέπει να επιλυθεί, πρέπει να διασαφηνισθεί νομοθετικά ότι μπορεί να ολοκληρωθεί το έργο στην Ελλάδα, να πάει για μεταπαραγωγή στο εξωτερικό, Γαλλία, Ιταλία οπουδήποτε, αλλά ο φορέας εδώ, η ελληνική επιχείρηση, να μπορεί να ζητήσει την καταβολή της ενίσχυσης για τη μεταπαραγωγή στο εξωτερικό. Είναι άγνωστο πότε θα τελειώσει. Ο νόμος βάζει ένα όριο έξι μηνών, μετά την ολοκλήρωση, δηλαδή, στην Ελλάδα, την ολοκλήρωση, αυτό μπορεί να οδηγήσει έναν φορέα ακόμα να χάσει και το σύνολο της ενίσχυσης. Είναι προβληματικό. Κυρία Υπουργέ, τα γράφουμε και προτείνουμε και σχέδιο διάταξης και νομίζω θα το δείτε με θετικό μάτι, γιατί ανταποκρίνεται και στη φύση του πράγματος και στις ανάγκες του κλάδου.

Ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε και εμείς.

Τον λόγο έχει η κυρία Αικατερίνη Καμάρα, Γενική Γραμματέας του Ιδρύματος «Μακεδονικού Μουσείου Σύγχρονης Τέχνης».

**ΑΙΚΑΤΕΡΙΝΗ ΚΑΜΑΡΑ (Γενική Γραμματέας του Ιδρύματος «Μακεδονικού Μουσείου Σύγχρονης Τέχνης»):** Κυρίες και κύριοι Βουλευτές, κυρία Υπουργέ, θα αναφέρω ένα μικρό ιστορικό. Σύμφωνα με τη Σύμβαση, που υπογράφηκε στις 19/4/2017, μεταξύ του Κρατικού Μουσείου Σύγχρονης Τέχνης και του Ιδρύματος Μακεδονικού Μουσείου Σύγχρονης Τέχνης, παραχωρήσαμε για 30 χρόνια στον Οργανισμό, που ονομάστηκε «Μητροπολιτικός Οργανισμός Μουσείων Εικαστικών Τεχνών» τη χρήση, για 30 χρόνια, μιας συλλογής, που απαρτίζεται από δυόμισι χιλιάδες έργα, συν κτηριακές εγκαταστάσεις, με όλες τις μουσειακές προδιαγραφές, τεσσεράμισι χιλιάδων μέτρων, που βρίσκονται στο κέντρο της Θεσσαλονίκης, μέσα στη ΔΕΘ και πρόκειται και στην αναμόρφωση της ΔΕΘ να κρατηθεί για 30 χρόνια.

Αυτή η σύμβαση, που έγινε μεταξύ των δύο Μουσείων, κυρώθηκε, τον επόμενο χρόνο, με το άρθρο 15 του ν.4572/2018 και αυτός ο νόμος ισχύει και τώρα και το άρθρο 15, επίσης ισχύει και άρα, ισχύουν και όλες αυτές οι παραδίπλα συμφωνίες.

Θέλαμε να ευχαριστήσουμε την κυρία Υπουργό, που κράτησε το 9μελές Συμβούλιο στο καινούργιο νομοσχέδιο και έτσι οι δύο εκπρόσωποί μας, που εκλέγονται από το Μακεδονικό Μουσείο Σύγχρονης Τέχνης συμμετέχουν στη Διοίκηση όλου αυτού του εγχειρήματος και είμαστε σ’ αυτό τον τομέα πολύ ικανοποιημένοι.

Μερικά άρθρα θα ακυρωθούν στο καινούργιο νομοσχέδιο και μέσα σ’ αυτό είναι η δημιουργία της Επιτροπής της Εφορείας της Σύγχρονης Τέχνης, που απαρτίζεται από τρία πρόσωπα, του Μακεδονικού Μουσείου Σύγχρονης Τέχνης και η Πρόεδρός της, επίσης είναι από το Μακεδονικό Μουσείο. Αυτό μπορεί να είχε αυτή η Επιτροπή, μπορεί να είχε η Εφορεία συμβουλευτικό χαρακτήρα και όχι μία πραγματική εξουσία, αλλά παρόλα αυτά συνέβαλε, νομίζουμε, στη λειτουργία του πρώην Μακεδονικού Μουσείου Σύγχρονης Τέχνης, δηλαδή, του Μουσείου Σύγχρονης Τέχνης.

Επίσης, ένα πιο σοβαρό θέμα από αυτό είναι ότι στις διατάξεις, που καταργήθηκαν, δεν αναφερόμαστε καθόλου στους διεθνείς διαγωνισμούς, για την πρόσληψη των καλλιτεχνικών διευθυντών. Αυτό δεν μπορούσαμε να καταλάβουμε, γιατί έγινε, γιατί είναι ένα εγχείρημα, που εφαρμόστηκε στο δικό μας Μουσείο, έγιναν αυτοί οι διαγωνισμοί πάρα πολύ σωστά, συν ο διαγωνισμός για τη Γενική Διευθύντρια. Τα άτομα που εκλέχτηκαν ήταν πάρα πολύ αξιόλογα και ικανά. Επίσης, είναι ένας λόγος αυτοί οι διεθνείς διαγωνισμοί, που είχαμε υπερηφάνεια, στη Θεσσαλονίκη, ότι είναι ο πιο δημοκρατικός νόμος στη χώρα, όσον αφορά τα Μουσεία και είναι κάτι που λειτούργησε και είμαστε πολύ ικανοποιημένοι για τη λειτουργία του Μουσείου αυτού.

Αυτά είχα να πω, ως προς τις παραλείψεις των άρθρων αυτών.

Ήθελα να παρακαλέσω στο άρθρο 40, στην παράγραφο 2, να γίνει μια μικρή προσθήκη. Μπορώ να το διαβάσω; Άρθρο 40, παράγραφος 2: «Οι Διευθύνσεις α) Μοντέρνας Τέχνης, β) Σύγχρονης Τέχνης, γ) Φωτογραφίας, διατηρούν στο πλαίσιο της δημόσιας επικοινωνίας και παρουσίας τους, τον τίτλο «Μουσείο», ενώ το Πειραματικό Κέντρο Τεχνών αναφέρεται ως έχει. Το Τμήμα «Μουσείο Αλέξανδρος Μυλωνά», αναφέρεται ως έχει».

Θα θέλαμε να παρακαλέσουμε «το Σύγχρονης Τέχνης», να γίνει «Μακεδονικό Μουσείο Σύγχρονης Τέχνης και Συλλογές του Κρατικού Μουσείου Σύγχρονης Τέχνης». Αυτό είναι κάτι, το οποίο είναι πάρα πολύ λεπτό.

Το Μακεδονικό Μουσείο Σύγχρονης Τέχνης, όπως ξέρετε, ιδρύθηκε το 1979, είναι το πρώτο Μουσείο Σύγχρονης Τέχνης στη Θεσσαλονίκη και είναι σήμα κατατεθέν για την πόλη. Οι πολίτες της Θεσσαλονίκης δυσαρεστήθηκαν πάρα πολύ, που αυτό, με τη σύμπραξη στον Μητροπολιτικό Όμιλο, έχει παραλειφθεί. Είναι ένα τοπόσημο το ίδιο για τη Θεσσαλονίκη και είναι μία παράκληση προς την Υπουργό και προς εσάς και μια απαίτηση, συγχρόνως, θα έλεγα, γιατί είναι οι πολίτες της Θεσσαλονίκης ακόμη το συζητούν, μετά από επτά χρόνια ή όσο είμαστε MOMus.

Σας ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Σας ευχαριστούμε πολύ, κυρία Καμάρα.

Το λόγο έχει ο κ. Κροντηράς.

**ΠΑΝΑΓΙΩΤΗΣ ΚΡΟΝΤΗΡΑΣ (Δήμαρχος Τήνου):** Σας ευχαριστώ πολύ, κύριε Πρόεδρε.

Κύριε Πρόεδρε, αξιότιμα μέλη της Επιτροπής, κυρία Υπουργέ, κατά πρώτον να σας ευχαριστήσω για την πρόσκληση και επίσης, να πω ότι βρίσκομαι εδώ σήμερα, για τη μετονομασία του Προπαρασκευαστικού και Επαγγελματικών Σχολείου Καλών Τεχνών Πανόρμου Τήνου σε Ανώτερη Σχολή Καλής Τέχνης Μαρμαροτεχνίας Πανόρμου Τήνου και αναμόρφωση του πλαισίου λειτουργίας της.

Η Σχολή Καλών Τεχνών Πανόρμου είναι ένα εκπαιδευτικό Ίδρυμα, με 70 χρόνια ιστορίας, από το 1955, μέχρι σήμερα και έχουν αποφοιτήσει από τη Σχολή αυτή σπουδαίοι γλύπτες, με παγκόσμια ακτινοβολία, αναγνωρισμένοι τόσο στην Ελλάδα, όσο και στο εξωτερικό. Για τους λόγους καλύτερης κατανόησης των προτάσεών μας και του πολιτιστικού περιβάλλοντος, στο νησί της Τήνου, θα θέλαμε να σας ενημερώσουμε για την εγγραφή της Τηνιακής Μαρμαροτεχνίας, στο Εθνικό Ευρετήριο Άυλης Πολιτιστικής Κληρονομιάς της Ελλάδας, το 2013 και στον Αντιπροσωπευτικό Κατάλογο της Άυλης Πολιτιστικής Κληρονομιάς της Ανθρωπότητας, το 2015.

Η Σχολή Μαρμαροτεχνίας είναι μεταξύ των σημαντικότερων θεσμών, που ενδιαφέρονται ενεργά για την ανάδειξη της Τηνιακής Μαρμαροτεχνίας, ως πολιτισμικού αγαθού και είναι καταγεγραμμένη για τη συνεισφορά της αυτή και στις δύο εγγραφές. Η Σχολή μας είναι ο κύριος τροφοδότης μαρμαροτεχνιτών για τις εργασίες αναστήλωσης του Παρθενώνα, από την ίδρυσή της, το 1955, μέχρι και σήμερα. Δεν γνωρίζουμε άλλο εκπαιδευτικό Οργανισμό, τόσο στην Ελλάδα, όσο και στον παγκόσμιο χώρο, που να ασχολείται με την τέχνη της Μαρμαροτεχνίας.

Επίσης, θα ήθελα να αναφέρω ότι την ένταξη στο έργο «Αναβάθμιση και Εκσυγχρονισμός του Προπαρασκευαστικού και Επαγγελματικού Σχολείου Καλών Τεχνών Πανόρμου Τήνου, συντήρηση, εκθεσιακή αναβάθμιση Κέας - Γιαννούλης Χαλεπάς», στο Ταμείο Ανάκαμψης και Ανθεκτικότητας, με το ποσό των 13,5 εκατομμυρίων ευρώ, που καταδεικνύει τη μεγάλη σημασία, που έχει η συγκεκριμένη Σχολή, τόσο για το Υπουργείο Πολιτισμού και ειδικά για την Υπουργό, για την Τήνο μας και για ολόκληρη την επικράτεια.

Το νομοσχέδιο, μετά από πολλές προσπάθειες, έρχεται επιτέλους προς ψήφιση και ρυθμίζει αρκετά τα θέματα της Σχολής Καλών Τεχνών Μαρμαροτεχνίας. Κινείται στη σωστή κατεύθυνση, αλλά θα θέλαμε να προτείνουμε κάποιες αλλαγές και βελτιώσεις, αφού πρώτα ευχαριστήσουμε το Υπουργείο Πολιτισμού και την Υπουργό Πολιτισμού, κυρία Μενδώνη, που έκανε δεκτές και συμπεριέλαβε στο σχέδιο νόμου κάποιες από τις αλλαγές, που είχαμε ήδη, προτείνει. Θέλω να την ευχαριστήσω και προσωπικά για το ενδιαφέρον της, ειδικά για αυτή τη συγκεκριμένη Σχολή.

Επίσης, θα ήθελα να τονίσω ότι σήμερα προσπαθώ να είμαι όσο πιο σύντομος γίνεται και μιλάω εκ μέρους όλων των φορέων της Τήνου και των κατοίκων της Τήνου και ότι οι βελτιώσεις, που προτείνουμε, έχουν ως κύριο μέλημα τη διευκόλυνση της λειτουργίας της Σχολής, την αποφυγή προβλημάτων και την προσέλκυση κατά το δυνατόν περισσότερων σπουδαστών.

Ο τίτλος της Σχολής επιλέγεται στο νομοσχέδιο ως «Ανώτερη Σχολή Καλής Τέχνης Μαρμαροτεχνίας Πανόρμου Τήνου». Θεωρούμε ότι η έκφραση «Καλής Τέχνης» είναι εντελώς αδόκιμη. Από το 1955, ο τίτλος της Σχολής ήταν «Προπαρασκευαστικό και Επαγγελματικό Σχολείο Καλών Τεχνών Πανόρμου». Η Σχολή έχει πάντα βασικό αντικείμενο τις καλές τέχνες και ιδιαίτερα τη Γλυπτική και τη Ζωγραφική, οι οποίες ήταν από τα κυριότερα μαθήματα της Σχολής, μαζί με τη Μαρμαροτεχνία, την Ιστορία της Τέχνης και το Σχέδιο. Δεν μπορεί, λοιπόν, όλα αυτά να γίνουν «καλή τέχνη», πολύ περισσότερο απ’ τη στιγμή, που δεν υπάρχει τέτοιος όρος στην επιστήμη. Ζητούμε, λοιπόν, ο τίτλος να γίνει «Ανώτερη Σχολή Μαρμαροτεχνίας - Καλών Τεχνών Πανόρμου Τήνου».

Επίσης, θα είμαι πολύ σύντομος, έχω καταθέσει και υπόμνημα.

Επίσης, ο ν.3136/1995, με τον οποίο συστάθηκε και λειτουργεί μέχρι σήμερα, ο νομοθέτης επιλέγει ακατανόητο λόγο να τον διατηρήσει σε ισχύ, πιστεύουμε ότι δημιουργεί προβλήματα και θα πρέπει να παραλειφθούν όλες αυτές οι διατάξεις.

Στο άρθρο 65, που αφορά τους πόρους της Σχολής, θα θέλαμε να είναι πιο ξεκάθαρο ότι η Σχολή θα επιχορηγείται απόν τακτικό Κρατικό Προϋπολογισμό. Άκουσα την Υπουργό, ότι γίνατε Διεύθυνση, όμως θα θέλαμε μία διευκρίνιση για το εάν καλύπτονται τα έξοδα σίτισης των σπουδαστών, οι αμοιβές του έκτακτου προσωπικού και τα λειτουργικά έξοδα της Σχολής από τον Κρατικό Προϋπολογισμό.

Θα θέλαμε, σε αρνητική περίπτωση, να βελτιωθεί η διατύπωση του άρθρου, ώστε να μην υπάρχει αμφιβολία, ως προς την κάλυψη όλων των εξόδων.

Επίσης, να δοθεί η δυνατότητα χορηγιών και επιχορηγήσεων από φορείς του δημοσίου.

Επίσης, θα ζητούσα κάτι πάρα πολύ βασικό για μας. Προτείνουμε το άρθρο 76, που αφορά στο Μουσείο Χαλεπά, να αφαιρεθεί από το σχέδιο νόμου, καθώς δεν έχει σχέση με τη Σχολή. Το άρθρο αυτό αφορά στο «Δημοτικό Μουσείο Γιαννούλη Χαλεπά», το οποίο στεγάζεται σε κτίριο ιδιοκτησίας του Δήμου Τήνου και το διαχειρίζεται ο Δήμος Τήνου. Παρότι ο Δήμος Τήνου εκτιμά κάθε βοήθεια, που δίνεται, για τη διατήρηση και βελτίωση του Μουσείου αυτού, ωστόσο θα πρέπει να γίνει σεβαστός ο χαρακτήρας αυτού ως δημοτικός.

 Εάν, επικουρικά - επαναλαμβάνω, και πάλι επικουρικά - δεν αφαιρεθεί το συγκεκριμένο άρθρο, προτείνουμε η Επιτροπή της παραγράφου 1 να γνωμοδοτεί προς το Δήμο Τήνου για θέματα, που αφορούν στην καλλιτεχνική λειτουργία του «Δημοτικού Μουσείου Χαλεπά», που βρίσκεται στον οικισμό Πύργου της Τήνου. Οι εισηγήσεις της Επιτροπής δεν είναι δεσμευτικές για το Δήμο Τήνου.

Τέλος, θα παρακαλούσα να προστεθεί στο σχέδιο νόμου παράγραφος, που να προβλέπει τα δικαιώματα των σπουδαστών, σε αντιστοιχία με άλλους σπουδαστές.

Επίσης, να πω ότι άκουσα προσεκτικά και τις τοποθετήσεις του Συλλόγου των Καθηγητών και του Διευθυντή και να σας δηλώσω πως όποιες είναι εφικτές από αυτές τις προτάσεις τις στηρίζουμε, με τη λογική ότι οι καθηγητές της Σχολής -και ιδίως ο Διευθυντής- ξέρουν καλύτερα από όλους μας τις ανάγκες, τις αγωνίες και τις πληγές της Σχολής και πώς θα μπορούσε να γιατρευτούν, μέσα από το νομοσχέδιο, που συζητάμε.

Κλείνοντας, να σας ευχαριστήσω και να τονίσω πως το ότι συζητάμε γι’ αυτό το νομοσχέδιο, μετά από τόσα χρόνια και όταν έχουν γίνει προσπάθειες - τουλάχιστον άλλες 3 φορές - να λυθεί το θέμα της Σχολής, το θεωρούμε πάρα πολύ θετικό.

Να ευχαριστήσω και πάλι και το Υπουργείο και την κυρία Υπουργό γι’ αυτή την προσπάθεια, που γίνεται και να ζητήσω να εισακουστούν όσο είναι δυνατόν οι προτάσεις μας. Ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Και εμείς ευχαριστούμε, κύριε Δήμαρχε.

Φορείς που δεν θα εκπροσωπηθούν, αν και είχαν κληθεί, είναι ο Αντιπρόεδρος της Αδελφότητος «Ηρωικό Σούλι», κ. Τόκας. Έστειλαν υπόμνημα, το οποίο έχει διανεμηθεί σε όλους. Επίσης, ο Οργανισμός Πνευματικής Ιδιοκτησίας δεν θα παραστεί, αλλά και ο Σύλλογος Εργαζομένων Εθνικής Πινακοθήκης, με τον οποίο δεν μπόρεσε να επικοινωνήσει η Υπηρεσία μαζί τους.

Στο σημείο αυτό, ολοκληρώθηκε η ακρόαση των φορέων. Ο λόγος, τώρα, στους Εισηγητές και Ειδικούς Αγορητές.

Ο Εισηγητής της Πλειοψηφίας, κ. Λιβανός, έχει το λόγο. Ορίστε.

**ΜΙΧΑΗΛ ΛΙΒΑΝΟΣ (Εισηγητής της Πλειοψηφίας):** Κύριε Πρόεδρε, ευχαριστώ πολύ.

Θα ήθελα να κάνω μια ερώτηση στον κύριο Χαλεπά, για τη Σχολή της Τήνου και να ρωτήσω το εξής: Θεωρείτε ότι η κατάταξη της Σχολής και τα εκπαιδευτικά δικαιώματα δεν εκπληρώνονται από το νόμο; Με ποιον τρόπο; Θα μπορούσατε λίγο να εξειδικεύσετε και να μας εξηγήσετε για ποιο λόγο αυτά, τα οποία προβλέπονται στις ρυθμίσεις του νομοσχεδίου, δεν εκπληρώνουν αυτό που λέτε, όσον αφορά τα επαγγελματικά και τα εκπαιδευτικά δικαιώματα προς τις διδακτικές μονάδες; Θα μπορούσατε να μας πείτε σε τι ακριβώς;

Διότι η απόδοση διδακτικών μονάδων αφορά επίσης κομμάτι και νομοθέτηση από το Υπουργείο Παιδείας και στο πώς ακριβώς κατατάσσονται οι Ανώτατες και Ανώτερες Σχολές.

Επομένως, θα μπορούσατε να μας πείτε για ποιο λόγο δεν εκπληρώνεται και με ποιο τρόπο; Ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε τον κύριο Λιβανό.

Η Εισηγήτρια της Μειοψηφίας, κυρία Γρηγοράκου, έχει το λόγο. Ορίστε.

**ΠΑΝΑΓΙΩΤΑ (ΝΑΓΙΑ) ΓΡΗΓΟΡΑΚΟΥ (Εισηγήτρια της Μειοψηφίας):** Ευχαριστώ πολύ, κύριε Πρόεδρε.

Ευχαριστούμε πολύ και όλους εσάς, που είστε, σήμερα, εδώ, μαζί μας.

Εγώ θα ήθελα να κάνω κάποιες ερωτήσεις στην κυρία Τσιάρα, ως εκπρόσωπο και Πρόεδρο της Εθνικής Πινακοθήκης. Κυρία Τσιάρα, αν θα μπορούσατε, παρακαλώ πολύ, να μας επαναλάβετε αυτά, που μας είπατε, σχετικά με τις μεταβατικές διατάξεις του άρθρου 23 και τι ακριβώς ζητάτε από το Υπουργείο να λάβει υπόψη του.

Και φυσικά, θα ήθελα να σας ρωτήσω ότι, επειδή βλέπουμε ότι ως ένα ερανιστικό νομοσχέδιο προσπαθεί να λύσει κάποια προβλήματα, τα οποία υπάρχουν στην Εθνική Πινακοθήκη, θα θέλαμε - εσείς που τα γνωρίζετε καλύτερα- να μας πείτε, ουσιαστικά και στην πράξη, αυτά που φέρνει το συγκεκριμένο νομοσχέδιο, εάν έχουν κάποια αλλαγή στον τρόπο, με τον οποίο βιώνουν οι επισκέπτες την εμπειρία τους στο Μουσείο σας. Αν έχει, δηλαδή, κάποια αλλαγή για τους επισκέπτες ή είναι μια αλλαγή, που είναι καθαρά διοικητικού χαρακτήρα και αφορά μόνο στα Όργανα της Διοίκησης.

Τώρα, σχετικά με τον εκπρόσωπο του «MOMus», κύριο Χριστοφιλόπουλο. Κάνατε μια ιδιαίτερη νύξη στο γεγονός ότι προφανώς είναι ένα νομοσχέδιο, το οποίο δίνει μια διοικητική ευελιξία. Μας είπατε και κάποια παραδείγματα - ότι καταργούνται οι Εφορείες. Αναφέρατε, όμως, κάποιες αμφιβολίες, που έχετε σχετικά με το ότι έχουμε μια μείωση του ρόλου του δημοσίου και αν θα μπορούσατε να μας πείτε κάποια συγκεκριμένα παραδείγματα επ’ αυτού. Είπατε ότι θα έπρεπε, λόγω των δημοσίων πόρων, να εξασφαλίζονται η διασφάλιση του δημοσίου συμφέροντος, διασύνδεση με τους άλλους φορείς κλπ. Δηλαδή, αν θα μπορούσατε να μας πείτε ακριβώς 2-3 παραδείγματα πως αυτό θα είναι.

Και, τέλος, να κάνετε και ένα σχόλιο, σχετικά με την προβληματική συνεργασία, που, όπως υποστηρίζετε, έχει το Μουσείο με το Κοινωφελές Ίδρυμα. Δεν θέλουμε να μπούμε στις λεπτομέρειες, τι ακριβώς συμβαίνει, αλλά αν έχετε ενημερώσει το Υπουργείο για το συγκεκριμένο γεγονός και αν τελικά υπήρχαν ευήκοα ώτα.

Τώρα, θα ήθελα να κάνω και μια ερώτηση προς τους εκπροσώπους του ΣΑΠΟΕ. Νομίζω ότι είναι ξεκάθαρο και το κομμάτι της χρηματοδότησης, όπου βλέπουμε ότι υπάρχουν άλλα μέτρα και σταθμά για τις μεγαλύτερες επιχειρήσεις και άλλα για τις μικρότερες, αλλά και το θέμα του δειγματοληπτικού ελέγχου. Θα θέλαμε, επειδή εσείς είστε οι εκπρόσωποι αυτών, να μας πείτε πώς βιώνει ο «χώρος» - οι παραγωγοί και οι σκηνοθέτες- το συγκεκριμένο θέμα και τι λένε για όλα αυτά. Διότι, η αλήθεια είναι ότι ο ΣΑΠΟΕ είχε πάρα πολλά σχόλια στη διαβούλευση και αυτός ήταν και λόγος, που επιμείναμε να κληθείτε.

Και στον κύριο Χριστόπουλο, για το ΕΚΚΟΜΕΔ. Εδώ έχουμε αρκετά να πούμε, κύριε Πρόεδρε. Εμείς διαβάσαμε ότι στις 20/2/2025 θα ανοίξει η περιβόητη πλατφόρμα, την οποία είδαμε και πραγματικά ευχόμαστε να ξεκινήσει, γιατί υπάρχουν αρκετές καθυστερήσεις. Νομίζω ότι το θέμα σας σχετίζεται πάρα πολύ και με αυτό που είπαμε και με τον ΣΑΠΟΕ. Έχουμε αφενός μεν τους δειγματοληπτικούς ελέγχους, δηλαδή, βλέπουμε ότι υπάρχουν δύο ταχύτητες. Η μια, η Δράση Α, σου λέει ότι είναι δειγματοληπτικοί, ενώ στη Δράση Β εξετάζονται όλοι. Και νομίζω ότι έχετε αντιληφθεί και εσείς ότι το κομμάτι με τη χρηματοδότηση, δηλαδή το ΕΣΠΑ, που όλοι γνωρίζουμε ότι δεν είναι ένα φιλικό εργαλείο προς τους σκηνοθέτες και έχει αρκετές δυσκολίες. Και ρωτώ, αν τελικά δημιουργούνται δύο μέτρα και δύο σταθμά στην παραγωγή οπτικοακουστικών έργων.

Επίσης, μάς έχετε μιλήσει για τις εκκρεμείς αιτήσεις ότι αυτός ο νόμος φέρνει πιο γρήγορες διαδικασίες στην εκκαθάριση. Νομίζω ότι και ο καλλιτεχνικός κόσμος θα ήθελε να ακούσει κάτι πιο συγκεκριμένο. Δηλαδή, αν υπάρχει μια πρόβλεψη και σε ποιο χρονικό διάστημα βλέπουμε ότι αυτά όλα τα προβλήματα θα λυθούν.

Και, φυσικά, με αφορμή και μια Κοινοβουλευτική Ερώτηση, που σάς είχαμε καταθέσει, μάς είχατε αναφέρει ότι στο selective κομμάτι θα υπάρχει ένα αυξημένο ποσό κατά 50%. Το είχατε αναφέρει και το οποίο, κάποια στιγμή, θα γίνει. Επομένως, θα θέλαμε να σάς ρωτήσουμε, από τη στιγμή που δεν βλέπουμε κάτι τέτοιο και στο συγκεκριμένο νομοσχέδιο, αν έχετε κάποια ενημέρωση, σχετικά με το πότε θα έχουμε αυτή την αύξηση του 50%.

Και, τέλος, μια παρατήρηση, κύριε Πρόεδρε. Μας κάνει ιδιαίτερη εντύπωση ότι, στο κομμάτι των πνευματικών δικαιωμάτων -που πραγματικά είναι ένα μεγάλο σκέλος του παρόντος νομοσχεδίου- παρά το γεγονός ότι είχαμε καλέσει και αρκετούς Οργανισμούς για τα πνευματικά δικαιώματα, κατέληξε το Προεδρείο να καλέσει μόνο τον Οργανισμό Πνευματικής Ιδιοκτησίας.

Θα ήθελα να σας ρωτήσω ο Οργανισμός δεν έχει στείλει ούτε ένα υπόμνημα για το συγκεκριμένο νομοσχέδιο; Διότι, ας πούμε το «Ηρωικό Σούλι» δεν θα έρθει, αλλά έχει στείλει ένα υπόμνημα, όπως και κάποιοι άλλοι από εκείνους που έχουμε καλέσει.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ο Οργανισμός Πνευματικής Ιδιοκτησίας απάντησε ότι δεν θέλει να παραστεί.

**ΠΑΝΑΓΙΩΤΑ (ΝΑΓΙΑ) ΓΡΗΓΟΡΑΚΟΥ (Εισηγήτρια της Μειοψηφίας):** Δεν θέλει να παραστεί, κύριε Πρόεδρε, παρά το γεγονός ότι έχουμε ένα νομοσχέδιο, που έχει να κάνει με τα πνευματικά δικαιώματα. Ωραία !

Αυτές είναι οι ερωτήσεις μου. Σάς ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε την κυρία Γρηγοράκου.

Το λόγο έχει η κυρία Κοντοτόλη από τον ΣΥΡΙΖΑ. Ορίστε.

**ΜΑΡΙΝΑ ΚΟΝΤΟΤΟΛΗ (Εισηγήτρια της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»):** Ευχαριστώ, κύριε Πρόεδρε. Καλωσορίζουμε τους φορείς, πολύ χρήσιμα αυτά που μας είπαν.

 Ήδη, έχει κάνει την τοποθέτησή της - και συμφωνώ και είναι αρκετές οι ερωτήσεις από αυτές που θέλω να κάνω κι εγώ - η συνάδελφος. Θα ξεκινήσω και εγώ με την κυρία Τσιάρα σε κάποια ερωτήματα. Να μας πει για το νομοσχέδιο, σε τι θα ωφελήσει και πόσο θα ωφελήσει τον Οργανισμό, που εκπροσωπούν; Επίσης, με ποια συγκεκριμένα άρθρα ενισχύεται η λειτουργία της Πινακοθήκης, στο παρόν νομοσχέδιο και ποια καινοτομία φέρνει;

Η επόμενη ερώτηση. Απευθύνομαι στον Δήμαρχο της Τήνου, στον κύριο Κροντηρά. Tι γνώμη έχετε, κύριε Κροντηρά, να ενσωματωθεί η «Ανωτέρα Σχολή Μαρμαροτεχνίας και Καλών Τεχνών Πανόρμου Τήνου» και να υπαχθεί στο Υπουργείο Παιδείας, όπως είναι στο ιδρυτικό νόμο του 1955; Η φοίτηση να είναι τριετής, με τουλάχιστον 180 διδακτικές μονάδες. Τα πτυχία να είναι επιπέδου 5 και το μισθολογικό εισόδημα να είναι ΤΕ. Αυτό να ισχύει και για όλους όσοι έχουν ήδη πάρει πτυχίο, να προβλέπεται χρηματοδότηση από τον Κρατικό Προϋπολογισμό, να δοθεί πάσο, αναβολή στράτευσης και να εντάσσονται στα υπό προστασία άτομα, φορολογικά, μισθολογικά, οι φοιτητές, κατά τη διάρκεια των σπουδών τους. Θα ήθελα να μας πείτε τη γνώμη σας. Σας ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε, κυρία Κοντοτόλη.

Στο σημείο αυτό έγινε η β’ ανάγνωση των καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Αμυράς Γεώργιος, Βλάσης Κωνσταντίνος, Γιώργος Ιωάννης, Δεληκάρη Αγγελική, Ευθυμίου Άννα, Θεοχάρης Θεοχάρης (Χάρης), Καλλιάνος Ιωάννης, Κατσανιώτης Ανδρέας, Κατσαφάδος Κωνσταντίνος, Καφούρος Μάρκος, Κεφαλογιάννης Κωνσταντίνος, Κόνσολας Εμμανουήλ, Κούβελας Δημήτριος, Κουλκουδίνας Σπυρίδων, Κυριαζίδης Δημήτριος, Κυριάκης Σπυρίδων, Λαμπρόπουλος Ιωάννης, Λιάκος Ευάγγελος, Λιβανός Μιχαήλ, Λοβέρδος Ιωάννης – Μιχαήλ (Γιάννης), Μονογυιού Αικατερίνη, Μπαρτζώκας Αναστάσιος, Οικονόμου Θωμαΐς (Τζίνα), Παππάς Ιωάννης, Πασχαλίδης Ιωάννης, Σπάνιας Αριστοτέλης (Τέλης), Σταυρόπουλος Αθανάσιος, Στεφανάδης Χριστόδουλος, Στυλιανίδης Ευριπίδης, Συρίγος Ευάγγελος (Άγγελος), Τσιλιγγίρης Σπυρίδων (Σπύρος), Αχμέτ Ιλχάν, Γρηγοράκου Παναγιώτα (Νάγια), Πάνας Απόστολος, Παπανδρέου Γεώργιος, Παραστατίδης Στέφανος, Σπυριδάκη Αικατερίνη (Κατερίνα), Μπάρκας Κωνσταντίνος, Καλαματιανός Διονύσιος- Χαράλαμπος, Κασιμάτη Ειρήνη (Νίνα), Κοντοτόλη Μαρίνα, Νοτοπούλου Αικατερίνη (Κατερίνα), Τσαπανίδου Παρθένα (Πόπη), Μεταξάς Βασίλειος, Δελής Ιωάννης, Ασημακοπούλου Σοφία Χάιδω, Μπούμπας Κωνσταντίνος, Αναγνωστοπούλου Αθανασία (Σία), Τζούφη Μερόπη, Βορύλλας Ανδρέας, Τσιρώνης Σπυρίδων, Μπιμπίλας Σπυρίδων, Κόντης Ιωάννης και Θρασκιά Ουρανία (Ράνια).

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Τον λόγο έχει ο Ειδικός Αγορητής της Κ.Ο. «Κομμουνιστικό Κόμμα Ελλάδας», κ. Ιωάννης Δελής.

**ΙΩΑΝΝΗΣ ΔΕΛΗΣ (Ειδικός Αγορητής της Κ.Ο. «Κομμουνιστικό Κόμμα Ελλάδας»):** Ευχαριστώ, κύριε Πρόεδρε.

 Κατ’ αρχάς, ως εκπρόσωπος του Κ.Κ.Ε., θέλω κι εγώ να ευχαριστήσω τους φορείς για την καλοσύνη, που είχαν να παραστούν, σήμερα, στη συνεδρίαση της Επιτροπής και με τις τοποθετήσεις τους να φωτίσουν αρκετά ζητήματα του νομοσχεδίου και να ξεκαθαρίσουν ακόμα περισσότερα.

Οφείλω, όμως, να κάνω στην αρχή της τοποθέτησής μου, ένα μικρό σχόλιο για μια απουσία, που κατά την άποψή μας είναι ηχηρή - ηχηρότατη - και αυτή δεν είναι άλλη από την απουσία του Επιμελητηρίου Εικαστικών Τεχνών Ελλάδος. Δεν είναι δυνατόν να συζητείται ένα νομοσχέδιο του οποίου τα μισά άρθρα αφορούν την τέχνη των εικαστικών και να απουσιάζει από αυτήν τη συζήτηση ο κατεξοχήν φορέας ο επιστημονικός - είναι μάλιστα και Νομικό Πρόσωπο Δημοσίου Δικαίου και επίσημος σύμβουλος της Πολιτείας σε θέματα εικαστικών τεχνών. Το λέω, για να το ακούσετε.

Βεβαίως, δεν είστε εσείς υπεύθυνοι γι’ αυτό. Υπεύθυνο είναι το Προεδρείο, δυστυχώς. Δεν ξέρω για ποιο λόγο έγινε αυτό. Πάντως, είναι ένα έλλειμα στη σημερινή συνεδρίαση, το οποίο δεν γνωρίζω πώς θα καλυφθεί.

Οι ερωτήσεις, που θέλω να κάνω, αφορούν, καταρχάς και την κυρία Τσιάρα, τη Διευθύντρια της Εθνικής Πινακοθήκης, ενός ιστορικού Μουσείου, σε κάθε περίπτωση και η ερώτηση είναι αν θεωρεί ότι με δεδομένο το ότι εκτός από το Κεντρικό Μουσείο, που είναι εδώ στο Χίλτον, υπάρχουν κι άλλα τέσσερα Παραρτήματα, στη Σπάρτη, στην Κέρκυρα, στο Ναύπλιο, αλλά και το Ινστιτούτο Σύγχρονης Ελληνικής Τέχνης, αν θεωρεί ότι αυτές οι 120 θέσεις μόνιμου προσωπικού και οι 52 θέσεις ΙΔΑΧ, που συστήνονται, που προτείνονται, με το νομοσχέδιο, είναι αυτές επαρκείς για την ομαλή λειτουργία του Μουσείου.

Την ίδια ακριβώς ερώτηση κάνω και στον κ. Χριστοφιλοπούλο, τον Πρόεδρο του «MOMus». Έχει δίκιο στα όσα θετικά είπε για τα Μουσεία, που βρίσκονται στη Θεσσαλονίκη. Έτσι είναι πραγματικά. Αν θεωρεί, λοιπόν, ο κ. Χριστοφιλόπουλος ότι καλύπτονται οι ανάγκες σε προσωπικό του Οργανισμού αυτού, του «MOMus», με 107 θέσεις ΙΔΑΧ, Ιδιωτικού Δικαίου δηλαδή, Αορίστου Χρόνου και θα ήθελα ορισμένα περισσότερα πράγματα για τη Σχολή της Τήνου, γιατί, ναι, μεν, μπορεί η Κυβέρνηση να διακηρύσσει την αναβάθμιση της Σχολής, αλλά έχουμε πει εμείς, στην πρώτη συνεδρίαση, ότι δεν μπορείς να μιλάς για αναβάθμιση μιας σχολής, αν δεν μεριμνάς ταυτόχρονα και για τη σίτιση, αλλά και για τη στέγαση των σπουδαστών αυτών. Μια Σχολή, ιδιαίτερη και εξαιρετική.

Θα θέλαμε ορισμένα περισσότερα πράγματα, αν έχετε να μας πείτε, έτσι ώστε και εμείς να είμαστε ακόμα πιο αποτελεσματικοί και πιο πειστικοί, αν θέλετε, στην κριτική μας. Ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε, κύριε Δελή.

Απάντηση σε αυτό, που αναφερθήκατε, στην πρόσκληση στους φορείς. Γνωρίζετε καλά, επαναλαμβάνω ότι δέκα φορείς αναφέρει ο Κανονισμός της Βουλής και προσπαθούμε με τη συνεργασία και του Εισηγητού και του Υπουργείου να συνθέσουμε. Είναι υπερβολή να λέτε ότι όλοι αυτοί εδώ, που προσεκλήθησαν, ότι δεν μπορούν να εκφράσουν αυτή την αγωνία και την άποψη.

**ΙΩΑΝΝΗΣ ΔΕΛΗΣ (Ειδικός Αγορητής της Κ.Ο. «Κομμουνιστικό Κόμμα Ελλάδας»):** Δεν το είπα έτσι.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ναι, κάπως έτσι το είπατε. Ότι δεν μπορεί να γίνει συζήτηση, χωρίς το Επιμελητήριο.

**ΙΩΑΝΝΗΣ ΔΕΛΗΣ (Ειδικός Αγορητής της Κ.Ο. «Κομμουνιστικό Κόμμα Ελλάδας»):** Συγνώμη, κύριε Πρόεδρε. Δεν είπα καθόλου αυτό, δεν το εννοούσα καν. Ίσα – ίσα, έκανα και τη διευκρίνιση.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Γίνεται μία σύνθεση για να μπορέσουμε να είμαστε στο πλαίσιο βασικά του Κανονισμού.

**ΙΩΑΝΝΗΣ ΔΕΛΗΣ (Ειδικός Αγορητής της Κ.Ο. «Κομμουνιστικό Κόμμα Ελλάδας»):** Μερικές φορές, είναι γενναίο να παραδέχεται κανείς και το λάθος του.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Καλέσαμε 14 φορείς από 10 που αναφέρονται στον Κανονισμό και νομίζω ότι όλο το φάσμα εκπροσωπείται.

Τον λόγο έχει η Ειδική Αγορήτρια της Κ.Ο. «Ελληνική Λύση - ΚΥΡΙΑΚΟΣ ΒΕΛΟΠΟΥΛΟΣ», κυρία Σοφία Χάιδω Ασημακοπούλου.

**ΣΟΦΙΑ ΧΑΙΔΩ ΑΣΗΜΑΚΟΠΟΥΛΟΥ (Ειδική Αγορήτρια της Κ.Ο. «Ελληνική Λύση - ΚΥΡΙΑΚΟΣ ΒΕΛΟΠΟΥΛΟΣ »):** Ευχαριστούμε τους φορείς, που μας έκαναν την τιμή να είναι σήμερα μαζί μας στην Επιτροπή.

Προς το Προπαρασκευαστικό και Επαγγελματικό Σχολείο καλών Τεχνών Πανόρμου Τήνου. Τι αντίκτυπο θα έχουν τα χαμηλά ECTS, που προβλέπεται να είναι 120, αναφορικά με την εξωστρέφεια της Σχολής και το μέλλον των αποφοίτων;

 Δεύτερον. Προς το Δήμαρχο Τήνου, τον κύριο Κροντηρά. Ποια ακριβώς είναι η κατάσταση σχετικά με τη σίτιση και τη στέγαση των σπουδαστών;

 Προς την αντιπροσωπεία του Συλλόγου των Σπουδαστών του Προπαρασκευαστικού και Επαγγελματικού Σχολείου καλών Τεχνών Πανόρμου Τήνου. Ποιες περαιτέρω προσθήκες πιστεύετε ότι πρέπει να γίνουν, ως προς τα σπουδαστικά, αλλά και τα επαγγελματικά σας δικαιώματα, όχι μόνο για τους μελλοντικούς σπουδαστές, αλλά και για τους παλιούς σπουδαστές, οι οποίοι έχουν αποφοιτήσει, καθώς και για τους νυν σπουδαστές της Σχολής; Ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε πολύ, κυρία Ασημακοπούλου.

Τον λόγο έχει η Ειδική Αγορήτρια της Κ.Ο. «Νέα Αριστερά», κυρία Αθανασία (Σία) Αναγνωστοπούλου.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Ειδική Αγορήτρια της Κ.Ο. «Νέα Αριστερά»):** Ευχαριστώ, κύριε Πρόεδρε.

 Να ευχαριστήσω κι εγώ τους φορείς, που ήρθαν εδώ σήμερα. Είναι σημαντική αυτή η διαβούλευση, στο πλαίσιο σχεδίων νόμων.

Θέλω να ξεκινήσω και εγώ με την κύρια Συραγώ Τσιάρα, της οποίας εκτιμώ τη δουλειά πάρα πολύ, κυρία Υπουργέ, γιατί διάβασα τα πρακτικά, αλλά αυτό θα το πούμε μετά. Θέλω να ρωτήσω. Ο εξορθολογισμός που είπατε, που αναφέρατε ότι είναι εξορθολογισμός οι 172 θέσεις και όχι οι 270 που είχαν προβλεφθεί πριν. Με δεδομένο τα Παραρτήματα που έχει η «Εθνική Πινακοθήκη», είναι αρκετοί αυτοί οι εργαζόμενοι; Γιατί, να πιάσουμε και λίγο τον εξορθολογισμό.

 Ένα δεύτερο θέμα, επειδή το διαβάζουμε και στην Αιτιολογική Έκθεση. Αναφέρεται συνέχεια ότι γίνεται εκσυγχρονισμός, με τον ορισμό του Δ.Σ. και του Γενικού Διευθυντή από την Υπουργό. Πώς το καταλαβαίνετε αυτό, γιατί για εμένα αυτός ο διορισμός δεν είναι ακριβώς εκσυγχρονισμός. Είπε η κυρία Καμάρα κάτι πολύ σημαντικό, ότι πριν ήταν πολύ δημοκρατικός ο τρόπος, με διεθνείς διαγωνισμούς, ειδικά για τους Καλλιτεχνικούς Διευθυντές και λοιπά. Δεν μπορούμε επιτέλους αυτό να το κάνουμε νόμο, που να ισχύει για όλους τους πολιτιστικούς οργανισμούς;

 Επίσης, η συμμετοχή των εργαζομένων στα Διοικητικά Συμβούλια είναι κάτι πάρα πολύ σημαντικό. Ισχύει για τον ΟΔΑΠ και για το «Ακροπόλ», εσείς το είχατε νομοθετήσει. Δεν ισχύει, όμως, για κανέναν άλλον Οργανισμό, για κανένα άλλο Μουσείο ή οποιονδήποτε οργανισμό.

Κυρία Τσιάρα, θέλω να κάνω μια ερώτηση, αφού σας συγχαρώ για τις ωραίες εκθέσεις και την ωραία δουλειά, που κάνετε. Αυτό με τη συντήρηση, που μπαίνει και αυτό στο θέμα των εσόδων της Εθνικής Πινακοθήκης, εμένα με προβληματίζει.

Η συντήρηση, η οποία είναι μια δημόσια λειτουργία του Μουσείου, πώς θα μπει σε ανταγωνισμό με διάφορους ιδιώτες, στο όνομα του ότι θα αποφέρει κέρδη στο Μουσείο;

Δεν θέλω να επαναλάβω ερωτήσεις, που γίνανε από συναδέλφους και συναδέλφισσες πριν από μένα, θα πάω και εγώ στη Σχολή Μαρμαροτεχνίας και χάρηκα πάρα πολύ και για τους καθηγητές και για το Δήμαρχο Τήνου.

Ξέρετε, κυρία Υπουργέ - το λέω και για να το ακούσετε εσείς - όταν κάηκε η Παναγία των Παρισίων, είχαν κάνει τότε οι Γάλλοι μια πολύ μεγάλη εκδήλωση, που είχαν καλέσει Υπουργούς Πολιτισμού και Αναπληρωτές Υπουργούς Εξωτερικών, που ασχολούνταν με ευρωπαϊκά θέματα, για να μιλήσουμε για τις τέχνες τις παραδοσιακές, που χάνονται. Είχα κάνει μια πρόταση και είχε γίνει δεκτή με ενθουσιασμό, να γίνει η Σχολή της Τήνου μια ευρωπαϊκή σχολή, όπου να έρχονται και Ευρωπαίοι να μαθαίνουν την τέχνη του μαρμάρου.

Δεν προχώρησε αυτό, άλλαξε η Κυβέρνηση, είναι η αλήθεια ότι και εγώ δεν επέμεινα, γιατί δεν θέλω να είμαι άδικη, αλλά θα ήταν πάρα πολύ σημαντικό ο τίτλος της Σχολής από «Καλών Τεχνών» να μετατραπεί σε «Καλής Τέχνης», θεωρώ ότι όλοι καταλαβαινόμαστε μεταξύ μας το τι σημαίνει «Καλής Τέχνης». Καλής Τέχνης του μαρμάρου; Οι άνθρωποι αυτοί κατ’ αρχάς έχουν στελεχώσει το μεγαλύτερο έργο, που είναι η αναστήλωση της ίδιας της Ακρόπολης. Θα το ξέρετε και εσείς, το ξέρω και εγώ, οι Κινέζοι αρχαιολόγοι μένουν με το στόμα ανοιχτό με αυτή την τέχνη του μαρμάρου, που είναι πάρα πολύ σημαντική και τη Γλυπτική, γιατί επί της ουσίας αυτό, που γίνεται στην Ακρόπολη. Μη με παρεξηγήσετε, αλλά έτσι το αντιλαμβάνομαι. Άρα, λοιπόν, επιμένουμε και εμείς να γίνει «Σχολή Καλών Τεχνών».

Μας έχει στείλει υπομνήματα ο Σύλλογος των Καθηγητών και τους ευχαριστούμε πολύ, αλλά θέλω να επιμείνω και εγώ, εκτός από όλα τα άλλα για τους φοιτητές, πάσο, σίτιση και λοιπά, τα ECTS πρέπει να ανέβουν, κυρία Υπουργέ. Είπατε, προχθές ως απάντηση και σε μένα, φαντάζομαι, ότι η Ανώτερη Σχολή Τουριστικών Επαγγελμάτων της Κρήτης δεν έχει 220 ή 210, αλλά είναι μια διαπερατότητα, δεν κατάλαβα ακριβώς τι λέγατε, έχει 210 ECTS, το έχω εδώ θα το καταθέσω μετά στα πρακτικά. Γιατί δεν δίνουμε, αφού είναι Ανώτερη Σχολή και μας το εξηγούν οι καθ’ ύλην αρμόδιοι οι καθηγητές ότι πρέπει να είναι έτσι; Πρέπει να ενισχύσουμε τη Σχολή Μαρμαροτεχνίας, οπωσδήποτε, στην Τήνο. Αποτελεί ένα μεγάλο όπλο του πολιτισμού της χώρας και εγώ θέλω εδώ να σας κάνω μια ερώτηση. Η μεταφορά της Σχολής στο Υπουργείο Παιδείας, κατά την κρίση σας, θα ήταν καλύτερη; Δεν υπονοώ τίποτα. Εμείς είχαμε πει να πάει στο Υπουργείο Παιδείας, αλλά δεν έγινε. Εσείς τι θεωρείτε;

Για να μη μακρηγορήσω, έχουμε από το ΣΑΠΟΕ και από το από το Κέντρο Ελληνικού Κινηματογράφου, τα προβλήματα, που έχουν προκύψει, αλλά αυτά θα τα συζητήσουμε και μετά, δεν είναι ανάγκη να κάνω άλλη ερώτηση. Ευχαριστώ πάρα πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε πολύ, κυρία Αναγνωστοπούλου.

Το λόγο έχει ο κύριος Τσιρώνης.

**ΣΠΥΡΙΔΩΝ ΤΣΙΡΩΝΗΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ»):** Ευχαριστώ πολύ, κύριε Πρόεδρε. Να ευχαριστήσω και εγώ με τη σειρά μου όλους τους φορείς, που ήρθαν εδώ για την ενημέρωση. Ξέρετε ότι για μας είναι πολύ σημαντικό και στην κατανόηση, αλλά και στη διεκδίκηση όσων ζητάτε. Να με συγχωρέσετε εάν κάποια ερώτηση την έχετε αναφέρει, κατά τη διάρκεια της ομιλίας σας, γιατί είχα και άλλες υποχρεώσεις, οπότε αγνοήστε την, αν έχει ήδη γίνει.

Προς τον ΣΑΠΟΕ: Ποιες τροποποιήσεις του νόμου 5105/2024 θεωρείτε επείγουσες και αναγκαίες στην παρούσα φάση;

Προς το Προπαρασκευαστικό και Επαγγελματικό Λύκειο Καλών Τεχνών Πανόρμου είπαμε για τις 180 -είπε η συνάδελφός της Νέας Αριστεράς- θεωρείτε ότι είναι επαρκείς ή θα υπάρχει πρόβλημα στη χρηματοδότηση της Σχολής, όπως περιγράφεται από το νομοσχέδιο; Και νομίζω είπατε, κύριε Πρόεδρε, ότι η αδελφότητα «Το Ηρωικό Σούλι» δεν έχει έρθει;

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Δεν μπορεί να συνδεθεί με webex, δεν έχει σήμα.

**ΣΠΥΡΙΔΩΝ ΤΣΙΡΩΝΗΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ»):** Εντάξει, ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστώ, κύριε Τσιρώνη. Ο κύριος Μπιμπίλας έχει το λόγο.

**ΣΠΥΡΙΔΩΝ ΜΠΙΜΠΙΛΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Χαίρομαι πολύ, που ως καλλιτέχνης και εγώ, άκουσα πάρα πολλά πράγματα, που αφορούν στον πολιτισμό. Σε κάποια έχω καλυφθεί.

Θα ρωτήσω τον κύριο Χαλεπά, γιατί έχω ιδιαίτερες σχέσεις με την Τήνο και την επισκέπτομαι πολύ τακτικά, αν πραγματικά θα θέλατε να γίνει διεθνές κέντρο η Σχολή και μάλιστα χαιρόμαστε, που αναβαθμίζεται, αυτή τη στιγμή. Δεν ξέρω, αν συμφωνείτε με την αλλαγή του τίτλου. Θα θέλαμε να μάθουμε πόσοι είναι οι πόροι, που μπορεί να λείπουν για τη δραστηριότητα της Σχολής, εκτός από την ενίσχυση του Υπουργείου και από πού μπορούν να αντληθούν. Το Ίδρυμα της Ευαγγελίστριας μπορεί να υποχρεωθεί να συνδράμει;

Επίσης, για τους μαθητές έχει προβλεφθεί πάσο και αναβολή στράτευσης και αν θέλετε να μεταφερθεί στο Υπουργείο Παιδείας ή όχι.

Και για το Φεστιβάλ Θεσσαλονίκης χαίρομαι πάρα πολύ, που ανέλαβε τη θέση αυτή ένας τόσο αξιόλογος συνάδελφος μου και φίλος, ο Άκης Σακελλαρίου, αλλά απλώς ήθελα να τον ρωτήσω, αν θα γίνουν κάποιες ενέργειες για την ενίσχυση του Μουσείου Κινηματογράφου, αν θα προωθηθεί ένα σχέδιο, για να συλλεχθούν όλες οι ελληνικές ταινίες από την έναρξη της παραγωγής ελληνικών ταινιών, την εξεύρεση των χαμένων ταινιών, δεδομένου ότι σε ιδιώτες πιθανόν να υπάρχουν ακόμα. Από όσο γνωρίζω, υπάρχει φωτογραφικό υλικό, που είναι δυσεύρετο, ιδιαίτερα από τις ταινίες, που γυρίστηκαν, στην Αλεξάνδρεια, από τους Έλληνες παραγωγούς τότε. Ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε πολύ, κύριε Μπιμπίλα.

Ο κύριος Κόντης έχει το λόγο.

**ΙΩΑΝΝΗΣ ΚΟΝΤΗΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Ευχαριστώ, κύριε Πρόεδρε. Και εγώ από την πλευρά μου να καλωσορίσω και να ευχαριστήσω τους παρόντες, οι οποίοι δεν αρκέστηκαν στο webex, αλλά μας τίμησαν με την παρουσία τους και αυτή η Επιτροπή είναι πάντα στην καλύτερή της ημέρα, όταν έχουμε αντιπροσώπους του πολιτισμού.

Θέλω να κάνω μια-δύο ερωτήσεις στην κυρία Τσιάρα, η οποία έχει μια λαμπρή πορεία γενικά, έχω παρακολουθήσει και τις Μπιενάλε, το 2017, που είχε κάνει και για τη Συλλογή Κωστάκη, είναι γενικά υπεύθυνη και γνώστης στο θέμα αυτό.

Η ερώτησή μου δεν έχει να κάνει με το νομοσχέδιο, έχει να κάνει με το ότι πάντα είχα την απορία, γιατί δεν έχει δημιουργηθεί μία επιτροπή, η οποία να αναγνωρίζει έργα Ελλήνων ζωγράφων - έχουμε και εδώ έξω, αν δείτε έργα, τα οποία δεν αποδίδονται σε κάποιο ζωγράφο. Είναι δύσκολο να γίνει βάσει της τεχνοτροπίας της εποχής, ακόμα και της αναγνώρισης των υλικών γενικά. Δεν ξέρω μπορεί και να υπάρχει κάτι σχετικό.

 Σχετικά με το νομοσχέδιο, ποια διαδικασία προβλέπεται για τη διασφάλιση της αμεροληψίας και της διαφάνειας στις αγορές έργων τέχνης;

Στον Μητροπολιτικό Οργανισμό Μουσείων και Τεχνών Θεσσαλονίκης: Με ποιες ενέργειες θα επιτευχθεί η προβολή της σύγχρονης ελληνικής τέχνης και η ενίσχυση των εικαστικών τεχνών στη Βόρεια Ελλάδα, που μας ενδιαφέρει;

Για το Φεστιβάλ Κινηματογράφου Θεσσαλονίκης: Με ποια μέτρα θα ενισχυθεί περαιτέρω η διεθνής προβολή του Φεστιβάλ;

Πριν τελειώσω για την Ανώτερη Σχολή Καλών Τεχνών, για εμάς κατ’ αρχήν τελείως διευκρινιστικά, το «Καλής Τέχνης» έγινε εκ παραδρομής;

«Καλών Τεχνών» θα έπρεπε να είναι από ό,τι ξέρουμε ο τίτλος. Συμφωνείτε, νομίζω ότι πρέπει να υπάρξει αυτή η αλλαγή.

Είναι τιμή μας που είναι εδώ ο κύριος Χαλεπάς, γιατί αναγνωρίζουμε όλοι το όνομα που φέρει, τη βαριά ιστορία μάλλον, που φέρει, από τον πρόγονο του, Γιαννούλη Χαλεπά, αλλά και όλη την περιοχή εκεί, απ’ όπου έχουν βγει άνθρωποι, όπως ο Λύτρας, οι οποίοι προάγουν τον πολιτισμό και μην ξεχνάμε ότι η Ελλάδα έγινε γνωστή στα πέρατα της υφηλίου από τον πολιτισμό της, από τα γλυπτά της, από το θέατρο και τις τέχνες, που είχαμε από την αρχαία εποχή.

 Θέλω να πω ότι θα έπρεπε να δώσουμε μεγάλη σημασία.

Και, κύριε Χαλεπά, υπάρχουν άλλες Σχολές Μαρμαροτεχνίας στην Ελλάδα, οι οποίες προβάλλουν τη Γλυπτική στο βαθμό, που θέλουμε να μαθευτεί, να τη μάθουν οι νέοι μας και να γίνουν μαρμαρογλύπτες;

Και επίσης, θεωρείτε κι εσείς, όπως το διάβασα στο υπόμνημα, ότι είναι απαραίτητο να αλλάξει ο τρόπος εισαγωγής από την απαραίτητη γνώση μαρμαροτεχνίας - που νομίζουμε ότι κάποιος, που θέλει να μάθει, μπορεί και να μη γνωρίζει, απλά, σχέδιο και καλλιτεχνική δεξιότητα. Γιατί κι εμείς συμφωνούμε σε αυτό. Μπορεί κάποιος να θέλει να γίνει γλύπτης, αλλά να μην έχει ποτέ χτυπήσει, έστω με ένα σφυρί ένα μάρμαρο. Νομίζουμε ότι εκεί θα έρθει για να μάθει.

Επίσης, προβλέπετε ή έχετε κάνει έναν υπολογισμό εξόδων, ένα μπάτζετ, που λέμε, μακροπρόθεσμα, έστω πενταετίας, το οποίο να έχετε υποβάλει στο Υπουργείο Πολιτισμού; Έχετε συζητήσει για κάτι τέτοιο, για να μπορέσουμε να δούμε τι έξοδα θα υπάρξουν; Γιατί νομίζουμε ότι τα έξοδα θα είναι πολλά. Δεν είναι μόνο η σίτιση και η διαμονή. Μπορεί να έρθει ένα παιδί από το Κιλκίς και να θέλει να μάθει Μαρμαροτεχνία.

Τέλος, να κλείσω με τον κ. Χριστόπουλο, για το ΕΚΚΟΜΕΔ. Ποια είναι τα κύρια κίνητρα, που προσφέρει το νέο καθεστώς Cash Rebate του προγράμματος για την προσέλκυση ξένων και εγχώριων παραγωγών; Γιατί το ΕΚΚΟΜΕΔ, πρόσφατα, ανακοίνωσε την ύπαρξη του καθεστώτος αυτού, με στόχο την ενίσχυση της οπτικοακουστικής και κινηματογραφικής παραγωγής.

Και επίσης, από την τελευταία φορά, που ψηφίσαμε το προηγούμενο νομοσχέδιο, που προβλέφθηκαν κάποιες θέσεις, για να πληρωθεί το ΕΚΚΟΜΕΔ, έχει γίνει διαγωνισμός, έχουν προσδιοριστεί οι θέσεις; Γιατί γνωρίζω άτομα, τα οποία είναι σχετικά, έχουν τελειώσει Σινεμά στο εξωτερικό και δεν έχουν ενημερωθεί. Ψάχνουν να δουν τι γίνεται. Υπάρχει ανοιχτός διαγωνισμός - πρόσκληση για πλήρωση θέσεων; Αν ναι, που υπάρχει αυτό;

Σας ευχαριστώ.

 **ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε, κύριε Κόντη.

Ζήτησε το λόγο ο κ. Καφούρος.

**ΜΑΡΚΟΣ ΚΑΦΟΥΡΟΣ:** Ευχαριστώ, κύριε Πρόεδρε. Θα μου επιτρέψετε να μου δώσετε το λόγο για ένα λεπτό να τοποθετηθώ και για ένα ερώτημα, γιατί έχω ταξίδι.

Καταρχάς, θέλω να χαιρετίσω κι εγώ το σημερινό σχέδιο νόμου. Θα το στηρίξουμε εννοείται και θα τον στηρίξουμε, όχι μόνο σήμερα, αλλά και την Τρίτη, στην Ολομέλεια, που θα έρθει. Μεταξύ άλλων και ως Κυκλαδίτης, να επισημάνω ότι προβλέπει τη μετονομασία και τους όρους λειτουργίας του Προπαρασκευαστικού και Επαγγελματικού Σχολείου Καλών Τεχνών Πανόρμου Τήνου σε Ανώτερη Σχολή. Ήταν ένα αίτημα χρόνιο, το οποίο ήρθε και καλώς ήρθε.

Ωστόσο, ήρθε με μια γλυκόπικρη γεύση. Και αναφέρομαι κυρίως στην ονομασία, όπου απαλείφονται οι δύο λέξεις «Καλών Τεχνών». Το ερώτημα για μένα, κ. Πρόεδρε, είναι. Πώς μπορεί μια Επαγγελματική Σχολή να ονομάζεται «Καλών Τεχνών» και μία Ανώτερη να απαγορεύεται, να μην μπαίνει όρος «Καλών Τεχνών»;

Για να διευκρινίσω και για να μη γίνονται παρερμηνείες, είναι διακριτές οι βαθμίδες εκπαίδευσης, μέση, ανώτερη και ανώτατη εκπαίδευση. Δεν γίνεται και δεν προκαλεί πρόβλημα σε καμία άλλη σχολή, ακόμα κι αν αυτή ονομάζεται Ανωτάτη Σχολή Καλών Τεχνών.

Ένα δεύτερο θέμα, που πρέπει να βάλω, είναι το περιεχόμενο σπουδών. Το περιεχόμενο σπουδών το καθορίζουμε, με βάση την ποιότητα, με βάση το τι αποφοίτους θέλουμε να δημιουργήσουμε ή υπάρχουν άλλοι λόγοι; Άρα, οι πιστωτικές μονάδες ανά εξάμηνο, όπου υπάρχει αίτημα και από τον Σύλλογο Διδασκόντων, αλλά και από τους άλλους φορείς του νησιού, νομίζω ότι εύλογα θα πρέπει να επανεξεταστούν.

Ενδεικτικά της αντιμετώπισης που λαμβάνει το νέο ίδρυμα, το οποίο εμείς θέλουμε να είναι πράγματι Ανώτερη Σχολή, να έχει μια παγκόσμια ακτινοβολία και να αποτελεί μια μοναδικότητα ελληνική, στο παγκόσμιο εκπαιδευτικό σύστημα, να σας επισημάνω στο άρθρο 65, που αναφέρει μαθητές, είναι υποτιμητικό. Είναι σπουδαστές. Έχουν έρθει κάποιες τροποποιήσεις, αλλά θα πρέπει να κοιτάξουμε αυτά τα σημεία.

Θα ήθελα να σταθούμε και σε κάποια άλλα. Και για να μην μακρηγορώ, θα ήθελα να κάνω ένα ερώτημα στον κ. Χαλεπά, αλλά και στους εκπαιδευτικούς, που τον συνοδεύουν. Πόσο θα επηρεάσει την προσέλευση σπουδαστών η απαλοιφή του όρου «Καλών Τεχνών», γιατί εκεί νομίζω ότι είναι το σπουδαίο και το μεγάλο ζήτημα. Θα ήθελα την τεκμηρίωση σε αυτό το ερώτημα.

Σας ευχαριστώ, κ. Πρόεδρε.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε, κ. Καφούρο. Γνωρίζετε καλά, βέβαια, τα θέματα, ως βουλευτής των Κυκλάδων.

Το λόγο έχει η κυρία Τσιάρα, παρακαλώ. Να μου επιτρέψετε, ως Πρόεδρος και μέλος της Επιτροπής, μια ερώτηση.

Είπατε ότι η Πινακοθήκη δεν μπορεί να είναι χώρος εναπόθεσης/εναποθετήριο. Υπάρχουν πάρα πολλά έργα σημαντικών καλλιτεχνών στο χώρο όχι αποθήκευσης, συντήρησης θα έλεγα. Με τι κριτήρια τα ανεβάζετε σε μια έκθεση;

**ΣΥΡΑΓΩ ΤΣΙΑΡΑ (Διευθύντρια της Εθνικής Πινακοθήκης):** Ευχαριστώ, κ. Πρόεδρε. Είναι πολλά αυτά, που με ρωτήσατε. Χαίρομαι πραγματικά πάρα πολύ και για το ζωντανό και ουσιαστικό ενδιαφέρον.

Η Εθνική Πινακοθήκη κατέχει γύρω στις 25.000 έργα τέχνης. Εκθέτει αυτή τη στιγμή, στο κέντρο και στα παραρτήματα, γύρω στα 2.000 έργα τέχνης. Όταν λέμε «κέντρο και παραρτήματα» δεν εννοούμε μόνο την κεντρική υπηρεσία και το κτίριο στο Χίλτον. Εννοούμε και την Εθνική Γλυπτοθήκη, στο Άλσος Στρατού, στο Γουδί, όπου παρουσιάζεται η εξέλιξη της νεοελληνικής γλυπτικής, από τα λαϊκά λιθανάγλυφα και τον Γιαννούλη Χαλεπά, μέχρι τη γλυπτική του εικοστού πρώτου αιώνα. Υπάρχει το Ινστιτούτο Σύγχρονης Ελληνικής Τέχνης της Τζούλιας Δημακοπούλου, που δωρήθηκε στην Εθνική Πινακοθήκη, το Ερευνητικό Κέντρο στη Βαλαωρίτου και τα τέσσερα, όπως ξέρετε, παραρτήματα και κληροδοτήματα στο Ναύπλιο, στη Σπάρτη, στην Κέρκυρα και στην Αίγινα το εργαστήριο του Χρήστου Καπράλου.

Αυτό σημαίνει, λοιπόν, ότι σε όλους αυτούς τους χώρους δημιουργούνται εκθέσεις, εκτός από τις μόνιμες και περιοδικές, για τις οποίες αξιοποιείται το σύνολο των συλλογών. Υπάρχει μια περιοδική εναλλαγή, ο στόχος μας είναι να γίνεται όσο συχνότερα γίνεται και για το ντόπιο κοινό και για τους επισκέπτες, ώστε τα έργα, όπως είπατε, από τις αποθήκες να βγαίνουν και να βρίσκουμε κι αυτά τη θέση τους στους εκθεσιακούς χώρους.

Θέλω να σας πω ότι σε διεθνές επίπεδο ο καλός ευρωπαϊκός μέσος όρος για τα μουσεία τα μεγάλα, στα οποία συγκαταλέγεται η Πινακοθήκη μας, είναι να εκθέτουν το 10% των συλλογών τους. Είμαστε σε πάρα πολύ καλό επίπεδο. Δεν είναι, δηλαδή, δυνατόν τα μουσεία ποτέ και άλλα 30.000 τετραγωνικά μέτρα να είχανε να εκθέσουν όλα τους τα έργα. Γι’ αυτό παίζει πολύ μεγάλο ρόλο η περιοδική εναλλαγή. Τώρα, που μιλάμε, ετοιμάζουμε εδώ και μισό χρόνο την αλλαγή, στον τρίτο όροφο, της μεταπολεμικής τέχνης, για να δούμε από τα 250 έργα, που βλέπουμε τώρα, άλλα 300 καινούργια. Αυτό είναι μια απάντηση.

Να πάρω τώρα και τις υπόλοιπες ερωτήσεις μία – μια. Ξεκινώντας από την πρώτη, ποια ήταν η πρόταση, που έκανα. Βρισκόμαστε στο άρθρο 24 των μεταβατικών διατάξεων.

Μία φράση μικρή είναι, θα σας διαβάσω την παρ. 3: «Με απόφαση του Γενικού Διευθυντή της ΕΠΜΑΣ, που εκδίδεται εντός 30 ημερολογιακών ημερών από την έναρξη ισχύος του Οργανισμού Λειτουργίας της παρ.1 του άρθρου 23, οι υπάλληλοι που υπηρετούν στο Νομικό Πρόσωπο Δημοσίου Δικαίου με την επωνυμία «Εθνική Πινακοθήκη και Μουσείο Αλεξάνδρου Σούτσου», κατά την έναρξη ισχύος του παρόντος νόμου, τοποθετούνται στις θέσεις των του Οργανισμού Λειτουργίας της ΕΠΜΑΣ» κλπ.

Εκεί που λέει «οι υπάλληλοι», να συμπληρώσουμε «συμπεριλαμβανομένων των διευθυντών», για να είναι ξεκάθαρο και σαφές ότι ο Γενικός Διευθυντής μπορεί να τοποθετήσει, με εισήγησή του στο Διοικητικό Συμβούλιο και απόφαση του Διοικητικού Συμβουλίου και τους διευθυντές. Και αυτό για να μην υπάρξει κενό στη διοίκηση. Αυτή είναι λοιπόν η φράση, που λέω να συμπληρώσουμε και μπορούμε να τη στείλουμε και γραπτώς, προφανώς.

Πάμε τώρα στην επόμενη ερώτηση: Τι καινούργιο φέρνει ο νόμος, ποιες είναι οι καινοτομίες και πώς θα βελτιώσει τη ζωή της Πινακοθήκης. Για μένα, είναι πάρα πολύ βασικό, που αποκαθίσταται η σχεδόν διαρρηχθείσα στο παρελθόν σχέση, ανάμεσα στο κέντρο και στην περιφέρεια. Γιατί; Τα τελευταία χρόνια και είναι πολύ σωστό αυτό, που έγινε, είχε πέσει το βάρος στην ανακατασκευή, στην ανακαίνιση και στον εκσυγχρονισμό του κεντρικού κτιρίου. Και γι’ αυτό έχουμε σήμερα τη χαρά να απολαμβάνουμε τόσο σημαντικές σύγχρονες μουσειακές εγκαταστάσεις στην Εθνική Πινακοθήκη.

Ωστόσο, υποβαθμίστηκαν κάποια Παραρτήματα, ως προς τη λειτουργία τους. Γιατί να σας το πω, απλοϊκά, τα λεφτά πέσανε στο κεντρικό κι έτσι έπρεπε να γίνει. Είμαστε μπροστά σε μια εποχή τώρα, που πρέπει να φροντίσουμε το σύνολο, να φροντίσουμε και τα Παραρτήματα.

Δεύτερον, στα Παραρτήματα οι άνθρωποι, που δούλευαν ως υπεύθυνοι, με έναν ή δύο ή και κανέναν φύλακα, σε κάποιες περιπτώσεις, τα έκαναν όλα μόνοι τους με λίγα λόγια, κάνανε και τις εκθέσεις και την ξενάγηση των επισκεπτών, θέλουν βοήθεια. Θέλουν περισσότερο προσωπικό, θέλουν υποστήριξη και θέλουν και ένα επίδομα ευθύνης. Και το βάλαμε στο χαμηλότερο δυνατό, ως τμήμα, ώστε να έχουν τον προϊστάμενο του τμήματος στο επίδομα. Νομίζω ότι είναι δίκαιο και έπρεπε να γίνει.

Οι νέες υπηρεσίες για τις οποίες μιλήσαμε και πώς αλλάζουν τη μουσειακή εμπειρία είναι πολύ σημαντικές. Χώρος εστίασης υπάρχει, αυτή τη στιγμή, στην Πινακοθήκη, λειτουργεί και κάτω το καφέ και πάνω στον τρίτο όροφο. Ωστόσο, για να μετεξελιχθεί σε ένα ολοκληρωμένο σύγχρονο εστιατόριο πλήρους γκάμας και ποιότητας, όπως αρμόζει στην Εθνική Πινακοθήκη, έπρεπε να κάνουμε αυτή την αλλαγή στο νόμο, για να έχει το εστιατόριο και τις και τις υπηρεσίες, που αξίζουν σε όλους τους επισκέπτες.

Είχαμε πωλητήριο, αλλά δεν είχε αρκετά προϊόντα. Αναπτύσσουμε το πωλητήριο με καινούργια προϊόντα και αναπαραγωγές έργων τέχνης. Θέλουμε να πουλάμε και βιβλία, όχι μόνο από τους καταλόγους της Εθνικής Πινακοθήκης, αλλά και από τη διεθνή βιβλιογραφία. Για να έχουμε αυτό το δικαίωμα, έπρεπε να συσταθεί βιβλιοπωλείο. Άλλη μια καινοτομία.

Το φυλακτικό προσωπικό είναι ένα πάρα πολύ βασικό θέμα – και θα πάω σιγά - σιγά στο προσωπικό – για να γίνουν όλες οι εκθέσεις, με ασφάλεια και για τους επισκέπτες και για τα έργα τέχνης, να προσελκύουμε όλο και περισσότερο κοινό – και έχουμε πάρα πολύ καλά ποσοστά αύξησης, αν θέλετε θα σας πω μετά – χρειάζεται αρκετό συλλεκτικό προσωπικό. Όμως, επίσης, χρειάζονται και μουσειοπαιδαγωγοί και ξεναγοί. Σήμερα, ο επισκέπτης ενός μουσείου δεν θέλει απλά να πάει να δει ό,τι κατάλαβε μόνος του και να φύγει ή να διαβάσει ένα κείμενο μόνο. Η εμπειρία απαιτείται να είναι ολοκληρωμένη και όχι μόνο για τα παιδιά, για τα σχολεία, αλλά και για τους ενήλικες. Πρέπει να τους παρέχουμε τη δυνατότητα μιας συνοδείας, μιας επεξήγησης, μιας συζήτησης δημόσιας, μέσα σε μια έκθεση. Έτσι ολοκληρώνεται η εμπειρία. Έχουμε κάνει και κάνουμε, συστηματικά, πάρα πολλές ξεναγήσεις. Δυο - τρεις μάλλον για την ακρίβεια συνάδελφοι μουσειοπαιδαγωγοί και εγώ και οι επιμελητές. Χρειάζεται περισσότερο προσωπικό, γιατί με ρωτήσατε πώς θα αλλάξει η εμπειρία, μέσα από αυτό το νόμο. Με τους εκπαιδευμένους μουσειοπαιδαγωγούς, που είναι αυτή η δουλειά τους, να εξηγούν και να καθοδηγούν για τις εκθέσεις.

Επίσης, πρέπει να αξιοποιήσουμε την περιουσία μας, γιατί υπάρχει περιουσία στην Εθνική Πινακοθήκη, η οποία, σε ένα βαθμό, λίμναζε και αυτό, για να γίνει χρειάζονται γραφεία ανάπτυξης, χρειάζονται οικονομολόγοι, χρειάζεται προσωπικό και επίσης χρειάζονται και διαδικασίες δημόσιου ελέγχου, γιατί είμαστε δημόσιο ίδρυμα και πρέπει να τις τηρούμε. Μία καινοτομία, που δεν την πρόσεξε κανένας και εγώ θέλω να σας την αναφέρω, γιατί τη δουλέψαμε πολύ και την πιστεύουμε, είναι ότι στο γραφείο ιατρού προτείνουμε θέση ή παθολόγου ή ψυχιάτρου. Αυτό εγώ το θεωρώ ουσιαστική καινοτομία και θέλω να το τονίσω. Έχουμε παρατηρήσει ότι τα προβλήματα ψυχικής υγείας -και θέλω να σας πω ότι αυτό το νιώθω, ως εμπειρία από τα τέσσερα Μουσεία της Θεσσαλονίκης, από τα οποία πέρασα στη αρχή, ως επιμελήτρια και μετά, ως διευθύντρια - από το Εθνικό Μουσείο Σύγχρονης Τέχνης, που δούλεψα, για ένα χρόνο, θεωρώ ότι είναι ένας τομέας, τον οποίο πρέπει να ενισχύσουμε πραγματικά, την ψυχική υγεία του προσωπικού μας. Γι’ αυτό προτείνουμε – ζητάμε να είναι παθολόγος ή ψυχίατρος.

Αν είναι αρκετές οι θέσεις, με ρωτήσατε. Εσείς οι πολιτικοί λέτε ότι «Πολιτική είναι η τέχνη του εφικτού». Εγώ θα έλεγα ότι θεωρητικά θα μπορούσε να ήταν άλλες 100 θέσεις όντως, όμως κρίνοντας, στην ουσία, τη συγκυρία, την κοινωνία, τις ανάγκες της χώρας μας, τις ανάγκες της Εθνικής Πινακοθήκης και προσπαθώντας να κάνουμε ένα βιώσιμο μοντέλο, το οποίο θα στοιχίσει άλλα 2.000.000, όπως λέγατε προχθές στη συνεδρίαση σας, στους Έλληνες φορολογούμενους, εάν ζητούσαμε 280 υπαλλήλους, θα στοίχιζε άλλα 4.000.000 στους Έλληνες φορολογούμενους αυτή η αύξηση. Προσπαθήσαμε μαζί με όλες τις Διευθύντριες και την Πρόεδρο του Διοικητικού Συμβουλίου και τον Σύλλογο των Εργαζομένων να κατανείμουμε τις επιπλέον θέσεις ορθολογικά, ώστε να καλύψουμε όλους τους τομείς.

Επίσης, να σας πω ότι το έργο, που παράγεται στην Εθνική Πινακοθήκη, κατά 80%, παράγεται από τους ανθρώπους, που εργάζονται στην Εθνική Πινακοθήκη, αλλά υπάρχουν και αυτοί, που είναι γύρω μας. Εννοώ, δηλαδή, υπηρεσίες επαγγελματιών, που προσφέρονται με διαγωνιστικές διαδικασίες -τις περισσότερες φορές και αυτό το επιβάλαμε- σε εταιρείες, γιατί, όπως λέει και μια πρόσφατη διεθνής έρευνα, μια θέση σε ένα μουσείο παράγει 2,5 θέσεις στην αγορά εργασίας εκεί έξω. Άρα, λοιπόν, η ανάπτυξη της Πινακοθήκης θα βοηθήσει και έξω και εμείς επίσης θα αξιοποιήσουμε την εμπειρία επαγγελματιών, που δεν είναι οι υπάλληλοι μας. Δεν είναι ανάγκη να είναι όλοι οι υπάλληλοί μας. Αφού σας είπα για τα λεφτά και για τις θέσεις. Αυτό πιστεύω. Πιστεύω, λοιπόν, ότι οι θέσεις, που ζητάμε, είναι ακριβώς όσες πρέπει, μετά από πολλή δουλειά και λελογισμένη κατανομή.

Πάμε στο ακανθώδες ζήτημα του διορισμού και των διαγωνισμών. Θα σας πω ειλικρινά ότι όταν ήμουν νεότερη, το είχα πει μάλιστα και σε μια συνέντευξή μου - και δεν το παίρνω πίσω, γιατί το είχα πει, το είχα δηλώσει - πίστευα ότι ο καταλληλότερος τρόπος επιλογής των διευθυντών είναι οι διαγωνισμοί. Δεν θεωρώ σήμερα ότι αυτό ισχύει. Θεωρώ ότι δεν είναι πανάκεια, δεν είναι, δηλαδή, το απόλυτο εργαλείο επιτυχίας ούτε ο διαγωνισμός ούτε ο διορισμός. Είναι μια πολυπαραγοντική εξίσωση το αν ο διευθυντής, που θα αναλάβει ή τέλος πάντων το στέλεχος, που θα αναλάβει σε μια θέση, θα κάνει τη δουλειά του καλά ή όχι. Είμαι κι εγώ περήφανη, γιατί στο MOMus κάναμε διαγωνισμούς και εγώ συμμετείχα σε αυτό το σχεδιασμό και το απαιτούσα.

Είμαι περήφανη και για κάτι άλλο, που δεν το είπαμε - και ήταν κάτι, που το ζήτησα και στο MOMus και στην Εθνική Πινακοθήκη- ότι βάλαμε επιτέλους κόφτη στις θητείες του Γενικού Διευθυντή. Στο παρελθόν, υπήρχε η διαδικασία του ισόβιου Γενικού Διευθυντή. Δεν εννοώ μόνο στην Εθνική Πινακοθήκη, αλλά και σε άλλα ιδρύματα. Όταν σχεδιάζαμε το νέο νόμο της Εθνικής Πινακοθήκης, επέμενα πάρα πολύ ότι η θητεία του Γενικού Διευθυντή πρέπει να έχει όριο, εγώ υποστήριζα μέχρι δύο θητείες, οι συνάδελφοί μου τρεις θητείες. Αυτό είναι μια καινοτομία θεσμικά σωστή. Γιατί, στη σημερινή εποχή, δεν μπορούμε να πηγαίνουμε με διευθυντές 30 και 40 ετών διάρκειας θητείας.

Στο ερώτημα, αν η συντήρηση έργων τέχνης μπορεί να είναι έσοδο. Είναι μια διεθνής και ελληνική πρακτική. Υπάρχει και σε άλλα μουσεία της χώρας μας. Υπάρχει τεχνογνωσία πάνω σε αυτό και καλές πρακτικές. Δεν θα το κάνουμε αύριο. Δεν φτάνει το προσωπικό, που έχουμε, για να συντηρούμε και έργα ξένων. Δεν φτάνει καν, για να συντηρήσουμε τα δικά μας. Σταδιακά, όμως και σε συνεργασία με το Μουσείο Μπενάκη και με άλλους οργανισμούς, που το κάνουν, γιατί να μην αυξήσουμε τα έσοδά μας, όταν θα έχουμε το προσωπικό, που θα μπορεί να καλύψει αυτήν την αναγκαιότητα;

Γιατί να μη βγάλουμε λεφτά;

Εννοώ ότι μπορούμε να αυξήσουμε τους πόρους αυτού του Ιδρύματος και θεωρώ ότι είναι σωστό να το κάνουμε, από τη στιγμή μάλιστα, που υπάρχει ζήτηση, διότι τα Εργαστήρια Συντήρησης της Εθνικής Πινακοθήκης, όπως και η εμπειρία των στελεχών, είναι υψηλοτάτου επιπέδου τεχνολογικά. Δηλαδή, η επένδυση, που έχει γίνει από το ελληνικό δημόσιο και τα ευρωπαϊκά προγράμματα, όλα αυτά τα χρόνια, μας έχουν φέρει τις υλικοτεχνικές μας υποδομές, σε ένα επίπεδο πολύ υψηλό.

Γιατί, αν μπορούμε να παράξουμε και οικονομικές προσόδους, να μην το κάνουμε;

Για την επιτροπή, που με ρωτήσατε για την απόδοση έργων σε ζωγράφους. Ναι, αυτό είναι ένα κομμάτι διαχρονικό της έρευνας και στην Εθνική Πινακοθήκη. Μία από τις βασικές δουλειές των ερευνητών ιστορικών τέχνης είναι να αποδώσουν τον καλλιτέχνη, τον ζωγράφο, που δημιούργησε ένα έργο τέχνης και δεν είναι γνωστό αυτό, δεν είναι δεδομένο στη βιβλιογραφία. Είναι μια διαδικασία μακροχρόνια. Δεν υπάρχουν ακριβώς ειδικές επιτροπές, υπάρχουν επιμελητές, που είναι ιστορικοί τέχνης, εξειδικευμένοι ο καθένας σε διαφορετική εποχή και μπορούν να κάνουν αυτή τη δουλειά.

Επίσης, η Εθνική Πινακοθήκη -ίσως δεν το γνωρίζετε- είναι επιφορτισμένη και με την άδεια εξαγωγής έργων τέχνης. Δηλαδή, όποιος θέλει να εξάγει έργο τέχνης, για να πάρει μέρος σε μια έκθεση στο εξωτερικό, θα πρέπει να περάσει από την Εθνική Πινακοθήκη και να πάρει αδειοδότηση. Αυτό δεν το ανέφερα καν, αλλά στην πραγματικότητα είναι μια από τις βαριές δουλειές, που κάνουμε και πρέπει να συνεχίσουμε να κάνουμε, όπως επίσης και η γνωμοδότηση ταυτότητας, σε περιπτώσεις δικαστικής διαμάχης, όταν μας το ζητάνε οι Αρχές και το Υπουργείο Πολιτισμού.

Πώς διασφαλίζεται η διαφάνεια στην αγορά έργων τέχνης είναι η τελευταία ερώτηση από αυτές, που έχω σημειώσει. Η διαφάνεια διασφαλίζεται με τις διαδικασίες, που προβλέπει ο νόμος και δεν είναι καινούργιες, είναι παλιές, επαναλαμβάνονται και είναι σωστές και γι’ αυτό επαναλαμβάνονται. Υπάρχει η Καλλιτεχνική Επιτροπή, η οποία είναι πενταμελής, προΐσταται ο Γενικός Διευθυντής, είναι μέλη του Διοικητικού Συμβουλίου και επιμελητές. Είναι ένα όργανο σύνθετο. Ο εισηγητής, ο Γενικός Διευθυντής, θα προτείνει έργα για αγορά και για αποδοχή δωρεάς. Δεν θα αποφασίσει μόνος του. Θα πρέπει να συζητήσει με τους καθ’ ύλην αρμόδιους συναδέλφους του κι έτσι κάνουμε στην Εθνική Πινακοθήκη και μετά να γίνει εισήγηση στο Διοικητικό Συμβούλιο. Η τελική απόφαση είναι του Διοικητικού Συμβουλίου. Με αυτό τον τρόπο, εξασφαλίζεται η διαφάνεια, με τα συλλογικά όργανα. Υπάρχει επίσης μια καινούργια, σωστή πρόβλεψη στο νόμο ότι αν θέλουμε να εκτιμήσουμε ένα έργο τέχνης και δεν έχουμε τις ικανότητες και τις γνώσεις, μπορούμε να καλέσουμε πραγματογνώμονα και αυτό το είχαμε κάνει και πολύ παλιά -όπως ξέρετε, κυρία Υπουργέ, καλύτερα από μένα - στη συλλογή Κωστάκη, με πέντε διεθνείς πραγματογνώμονες, πριν από 20 χρόνια. Είναι διεθνείς πρακτικές αυτές, τις βάζουμε επιτέλους και στην Εθνική Πινακοθήκη και χαίρομαι γι’ αυτό.

Ελπίζω να μην τα καταχράστηκα πολύ τον χρόνο. Ήταν πολλά τα ερωτήματα και ελπίζω να τα κάλυψα.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Απλώς πριν πάμε στον επόμενο κύριο, επανέρχομαι στην ερώτηση. Από τις 20.000 έργα που είπατε ότι είναι τοποθετημένα, ποιος αποφασίζει ποια θα προβληθούν; Υπάρχει επιτροπή; Ή είναι ενός ανδρός ή γυναικός απόφαση;

**ΣΥΡΑΓΩ ΤΣΙΑΡΑ (Διευθύντρια Εθνικής Πινακοθήκης):** Θα σας πω. Τα έργα δε βγαίνουν από το υπόγειο, απλώς έτσι για να πάρουν τον αέρα τους. Μπαίνουν μέσα σε ένα πλαίσιο μουσειολογικό και δημιουργίας εκθέσεων. Θα σας πω ένα παράδειγμα.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Το ερώτημα, για να μην μακρυγορούμε. Ποιός αποφασίζει, ποιανού καλλιτέχνη και ποια έργα θα προβληθούν.

**ΣΥΡΑΓΩ ΤΣΙΑΡΑ (Διευθύντρια Εθνικής Πινακοθήκης):** Τον εκθεσιακό προγραμματισμό, σύμφωνα με το νόμο, τον εισηγείται ο Γενικός Διευθυντής.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Υπάρχει επιτροπή;

**ΣΥΡΑΓΩ ΤΣΙΑΡΑ (Διευθύντρια Εθνικής Πινακοθήκης):** Υπάρχει, βεβαίως υπάρχει.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Που αποφασίζει;

**ΣΥΡΑΓΩ ΤΣΙΑΡΑ (Διευθύντρια Εθνικής Πινακοθήκης):** Όχι

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Γιατί η τέχνη έχει και το υποκειμενικό στοιχείο.

**ΣΥΡΑΓΩ ΤΣΙΑΡΑ (Διευθύντρια Εθνικής Πινακοθήκης):** Ναι, βεβαίως. Υπάρχει η Διευθύντρια και η Διεύθυνση, γενικά, μουσειολογικού σχεδιασμού και εκθέσεων, με την οποία συζητάω πάντοτε το πρόγραμμα, ακούω τις προτάσεις της, ακούω τις προτάσεις όλων των συναδέλφων επιμελητών. Όπως επίσης και εξωτερικών.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Εσείς αποφασίζετε, δηλαδή.

**ΣΥΡΑΓΩ ΤΣΙΑΡΑ (Διευθύντρια Εθνικής Πινακοθήκης):** Η εισήγηση, όμως, γίνεται.

Φυσικά, αυτή είναι η δουλειά. Η δουλειά του Γενικού Διευθυντή είναι να σχεδιάσει το πρόγραμμα και να δώσει την ταυτότητα στο χώρο. Και γι’ αυτό κρίνεται …

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ίσως θα πρέπει να υπάρχει μια επιτροπή για να υπάρχει αντικειμενικότητα.

**ΣΥΡΑΓΩ ΤΣΙΑΡΑ (Διευθύντρια Εθνικής Πινακοθήκης):** Μα, υπάρχει. Υπάρχει. Αυτό που σας είπα είναι συλλογική διαδικασία. Αλλά κάποιος πρέπει να πάρει την ευθύνη.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Το λόγο έχει ο κύριος Χριστοφιλόπουλος, για τις ερωτήσεις, που ετέθησαν.

**ΕΠΑΜΕΙΝΩΝΔΑΣ ΧΡΙΣΤΟΦΙΛΟΠΟΥΛΟΣ (Πρόεδρος Μητροπολιτικού Οργανισμού Μουσείων Εικαστικών Τεχνών Θεσσαλονίκης – MOMus):** Σας ευχαριστώ. Θα είμαι πάρα πολύ σύντομος. Να πω καταρχήν, είναι πολύ ευχάριστο, που είμαστε όλοι εδώ και μιλάμε για το σύγχρονο πολιτισμό. Και καμιά φορά ξεχνάμε, αλλά, όταν φτιάχτηκε ο Παρθενώνας, χρειάστηκαν περίπου 464 ασημένια τάλαντα. Με σημερινά χρήματα είναι γύρω στο 1 με 3 δις ευρώ. Μια τεράστια επένδυση, που δεν ξέρω, αν θα την έκανε σήμερα το κράτος. Και κατά πολλούς, ήταν ο λόγος, που έχασε, μετά τον Πελοποννησιακό πόλεμο από τους Σπαρτιάτες, γιατί είχε ξοδέψει όλους τους πόρους για την κατασκευή του Παρθενώνα. Ωστόσο, μετά από 2.000 χρόνια είναι εδώ και ο σύγχρονος πολιτισμός εκείνης της εποχής ακόμα στηρίζει το σύγχρονο πολιτισμό της Ελλάδας.

Δεν είχα ερώτηση από την κυρία Αναγνωστοπούλου, αλλά επειδή μίλησε για τις πολύ ωραίες εκθέσεις, που έχει δει, της κυρία Τσιάρα, να πω ότι σήμερα το απόγευμα ανοίγουμε μια καταπληκτική έκθεση στο Μουσείο Αλέξη Μυλωνά, στις 19.00’ η ώρα, στο Θησείο. Θα χαρούμε να σας δούμε όλους εκεί πέρα.

Και περνάω πολύ γρήγορα τις ερωτήσεις. Κυρία Γρηγοράκου, εντοπίσατε πολύ ορθώς το θέμα, με το διοικητικό συμβούλιο και το θέμα με τους ιδιωτικούς φορείς, που ανέφερα. Για να μην μπω σε λεπτομέρειες, θα το πω με πολύ ωραίο τρόπο, νομίζω θα γίνει κατανοητό. Επειδή πολλοί έχουμε συμμετέχει σε ιδιωτικά σωματεία, είτε αθλητικά είτε άλλου συμφέροντος, είναι πολύ συχνό το φαινόμενο στα ιδιωτικά σωματεία να μαζεύεται μια ομάδα ανθρώπων, που, στην αρχή, έχει πολύ δραστήριο ρόλο, είναι πολύ ενεργή, αλλά είναι πολύ εύκολο, μετά από λίγα χρόνια, να ατονήσει το ενδιαφέρον. Και ξέρουμε πολλά σωματεία, που μετά από λίγο καιρό φθίνουν. Είναι τέτοιες οι περιπτώσεις, που δεν μπορεί να στηριχθεί μακροπρόθεσμα η πορεία ενός δημόσιου μεγάλου οργανισμού, σαν ιδιωτικό σωματείο. Δεν είναι ακριβώς η ίδια περίπτωση με το Μακεδονικό Μουσείο Σύγχρονης Τέχνης, γιατί εδώ μιλάμε για ένα σωματείο πολύ μεγαλύτερο, με πολύ μεγαλύτερη ιστορία. Αλλά επιτρέψτε μου, ότι θεωρώ, κάποια στιγμή, μετά από 10, 15, 20 χρόνια, θα συμβεί και αυτό. Γιατί έτσι είναι η πορεία όλων των σωματείων στην πορεία του χρόνου.

Λοιπόν, όσον αφορά στην ερώτηση του κυρίου Δελή, αν είναι αρκετές οι 107 θέσεις ΙΔΑΧ. Θέλω να πω ότι είναι το κομμάτι του νόμου, που είναι πάρα πολύ ικανοποιημένο όλο το προσωπικό. Όχι μόνο, γιατί ανοίγει η προοπτική, κάποια στιγμή, να μονιμοποιηθούν, γιατί έχουμε πάρα πολύ κόσμο, που είναι με συμβάσεις εργασίας ορισμένου χρόνου, αλλά επειδή ακριβώς νιώθουν ότι είναι μια ευκαιρία για τον Οργανισμό να πάει μπροστά. Εκεί που θα ζητήσω και τη δική σας στήριξη και όλων των κομμάτων, φυσικά και του Υπουργείου, είναι να προχωρήσουμε όσο γίνεται γρηγορότερα, με τον εσωτερικό κανονισμό και πλέον αυτές οι 107 θέσεις να μπουν σε έναν προγραμματισμό, σιγά - σιγά ο Οργανισμός να συμπληρωθεί όπως πρέπει.

Να πάω στην εξαιρετική ερώτηση του κυρίου Κόντη, πώς μπορούμε να συμβάλουμε στην προβολή σε όλη τη βόρεια Ελλάδα, γιατί καταλαβαίνω ότι τα 4 μουσεία μας είναι στη Θεσσαλονίκη. Πολύ καλό ερώτημα, πολύ δύσκολο, και έχει να κάνει πολύ και με τις ιδιαιτερότητες των έργων τέχνης. Είναι πολύ ελάχιστοι οι χώροι, που πληρούν τις συνθήκες ασφάλειας, είτε κλιματικές συνθήκες, είτε σε συνθήκες φύλαξης, για να πάνε ακριβά έργα τέχνης σε οποιοδήποτε μέρος στη βόρειο Ελλάδα. Υπάρχουν ελάχιστοι χώροι.

Ωστόσο, με το κομμάτι της φωτογραφίας, γιατί έχουμε ένα κομμάτι, που λέγεται, «Μουσειοφωτογραφία» της Θεσσαλονίκης. Εκεί κάνουμε και ήδη έχουμε κάνει, παραδείγματος χάρη, πρόσφατα στα Ιωάννινα. Αυτό που επίσης έχουμε σχεδιάσει και έχουμε ξεκινήσει και είναι ευκολότερο, βασισμένο στην τέχνη της φωτογραφίας, είναι ειδικά εκπαιδευτικά προγράμματα βασισμένα σε τοπικές κοινότητες, ώστε να μπορούν πλέον να πηγαίνει η σύγχρονη τέχνη σε μικρά μέρη και να έρχονται τα σχολεία. Δεν το κάναμε, δεν ξεκινήσαμε με τη βόρειο Ελλάδα. Η πρώτη εφαρμογή έγινε πριν από δύο μήνες, στην ορεινή Κορινθία, όπου στήθηκε μια έκθεση για κάποιους μήνες, σε μία ορεινή περιοχή και επισκέφθηκαν όλα τα δημοτικά, γυμνάσια και λύκεια όλης της ορεινής κορινθίας, στο Φενεό, τη συγκεκριμένη έκθεση.

Νομίζω αυτές ήταν οι ερωτήσεις, κύριε Πρόεδρε. Ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε πολύ, κύριε Χριστοφιλόπουλε.

 Το λόγο έχει ο κύριος Χαλεπάς.

**ΛΕΩΝΙΔΑΣ ΧΑΛΕΠΑΣ (Διευθυντής του Προπαρασκευαστικού και Επαγγελματικού Σχολείου Καλών Τεχνών Πανόρμου Τήνου):** Κύριοι και κυρίες Βουλευτές, σας ευχαριστούμε πολύ για τις ερωτήσεις. Θα προσπαθήσω να τις αναλύσω όλες. Σας παρακαλώ, αν αισθανθείτε ότι κάτι δεν έχω καλύψει, διακόψτε με, επειδή ήταν πολλές, με πολλή χαρά σταματήστε με, για να μου πείτε «Μα δεν είπες αυτό», να σας το αναλύσω.

Σχετικά με τα ECTS. To ECTS Users’ Guide, που είναι της Commision, λέει short circle qualifications typically include approximately 120 ECTS credits. First cycle, που είναι το Bachelor’s, qualifications typically include 180-240 ECTS credits. Και λέει μέσα, επίσης, ότι η κάθε χώρα-μέλος της Ευρωπαϊκής Ένωσης μπορεί να καθορίζει από μόνη της τι σημαίνει Bachelor’s, τι σημαίνει Master, τι σημαίνει διδακτορικό. Η κάθε χώρα-μέλος έχει δικαίωμα να ορίζει τι είναι αυτά. Kαι πόσα χρόνια απαιτούν. H δική μας χώρα έχει επιλέξει το Bachelor’s να μην είναι το 180. Να είναι από το 240 και πάνω. Δηλαδή, τα τέσσερα χρόνια και άνω. Ως εκ τούτου, το 180 για την Ελλάδα δεν είναι Bachelor’s. Επομένως, είναι διαθέσιμο. Επίσης, το ECTS Users’ Guide λέει ότι το κάθε Academic Year είναι 60 ECTS. Δεν λέει πουθενά να είναι 40 ECTS. Επίσης, το κάθε ECTS είναι ώρες δουλειάς, 25 έως 30 ώρες εργασίας. Αυτό σημαίνει ότι, όταν κάνεις τις ώρες εργασίας, που είχα αναφέρει πριν, ότι είναι 1.632 με τα παλιά μας κτίρια, γιατί με τα καινούργια μας θα είναι ακόμα περισσότερες, όταν πάρεις χαμηλότερα ECTS, σημαίνει ότι δεν αναγνωρίζεται η δουλειά σου.

Δηλαδή, επειδή με τα ECTS, πάλι σύμφωνα με τον Οδηγό της Ευρωπαϊκής Ένωσης, ποσοτικοποιείται τυπικώς η εργασία, το work load, το οποίο έχεις κάνει, για να μάθεις τα μαθήματά σου, το οποίο είναι το work load, το οποίο απαιτείται, για να μάθεις αυτή τη γνώση. Όταν λοιπόν, αυτό το βάρος εργασίας, το οποίο μπορώ πολύ εύκολα να σας πω γιατί είναι τόσο, και θα σας το πω, δεν αναγνωρίζεται, τότε, όταν πας στην Ευρώπη και οπουδήποτε, γιατί αυτά βοηθούν την κινητικότητα, το mobility, όλο τον κόσμο να πηγαίνει σε όλο τον κόσμο, να μπορούν να εργάζονται ή να μπορούν να μεταφέρουν τα ECTS, για να αποκτούν περαιτέρω γνώση. Θα πει, λοιπόν, ότι τα παιδιά, από αυτά τα τρία χρόνια σκληρής δουλειάς, ο ένας χρόνος πάει στον κάλαθο των αχρήστων, από τυπικής άποψης, γιατί ουσιαστικής, προφανώς, κερδίζουν τη γνώση, και όταν πάνε στο εξωτερικό ή όπου βρεθούν, επαγγελματικά, ακαδημαϊκά, δε θα είναι αναγνωρισμένα θα τους πουν.

Είπε η κυρία Αναγνωστοπούλου πριν για την Παναγία των Παρισίων. Όταν τα παιδιά πάνε για κάποια τέτοια περίπτωση στο εξωτερικό και δουν οι Ευρωπαίοι 120 ECTS, θα πουν «Αυτοί οι άνθρωποι δούλεψαν για δύο χρόνια».

Λοιπόν, γιατί βγαίνει το 1.632. Θα σας το πω απλά. Λοιπόν, στη Σχολή έχουμε 16 ώρες μαρμαράδικο την εβδομάδα. Τα παιδιά πάνε από τις 7 το πρωί, όχι από τις 8. Προσθέστε άλλη 1 ώρα σε κάθε μέρα. Άλλες 4 ώρες, δηλαδή. Έχουν 9 ώρες εικαστικά μαθήματα. Τα παιδιά, στις παλιές μας εγκαταστάσεις, γιατί τώρα έχουμε μετακομίσει για τα έργα κτλ., αλλά θα σας πω πως κανονικά ήταν. Ενώ είχαμε 13.00’ με 16.00’ , καθόντουσαν μέχρι τις 19.00’ . Προσθέστε άλλες 9 ώρες. Επίσης, έχουν 4 ώρες Ιστορίας Τέχνης. Προσθέστε τουλάχιστον άλλες 3, τουλάχιστον, τη βδομάδα για διάβασμα, για εργασίες κτλ. Και έχουν και 3 ώρες γραμμικό σχέδιο, στο οποίο επίσης θα πρέπει να προσθέσετε τουλάχιστον άλλες 3 ώρες στο σπίτι. Αυτό σημαίνει, αν κάνετε το άθροισμα, 51 ώρες εργασίας τη βδομάδα, επί 4 εβδομάδες το μήνα, που δεν είναι ακριβώς, είναι ακόμα περισσότερες ημέρες ο κάθε μήνας, επί 4 εβδομάδες, εγώ θα σας πω. Και αν το κάνετε μετά επί 8, που είναι οι μήνες, αν αφαιρέσουμε τους 3 μήνες του καλοκαιριού και τα 2 δεκαπενθήμερα, Χριστούγεννα και Πάσχα, αυτό βγάζει 1.632 ώρες. Αν πάτε μεταξύ του 25 και του 30, θα βγάλετε 60,4 ECTS. Λοιπόν, άρα αυτά δουλεύονται. Άμα δεν αναγνωρίζονται, τι είναι αυτά; Αέρας;

**Επίσης για τα ίδια τα παιδιά, γιατί θα λειτουργήσει κακά, κάκιστα, για το πρόγραμμα της Σχολής και για το πόσο θα δουλεύουν τα παιδιά, όταν πεις στα παιδιά ότι εμείς δεν σου το αναγνωρίζουμε αυτό, άρα τι κάνεις, τον αποθαρρύνεις τον άνθρωπο από το να δουλέψει.**

**Θέλω δε να σημειώσω ότι το πρόγραμμα της Σχολής μας είναι ιδιαιτέρως αυστηρό και ιδιαιτέρως απαραίτητο, αν θέλει να προκύψει αυτός ο άνθρωπος, που θα θέλουμε να είναι ικανός να πιάσει στα χέρια του τον Παρθενώνα, τον Επικούρειο Απόλλωνα, τη Δωδώνη, όλα αυτά τα αριστουργήματα. Γιατί οφείλει αυτός ο άνθρωπος να έχει μάθει πάρα πολύ καλά τις Εικαστικές Τέχνες, τη Γλυπτική και τη Ζωγραφική και το Σχέδιο, οφείλει να έχει διδαχθεί Ιστορία Τέχνης. Οφείλει να έχει διδαχθεί αρχιτεκτονικό σχέδιο και αποτυπώσεις και οφείλει να έχει διδαχτεί, με αυτή την ένταση και την αυστηρότητα, που το κάνουμε, το μάρμαρο.**

**Αλλιώς, δεν έχει νόημα καμία συζήτηση, δεν μπορεί αυτός ο άνθρωπος μετά να πιάσει στα χέρια του αυτά τα μάρμαρα. Αυτό δεν είναι κάτι που το λέμε, σήμερα. Η Σχολή υπάρχει 70 χρόνια. Στηρίζεται σε μια αιώνια παράδοση. Η Σχολή έχει ξεπηδήσει από αυτήν την παράδοση, δηλαδή, έχει ρίζες στο απώτερο παρελθόν και αυτό το παρελθόν πρέπει να το προσέξουμε, ως κόρη οφθαλμού. Να το αναγνωρίσουμε και μέσα από τις λέξεις και μέσα από τα νούμερα και στην πράξη, με τις διατάξεις, που θα κάνουμε, γιατί στο παρόν θα στηριχτούμε, για να πάμε στο μέλλον. Αν αναιρέσουμε το παρόν, αναιρούμε και το μέλλον.**

 **Είπατε για τα επαγγελματικά δικαιώματα και σχετικά με τις διατάξεις, κατά πόσο ωφελούν ή δεν ωφελούν τα επαγγελματικά δικαιώματα. Από ό,τι έχω καταλάβει, στην Ελλάδα, αυτό που υπάρχει είναι το ΔΕ και μετά πας στο ΠΕ. Το ΤΕ σήμερα από ό,τι έχω καταλάβει, δεν υπάρχει.**

**Για μένα υπάρχει ένα πρακτικό ζήτημα. Έρχονται, λοιπόν, τα παιδιά στη Σχολή, γιατί αγαπάνε την τέχνη και θέλουν να έρθουν στη Σχολή μας. Σήμερα η Σχολή είναι αδιαβάθμιτη, κυρία Υπουργέ. Όχι, κυρία Υπουργέ, δεν υπάρχουν ECDS. Έλεγα για τα επαγγελματικά δικαιώματα ποιο είναι το πρόβλημα. Έρχονται τα παιδιά , δουλεύουν αυστηρά και ελάτε να δείτε πώς δουλεύουν, χωρίς να μας ειδοποιήσετε. Ελάτε, απλά να το δείτε. Λοιπόν, φεύγουν και μετά πρέπει να ζήσουν. Έχω μαθήτρια, η οποία δουλεύει επί δυόμιση χρόνια, στον Παρθενώνα, ΔΕ Μαρμαροτεχνίτης και έπαιρνε 763 ευρώ. Τώρα, παίρνει 767 ευρώ και πρόκειται να πάρει, από ό,τι άκουσα, ένα επίδομα ανθυγιεινής εργασίας, που θα την ανεβάσει περίπου στα 900. Πήγα στο σούπερ μάρκετ με την γυναίκα μου, να πάρουμε λίγα τρόφιμα, όχι τα στάνταρ, που παίρνουμε τη βδομάδα και φύγαμε με 144 ευρώ λογαριασμό. Αυτός ο άνθρωπος πώς θα ζήσει, στην Αθήνα, για να μπορέσει να τραφεί; Άρα, θα αποθαρρυνθεί από το να δουλέψει εκεί πέρα. Αυτή είναι η πραγματικότητα.**

**Δηλαδή, αφού θέλουμε αυτά τα παιδιά να πάνε να δουλέψουν εκεί, πρέπει και να μπορέσουν να επιβιώσουν. Εγώ λέω στους μαθητές μου, δεν σας λυπάμαι καθόλου. Έρχεστε εδώ, γιατί αγαπάτε την τέχνη και θα φέρετε το βάρος της τέχνης. Αλλά, πρακτικά, αν το δείτε, αυτός άνθρωπος πρέπει να επιβιώσει μετά. Δεν θα επιβιώσει. Δεν μπορεί να επιβιώσει και ο στόχος της υπεράσπισης των ιερών και των όσιων του Πολιτισμού μας, δεν θα επιτευχθεί. Είναι απλό, γιατί δεν βγαίνουν τα νούμερα. Οπότε, ακόμα και με το ΔΕ, ας μεριμνήσει το Υπουργείο μας, η πολιτεία, να βοηθήσει αυτά τα παιδιά, με επιδόματα, με κάτι, για τα επαγγελματικά τους δικαιώματα, έτσι ώστε να μπορέσουν να τραφούν αυτοί οι άνθρωποι και να δουλέψουν εκεί, που πρέπει να δουλέψουν.**

 **Τώρα, ήθελα να πω ότι η Σχολή, σχετικά με το Υπουργείο Παιδείας, αυτό είναι πάρα πολύ ενδιαφέρουσα ερώτηση. Η Σχολή μας κατ’ αρχάς δεν είναι διετής, η Σχολή είναι τριετής. Αν γινόταν διετής, αυτό θα ήταν καταστροφή, για το παραγόμενο προϊόν της εκπαίδευσης.**

**Είχαμε κάνει μια προσπάθεια, παλαιότερα, το 2017 – 2018, με την αρωγή πάλι του Υπουργείου μας, γιατί πάντα το Υπουργείο μάς έχει βοηθήσει και είμαστε ευγνώμονες και διερευνήσαμε πώς θα μπορούσε το πτυχίο να ισοτιμηθεί με το ΑΤΕΙ ή ΑΕΙ. Ποιο ήταν το αποτέλεσμα; Πρώτον, λόγω του νόμου της τριτοβάθμιας εκπαίδευσης, το μέγεθος της Σχολής μας και το αίτημα της προστασίας της ιδιαίτερης φυσιογνωμίας δεν εξασφάλιζαν την ύπαρξή της Σχολής μας, έπρεπε να κλείσει. Και θα μπορούσε, κάλλιστα. Μπορώ να σας αναφέρω και για ποιο λόγο, ποια διάταξη το λέει, να φύγει άμεσα από τον Πύργο της Τήνου και όχι μόνο από τον Πύργο, από την Τήνο ολόκληρη να φύγει.**

Λέει ένα άρθρο της Τριτοβάθμιας ότι όταν η αναλογία διδασκόντων διδασκομένων δεν είναι ενδεικνυόμενη, τότε τμήμα ΑΕΙ μπορεί να αλλάζει έδρα. Δεύτερον, στην πράξη, οι προτάσεις, που πήραμε, ήταν μία από το Πανεπιστήμιο Δυτικής Αττικής και το Πανεπιστήμιο Αιγαίου, η μεν από το Πανεπιστήμιο Δυτικής Αττικής, μέσα στην έγγραφη επικοινωνία μας, διέγραφε την έννοια της προστασίας της ιδιαίτερης φυσιογνωμίας, διότι η Ανώτατη Εκπαίδευση είναι ελεύθερη και μπορεί να αυτορυθμίζεται, να προσθέτει μαθήματα, να αφαιρεί, να κάνει ό,τι επιθυμεί. Σημειωτέον δε, ότι ήμασταν τρεις μόνιμοι καθηγητές και θα έπρεπε να πάρουμε δανεικές ψήφους άλλες 5 από άλλα τμήματα, οπουδήποτε. Ως εκ τούτου, καταλαβαίνετε ότι η προστασία της ιδιαίτερης φυσιογνωμίας έφευγε εντελώς από το κάδρο. Η δεύτερη πρόταση ήταν από το Πανεπιστημίου Αιγαίου να δημιουργηθεί Τμήμα του Πανεπιστημίου Αιγαίου …

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Κύριε Χαλεπά, στις ερωτήσεις απαντήστε. Η κυρία Υπουργός θα ξεκαθαρίσει. Μην επεκταθούμε στην ακρίβεια ούτε στο κόστος ζωής ή οτιδήποτε.

**ΛΕΩΝΙΔΑΣ ΧΑΛΕΠΑΣ (Διευθυντής του Προπαρασκευαστικού και Επαγγελματικού Σχολείου Καλών Τεχνών Πανόρμου Τήνου):** Η δεύτερη πρόταση, θα καταλάβετε, κύριε Πρόεδρε, γιατί το λέω αυτό, ήταν επίσης απαράδεκτη, γιατί έλεγε να ανοίξει ένα Τμήμα, το οποίο είχε όλες τις εικαστικές τέχνες και τουλάχιστον 25 καθηγητές. Έλεγε και για το μάρμαρο, αλλά, μέσα σε όλο αυτό το τεράστιο κάδρο, πάλι χανόταν η προστασία της ιδιαίτερης φυσιογνωμίας. Ζητήσαμε από το Υπουργείο Πολιτισμού, όταν ανέλαβε η κυρία Υπουργός, κάναμε μια αναφορά. Είπαμε ότι αυτή η προσπάθεια, που κάναμε, απέβη άκαρπη και θέλουμε τη βοήθεια, την αρωγή, τη στοργή από το Υπουργείο, έτσι ώστε να μας βοηθήσει να προχωρήσουμε με τις εγκαταστάσεις και να ενισχύσουμε θεσμικά τη Σχολή.

Η κυρία Υπουργός το τίμησε αυτό το πράγμα και μας βοήθησε. Είναι αλήθεια ότι αν δεν βοηθούσε, προσωπικά η κυρία Υπουργός, όπως και η υπόλοιπη Κυβέρνηση και όλη η πολιτεία, τώρα δεν θα χτίζαμε αυτό το υπέροχο κτίριο, που είναι σύμφωνα με τις οδηγίες – το κτιριολογικό πρόγραμμα του συλλόγου των καθηγητών. Άρα, εμείς βλέπουμε ότι το Υπουργείο τιμάει αυτό που κάνει.

 Έχει προκύψει τώρα και ένα νομοσχέδιο, το οποίο είναι θέμα βούλησης πολιτείας, να διορθωθούν αυτά τα 3, 4 λάθος σημεία. Η πολιτεία αυτό, που κρίνει δίκαιο, έχει κάθε ισχύ να το επιβάλλει, να το ενεργοποιήσει. Αν γίνει αυτό, θα είναι ένας εξαιρετικός νόμος και θα προχωρήσουμε στο μέλλον και θα είσαστε όλοι υπερήφανοι, για μία από τις καλύτερες σχολές καλών τεχνών του κόσμου. Αυτό σας το υπογράφω και σας το υπόσχομαι. Ευχαριστώ.

 **ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Τον λόγο έχει ο κ. Κροντηράς.

**ΠΑΝΑΓΙΩΤΗΣ ΚΡΟΝΤΗΡΑΣ (Δήμαρχος Τήνου):** Ευχαριστώ. Κύριε Πρόεδρε, θα προσπαθήσω να είμαι σύντομος. Τέθηκαν πολλά ερωτήματα πώς λειτουργεί η Σχολή σήμερα και πώς χρηματοδοτείται. Η Σχολή, μέχρι σήμερα, είναι αδιαβάθμιτη, είναι ακριβώς, όπως το είπε η Υπουργός. Η Σχολή χρηματοδοτείται, κυρίως, από το Πανελλήνιο Ιερό Ίδρυμα Ευαγγελιστρίας, με ένα σημαντικό ποσό, που αφορά κυρίως τη σίτιση των παιδιών και φυσικά από πόρους και από δωρεές από φορείς του νησιού και της Τήνου. Αυτό που ζητάμε εμείς σήμερα, ως Διεύθυνση του Υπουργείου, είναι να καλυφθεί η σίτιση ειδικά να εξασφαλιστεί και το θέμα με τα λειτουργικά έξοδα και τις αμοιβές του έκτακτου προσωπικού από τον κρατικό προϋπολογισμό. Πιστεύω ότι τότε δεν θα υπάρχει κανένα πρόβλημα.

Επίσης, να τονίσω και να πω ότι αυτή τη στιγμή, εκτός από το νομοσχέδιο, που λύνει τα ζητήματα της Σχολής, το είπα και πριν στην εισαγωγή μου, ότι υπάρχει ένα έργο σε εξέλιξη στην Τήνο, που ίσως είναι από τα μεγαλύτερα έργα στον τομέα του Πολιτισμού, όχι μόνο στη Τήνο, αλλά και στο Αιγαίο. Θα δούμε μια άλλη Σχολή, με άλλες υποδομές και θα αναβαθμιστεί και το Μουσείο του Χαλεπά. Επομένως, με τη συνδρομή όλων, πιστεύω ότι δεν υπάρχει άλλη σχολή, στον ελλαδικό χώρο, γιατί τέθηκε μία τέτοια ερώτηση, που να ασχολείται, και από ότι έχουμε ψάξει ούτε σε παγκόσμιο επίπεδο, με την τέχνη της μαρμαροτεχνίας και εάν υπάρχουν τρεις - τέσσερις διορθώσεις, πιστεύω ότι κάνουμε ένα βήμα να αναβαθμίσουμε τη Σχολή.

Πραγματικά, έχω τριάντα χρόνια στην αυτοδιοίκηση, έχουμε συζητήσει τουλάχιστον τέσσερις φορές να αλλάξει το πλαίσιο της Σχολής και δεν τα καταφέραμε. Αυτό σήμερα που συζητάμε, εάν περάσει και διορθωθούν κάποια πράγματα, το θεωρώ ιστορικό γεγονός για το νησί. Πραγματικά, είναι ιστορικό γεγονός και θα λύσει πολλά προβλήματα.

Απαντώντας στην ερώτηση, αν θα μπορεί να πάει στο Υπουργείο Παιδείας, ο συστατικός νόμος του ‘55 ανέφερε το Υπουργείο Παιδείας, γιατί απ’ ό,τι ξέρω, δεν υπήρχε το Υπουργείο Πολιτισμού τότε, συστήθηκε πολύ μετά.

 Επομένως η άποψή μας, συμφωνούμε απόλυτα, είναι ότι είναι ειδική Σχολή και πρέπει να μείνει στο Υπουργείο Πολιτισμού. Εάν πάμε στο Υπουργείο Παιδείας, θα ανοίξουμε άλλα προβλήματα, τα ανέφερε ο Διευθυντής, που καταλαβαίνετε ότι δεν θέλουμε. Πάμε να αναβαθμίσουμε τη Σχολή, να τη βοηθήσουμε να λειτουργήσει, να προσελκύσει φοιτητές, σπουδαστές, διότι αυτό είναι το ζήτημα και το στοίχημα το δικό μας, οι απόφοιτοι αυτής της Σχολής να έχουν μια επαγγελματική, καθαρά επαγγελματική εξέλιξη, που αντιστοιχεί στις σπουδές τους και, πραγματικά, να συνεχίσει η Τήνος να βγάζει αυτούς τους καλλιτέχνες, που όχι μόνο δημιουργούν και κάνουν την αναστήλωση στην Ακρόπολη, αλλά πιστεύω ότι έχετε έρθει στην Τήνο, για να δείτε ότι η Τήνος είναι ένα χειροποίητο νησί.

Όπου και να αγγίξετε, όπου και να γυρίσετε, υπάρχει πολιτισμός. Αυτό το κάνουν οι ίδιοι οι άνθρωποι της Τήνου και όταν λέμε ότι το κέντρο του Πολιτισμού είναι ο Πύργος και ο Πάνορμος αυτό οφείλεται και σε αυτή τη Σχολή, όλα αυτά τα χρόνια και στα όσα έχει προσφέρει. Αυτά και ευχαριστώ, κύριε Πρόεδρε.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε, κύριε Κροντηρά. Το λόγο έχει ο κύριος Σακελλαρίου.

**ΑΚΗΣ ΣΑΚΕΛΛΑΡΙΟΥ (Πρόεδρος Φεστιβάλ Κινηματογράφου Θεσσαλονίκης):** Ευχαριστώ. Θα είμαι πολύ σύντομος και εγώ. Χάρηκα για τα καλά λόγια, που είπε ο συνάδελφος, ο κύριος Μπιμπίλας, συνάδελφος ηθοποιός. Είμαι μόλις δύο μέρες στο Διοικητικό Συμβούλιο, παρόλα αυτά, επειδή έχω, όπως είπα και στην αρχή, τρομερή εμπειρία από τα εφηβικά μου χρόνια στο Φεστιβάλ Κινηματογράφου, μεγάλωσα με αυτό, θα αναφερθώ σε δύο πράγματα, που ανάφερε ο κύριος Μπιμπίλας.

Ναι, φυσικά, με το Μουσείο Κινηματογράφου προσπαθούμε να βρούμε οτιδήποτε έχει να κάνει με το παρελθόν του κινηματογράφου και όχι μόνον των τεχνικών, των σκηνοθετών κτλ., αλλά και των ηθοποιών, όλων των λειτουργιών, που υπάρχουν στο σινεμά και θα σας πω και κάποια πιο προσωπική πρόταση, που έκανα, μόλις αποδέχθηκα την πρόταση της Υπουργού, να μπορέσουμε να τιμήσουμε και τους ανθρώπους του σινεμά, πριν αποδημήσουν. Ειδικά για κάποιους ηθοποιούς, οι οποίοι είναι σε πολύ προχωρημένη ηλικία και οι οποίοι είναι αυτοί, οι οποίοι έχτισαν αυτό, που λέμε «Φεστιβάλ Κινηματογράφου Θεσσαλονίκης», τη δεκαετία του ’50, ‘60 κλπ.. Μην περιμένουμε, δηλαδή, να αργοπορήσουμε πολύ.

Επίσης, ήδη, έχουμε βρει μια κόπια από το ντοκιμαντέρ του Κανελλόπουλου, την «Καστοριά», που είχε χαθεί η κόπια αυτή. Έχει έρθει σε πολύ καλή μορφή και είμαστε έτοιμοι να τη δείξουμε στο Διεθνές Φεστιβάλ, που ξεκινάει, το Μάρτιο.

Όσον αφορά στον κύριο Κόντη, που ρώτησε ποια μέτρα μπορούμε να λάβουμε για τη διεθνή επέκταση του Φεστιβάλ, σαφέστατα δεν έχουμε την οικονομική δυνατότητα, όπως έχουν άλλα φεστιβάλ, όπως της Βενετίας, του Βερολίνου, των Καννών. Ας το πούμε είμαστε «φτωχοί συγγενείς», παρόλα αυτά, χρησιμοποιούμε στο Φεστιβάλ, σύμφωνα με τα λόγια του Ορέστη Ανδρεαδάκη, την εξής φράση: «Β’ κατηγορίας στα Διεθνή Φεστιβάλ, παρόλα αυτά Α’ στην κατηγορία των παροχών». Θέλω να πω ότι ένα μεγάλο κομμάτι αυτής της διεθνούς επέκτασης είναι η φιλοξενία, όσο κι αν ακούγεται λίγο πεζό. Είναι η φιλοξενία, είναι το να έρθουν οι φιλοξενούμενοι, να μπορέσουν να δεχτούν τη ζεστασιά των ανθρώπων του Φεστιβάλ και στη συνέχεια, πολύ απλά, να μπορέσουν οι ίδιοι να μιλήσουν για το Φεστιβάλ. Κάτι το οποίο έγινε, δεν ξέρω, αν το έχετε διαβάσει, με τα πρόσωπα τα διεθνούς ακτινοβολίας που ήρθαν εφέτος, όπως ο Ralph Fiennes, η Juliette Binoche ή ο Matt Dillon, οι οποίοι είχαν να πουν τα καλύτερα, οι οποίοι ήρθαν αφιλοκερδώς και οι οποίοι είναι, καλώς ή κακώς, οι καλύτεροι πρεσβευτές στη διεθνή αρένα των φεστιβάλ, γιατί υπάρχει τρομερός ανταγωνισμός.

Όσον αφορά στο ντοκιμαντέρ. Το Διεθνές Φεστιβάλ Ντοκιμαντέρ συγκαταλέχθηκε από την Αμερικανική Ακαδημία του Κινηματογράφου, ανάμεσα στα 28 Φεστιβάλ Ντοκιμαντέρ, παγκοσμίως, από τα οποία 28 θα διαλέγονται οι ταινίες οι υποψήφιες για το όσκαρ ντοκιμαντέρ στην τελετή των Όσκαρ. Συνολικά, όλα τα Φεστιβάλ Ντοκιμαντέρ είναι πάνω από 300, παγκοσμίως, οπότε σε αυτά τα 28 πρώτα συγκαταλέγεται και το Διεθνές Φεστιβάλ Ντοκιμαντέρ. Σας ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε πολύ, κύριε Σακελλαρίου. Ο κύριος Χριστόπουλος έχει τον λόγο.

**ΛΕΩΝΙΔΑΣ ΧΡΙΣΤΟΠΟΥΛΟΣ (Διευθύνων Σύμβουλος του Ελληνικού Κέντρου Κινηματογράφου, Οπτικοακουστικών Μέσων και Δημιουργίας (ΕΚΚΟΜΕΔ):** Ευχαριστώ πολύ, κύριε Πρόεδρε και ευχαριστώ πάρα πολύ για τις ερωτήσεις, για την ευκαιρία να διευκρινίσω και να ξεκαθαρίσω ορισμένα πράγματα. Θα προσπαθήσω να είμαι πολύ γρήγορος, να κάνω μια ολοκληρωμένη απάντηση, για να μην κουραστούμε κιόλας, γιατί ξέρω ότι είναι μακριά η μέρα.

Θα ξεκινήσω με το ερώτημα του κυρίου Κόντη, τι επενδυτικά κίνητρα έχει ο Οργανισμός. Ο Οργανισμός έχει δύο ειδών κίνητρα, τα επιλεκτικά προγράμματα και τα αυτόματα προγράμματα. Τα επιλεκτικά προγράμματα, τα πιο παραδοσιακά προγράμματα, τα οποία ήταν κληρονομιά από το Κέντρο Κινηματογράφου και τα αυτόματα, το cash e-bate που είναι κληρονομιά του ΕΚΚΟΜΕΔ.

Για να τελειώνουμε λίγο με την ιστορία, με τη συζήτηση, αν θέλετε, για τα επιλεκτικά. Ήδη, από τον Απρίλιο του 2024, και με πρωτοβουλία της Υπουργού διασφαλίστηκε αυτό, που λέμε,» ο αυξημένος πόρος για τον κινηματογράφο», που είναι το 50% των τελών, σε συνεργασία με το Γενικό Λογιστήριο, της συνδρομητικής τηλεόρασης, που είχε θεσμοθετηθεί, το 2016. Αυτά τα χρήματα έρχονται, ως πόρος στον κινηματογράφο. Επιστρέφουν, θα έλεγα, στον κινηματογράφο, γιατί από το να πάνε στον γενικό κορβανά του προϋπολογισμού, επιστρέφουν στην παραγωγή κινηματογραφικών και οπτικοακουστικών έργων. Άρα, νομίζω ότι εδώ γίνεται μία πολύ σημαντική αλλαγή, η οποία μας οδηγεί ότι αυτή τη στιγμή το ΕΚΚΟΜΕΔ έχει μία αύξηση του τακτικού του προϋπολογισμού, δεν μπαίνω σε Προϋπολογισμό Δημοσίων Επενδύσεων, δεν μπαίνω σε ΠΔΕ, κατά 150%, το οποίο μας δίνει τη δυνατότητα να έχουμε πολύ αυξημένα τα επιλεκτικά μας προγράμματα και μέσα από το Ταμείο Ανάκαμψης και μέσα από τον τακτικό μας προϋπολογισμό και μας επιτρέπει, μέσα στον πρώτο μήνα του 2025, να έχουμε, ήδη, δώσει σχεδόν 4.000.000 από τα επιλεκτικά και από το Ταμείο Ανάκαμψης, μόνο τον πρώτο μήνα του 2025, σε εγχώριες κινηματογραφικές παραγωγές, ελληνικές κινηματογραφικές παραγωγές. Όχι ξένες. Αυτό για τα επιλεκτικά.

Πάμε τώρα στο cash e-bate, το οποίο χρηματοδοτείται από Προϋπολογισμό Δημοσίων Επενδύσεων και ΕΣΠΑ. Κάναμε τις εξής αλλαγές τον Απρίλιο, ακριβώς για να μπορέσουμε να έχουμε αυξημένους πόρους για όλα τα οπτικοακουστικά έργα, που θέλουμε. Πρώτον, από εκεί που υπήρχε ένας κουβάς χρημάτων για τα πάντα, ο οποίος έφτανε τα 55 εκατομμύρια το χρόνο, λόγω του γενικού απαλλακτικού κανονισμού, το σπάσαμε σε τρία καθεστώτα ενίσχυσης. Ένα για την τηλεόραση και τον κινηματογράφο, ένα για τα κινούμενα σχέδια, το animation και ένα για το ψηφιακό παιχνίδι, με τα 55 εκατομμύρια όριο στο καθένα. Άρα, έχουμε αυξήσει τη χρηματοδότηση, με το καλημέρα, για τον κινηματογράφο και την τηλεόραση. Δευτερευόντως, μέσα στο ίδιο το καθεστώς, για τον κινηματογράφο και την τηλεόραση, εντάξαμε και χρηματοδότηση από το ΕΣΠΑ.

Θέλω να πω ότι, επειδή ειπώθηκε και στις ερωτήσεις της κυρίας Γρηγοράκου, γιατί το ΕΣΠΑ είναι δύσκολο για τους σκηνοθέτες, για τους παραγωγούς, για το χώρο του πολιτισμού. Εάν δεν είχαμε πάρει τα 150 εκατομμύρια της εκχώρησης από το ΕΣΠΑ, σήμερα πιθανότατα να βρισκόμασταν εδώ και να απολογούμασταν, γιατί δεν πήραμε αυτά τα έξτρα 150 εκατομμύρια από το ΕΣΠΑ, τα οποία όλα θα πέσουν στην οπτικοακουστική αγορά.

Τώρα, είναι το ΕΣΠΑ πιο αυστηρό στους κανόνες του; Είναι. Είναι ευρωπαϊκά χρήματα. Το ΕΣΠΑ θέτει κάποιες παραπάνω γραφειοκρατικές διατυπώσεις, οι οποίες χρειάζονται, για να δοθούν αυτά τα χρήματα; Τις θέτει. Αυτό δεν σημαίνει ότι δεν θα χρησιμοποιήσουμε αυτά τα χρήματα, που μας δίνει, ως εκχώρηση το Υπουργείο Οικονομικών και το ΕΣΠΑ για την ανάπτυξη του κινηματογράφου και ειδικά του εγχώριου κινηματογράφου.

Διότι ας μην ξεχνάμε το ΕΣΠΑ, κυρίως κατευθύνεται στις εγχώριες ελληνικές παραγωγές και είναι 50 εκατομμύρια για τον εγχώριο ελληνικό κινηματογράφο και από αυτό το πράγμα έχουμε 105 εκατομμύρια, συνολικά από ΠΔ και ΕΣΠΑ, μόνο για το 2025, για την ξένη και ελληνική κινηματογραφική και οπτικοακουστική παραγωγή.

 Ο δειγματοληπτικός πράγματι στις διαδικασίες του συστήματος διαχείρισης και ελέγχου είναι προς όλα τα επενδυτικά σχέδια και πρέπει να γίνεται προς όλα τα επενδυτικά σχέδια. Εγώ θα έλεγα να δούμε πώς θα τρέξει και το λέω και προς τον ΣΑΠΟΕ, με τον οποίο έχουμε συνεργασθεί, όλο αυτόν τον καιρό, εξαιρετικά και από την εποχή της ψήφισης του νόμου, αλλά και για τις Υπουργικές Αποφάσεις, παρότι ναι, υπάρχουν ακόμα πράγματα, τα οποία πρέπει να επιλύσουμε. Πράγματι, το υπόλοιπο κομμάτι για τη Δράση Α είναι οι μεγάλες αλλοδαπές επιχειρήσεις, οι οποίες χρησιμοποιούν τις εγχώριες ελληνικές επιχειρήσεις ως servicers μην το ξεχνάμε. Οι εγχώριες ελληνικές επιχειρήσεις κάνουν το σέρβις των μεγάλων ξένων επιχειρήσεων, δεν έρχονται μόνες τους, δεν έρχεται η Amazon μόνη να πάρει τα χρήματα, δεν έρχεται μόνη της η Disney να πάρει τα χρήματα, χρησιμοποιεί κάποιο μέλος του ΣΑΠΟΕ, για να κάνει αυτή τη δουλειά. Άρα, ναι, πράγματι εκεί βάζουμε ένα όριο, αν θέλετε, στο δειγματοληπτικό από 5% έως 30%, διότι ακριβώς το 30% ήταν ένα μεγάλο ποσοστό, το οποίο μας δημιουργούσε και γραφειοκρατικά εσωτερικά προβλήματα, με την έννοια ότι έπρεπε να αναλώσουμε πάρα πολλούς πόρους, αλλά επιπλέον, ας μην ξεχνάμε, ότι ο δειγματοληπτικός έλεγχος μπήκε, ως προϋπόθεση, γιατί ακριβώς απλουστεύσαμε το σύστημα κάνοντας ελέγχους με ορκωτούς λογιστές. Άρα, τι είπαμε; Τους ελέγχους σας, κάτι το οποίο το ήθελαν οι παραγωγοί, βεβαίως και καλά έκαναν, τους ελέγχους σας θα τους κάνουν ορκωτοί λογιστές και μόλις εμείς το εγκρίνουμε, θα υπάρχει ένα 5% με 30% πλέον δειγματοληπτικού ελέγχου, για να διασφαλίζεται το δημόσιο χρήμα.

Επίσης, θέλω να πω για τα χρήματα τα οποία βρίσκονται σε εκκρεμότητα, από τις αρχές του Σεπτέμβρη που ξεκίνησε τη λειτουργία του ο Οργανισμός έχουμε ήδη εντάξει 65 επενδυτικά σχέδια, ύψους σχεδόν 50 εκατομμυρίων μέσα σε πέντε μήνες. Είμαστε δηλαδή γύρω στο 40% και τον επόμενο καιρό μέχρι να ανοίξει η πλατφόρμα θα πάμε στο 45%. Ναι, θα θέλαμε να είναι παραπάνω ο στόχος αλλά θέλω να γίνει κάτι κατανοητό. Μιλάμε για έναν Οργανισμό που αυτή τη στιγμή και με αυτό θα έλθω και στο ανθρώπινο δυναμικό, ο οποίος αυτή τη στιγμή έχει δημοσίους υπαλλήλους συγκεκριμένους, οι οποίοι προετοιμάζουν το νέο καθεστώς ενίσχυσης, προσπαθούν να εκκαθαρίσουν το παλιό, συμμετέχουν σε επιτροπές αξιολόγησης, βλέπουν τους ελέγχους και για αυτό τον λόγο θέλω να τους ευχαριστήσω και δημόσια γιατί πραγματικά τον τελευταίο καιρό έχουν υπερβεί των δυνατοτήτων τους και πάρα πολλές φορές σε επενδυτικά σχέδια τα οποία υποβάλλονται πάρα μα πάρα πολύ προβληματικά. Συγγνώμη, ναι εκεί, όπου υπάρχουν προβληματικές υποβολές αιτήσεων και δεν είναι λίγες, θα πρέπει να κάνουν και δεύτερο και τρίτο έλεγχο διότι όπως και να το κάνουν είναι δημόσιοι λειτουργοί οι οποίοι βάζουν την υπογραφή τους για την παροχή δημόσιου χρήματος. Δεν μπορεί να γίνεται απλά. Ναι, αν πρέπει να καθυστερήσει ένας έλεγχος ή αν πρέπει να καθυστερήσει μια υπαγωγή, γιατί ο φάκελος είναι προβληματικός.

Τέλος, για το ανθρώπινο δυναμικό, ακριβώς για αυτό το πράγμα, έρχονται καινούργιες προσλήψεις στο ΕΚΚΟΜΕΔ. Υπάρχει πρόσκληση, θα έλθουν αρκετοί υπάλληλοι για να μπορέσουμε να επιταχύνουμε όλες αυτές τις διαδικασίες, που πράγματι είναι δύσκολο και χρειαζόμαστε περισσότερο χρόνο για να τις επιταχύνουμε.

 Σας ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής**): Ευχαριστούμε.

Τον λόγο έχει ο κ. Κοντοβράκης.

 **ΚΩΝΣΤΑΝΤΙΝΟΣ ΚΟΝΤΟΒΡΑΚΗΣ (Γενικός Γραμματέας του Συνδέσμου Ανεξαρτήτων Παραγωγών Οπτικοακουστικών Έργων (ΣΑΠΟΕ):** Όσον αφορά στην ερώτηση πώς υποδέχεται και πώς αντιδρά ο χώρος στη διακριτική μεταχείριση, που προκύπτει από το νομοσχέδιο, σε σχέση μεταξύ των δικαιούχων, που υπάγονται στη Δράση Α και στη Δράση Β, η απάντηση είναι προφανής. Υπάρχει διάχυτη ανησυχία, ενδεχομένως και αγανάκτηση. Οφείλω να σας πω ότι τα μέλη του ΣΑΠΟΕ, αλλά και εξ όσων γνωρίζω, όλες οι ελληνικές εταιρείες παραγωγής είναι μικρές και μεσαίες επιχειρήσεις, όλες αυτές θα δρομολογηθούν στη Δράση Β. Η Δράση Α έχει κάποια προνόμια, που δεν υπάρχουν στη Δράση Β, ο κ. Χριστόπουλος μόλις τα περιέγραψε, σε σχέση με τη γραφειοκρατία και την αυστηρότητα του πλαισίου της Δράσης Α. Αυτή τη στιγμή στην Ελλάδα οι μόνοι δικαιούχοι, που μπορούν να υπαχθούν εκεί, είναι τα τηλεοπτικά κανάλια και τα μεγάλα αλλοδαπά στούντιο.

 Να σημειώσω εδώ, όντως, φυσικά και πρέπει ένα ξένο στούντιο μεγάλο, για να προσεγγίσει αυτές τις επενδύσεις, να χρησιμοποιήσει ένα εγχώριο γραφείο παραγωγής, αλλά άλλο να είσαι ο σερβιτόρος και άλλο να κάνεις εσύ το τραπέζι. Είναι τόσο απλή η διαφορά μεταξύ του ενός και του άλλου, δηλαδή, είναι άλλο να κάνω εκτέλεση παραγωγής και άλλο να είμαι ο παραγωγός. Αυτό, για να μη δημιουργούνται εσφαλμένες εντυπώσεις.

Ο κύριος Νικολούζος έχει να κάνει και κάποιες επιμέρους πολύ σύντομες παρατηρήσεις. Θέλω απλώς να πω μόνον, ότι εμείς προχθές για το λόγο αυτό συγκαλέσαμε έκτακτη γενική συνέλευση και έχουμε λάβει εντολή από τη γενική συνέλευση του συνδέσμου μας να προβούμε στις όποιες κινήσεις θεωρήσουμε απαραίτητες, για να προστατεύσουμε το συμφέρον του κλάδου μας. Σας ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Σας ευχαριστούμε πολύ.

Το λόγο έχει ο κύριος Νικολούζος.

**ΑΛΕΞΑΝΔΡΟΣ ΝΙΚΟΛΟΥΖΟΣ (Νομικός Σύμβουλος του Συνδέσμου Ανεξάρτητων Παραγωγών Οπτικοακουστικών Έργων (ΣΑΠΟΕ):** Κύριε Πρόεδρε, έχουμε τοποθετηθεί αναλυτικά, σε σχέση με τις απαραίτητες νομοθετικές τροποποιήσεις, δηλαδή το ν. 5105, οπότε θα είμαι επιγραμματικός, για να τονίσω και την κρισιμότητα της κατάστασης.

Πρώτον, εμείς είπαμε πριν για διασυνοριακές παραγωγές και όχι για εκτέλεση παραγωγής. Αυτό νομοθετικά δεν επιτρέπεται, αυτή τη στιγμή, τουλάχιστον έτσι διαβάζουμε εμείς τη διάταξη του ν.5105. Πολύ κρίσιμο είναι η μετά την ολοκλήρωση της ταινίας στην Ελλάδα, τα κυρίως γυρίσματα, δηλαδή, να μπορεί ο παραγωγός να αιτηθεί την ενίσχυση, δηλαδή, να δηλώσει λήξη και να ζητήσει την ενίσχυση και να μην περιμένει επί μήνες να ολοκληρωθεί η μεταπαραγωγή σε χώρα του εξωτερικού.

Κρίσιμη για εμάς είναι και συνταγματικά επιβεβλημένη, η μεταβατική αυτή, για το 2022 και το 2023, η δυνατότητα καταβολής ενίσχυσης και να πιάσει και τις υπαγωγές από 1η Απριλίου μέχρι αρχές Μαΐου, 9 Μαΐου που έκλεισε η πλατφόρμα, ή έστω 30 Απριλίου, που δημοσιεύτηκε στο Φ.Ε.Κ. ο ν.5105.

Επίσης, σε σχέση με τους ορκωτούς, ένα σχόλιο μόνο. Δυστυχώς, δεν μπόρεσα να το θέσω πριν αυτό. Βλέπουμε μία δυσπιστία στο νέο νομοθέτημα, ως προς το ρόλο των ορκωτών ελεγκτών, παρ’ όλο που σύμφωνα με τη νομοθεσία, που τους διέπει, είναι προασπιστές του δημοσίου συμφέροντος και δεν έχουν καμία σχέση εξάρτησης ή άλλου τύπου με την εταιρεία παραγωγής, την οποία ελέγχουν.

Θα αποφύγω να αναφερθώ σε τεχνικά θέματα του επενδυτικού προγράμματος, του  CASH REBATE.

Ένα, όμως, που είναι πολύ κρίσιμο και ενώ έχουμε καλή συνεργασία προφανώς με τον φορέα, σε αρκετά σημαντικό βαθμό, θεωρούμε ότι κάνει μια στρεβλή ερμηνεία των διατάξεων και λαμβάνει υπόψη ή μάλλον θεωρεί ότι δεν επιτρέπεται η τροποποίηση του προϋπολογισμού του συνολικού ενός οπτικοακουστικού έργου, συγχέοντας κατ’ εμάς ανεπίτρεπτα το σύνολο των επιλέξιμων δαπανών, με το συνολικό κόστος. Αυτό δεν προκύπτει κατά τη γνώμη μας από κανένα κανονιστικό κείμενο και πρέπει να αποσαφηνιστεί νομοθετικά ή αλλιώς να αλλάξει η ερμηνεία των διατάξεων από τις υπηρεσίες του ΕΚΚΟΜΕΔ. Το συνολικό κόστος δεν έχει καμία σχέση με τις επιλέξιμες δαπάνες. Αφορά και ασχολείται η υπηρεσία του ΕΚΚΟΜΕΔ μόνο, ως προς τη σώρευση των κρατικών ενισχύσεων. Εξάλλου στην αίτηση υπαγωγής αυτού που ελέγχει για την πληρότητα του φακέλου, η Κ.Υ.Α του Γενάρη το λέει, δεν αναφέρεται πουθενά το συνολικό κόστος του έργου. Δεν είναι, δηλαδή, ότι το ΕΚΚΟΜΕΔ εγκρίνει ή έχει κάποιο λόγο επί του συνολικού προϋπολογισμού. Αυτό δημιουργεί πάρα πολύ σοβαρά προβλήματα, δυστυχώς, δεν μπορούμε να τα αντέξουμε περαιτέρω, αλλά πρέπει να διορθωθούν νομοθετικά και έχουμε ολοκληρωμένη πρόταση στο υπόμνημά μας. Σας ευχαριστώ πολύ, κύριε Πρόεδρε.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Σας ευχαριστούμε πολύ.

Το λόγο έχει η κυρία Καμάρα.

**ΑΙΚΑΤΕΡΙΝΗ ΚΑΜΑΡΑ (Γενική Γραμματέας του Ιδρύματος «Μακεδονικού Μουσείου Σύγχρονης Τέχνης»):** Δεν έχουν τεθεί προς εμένα ερωτήσεις, κύριε Πρόεδρε, και όλα όσα ήθελα να πω, τα είπα στην αρχική τοποθέτησή μου.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Σας ευχαριστούμε πολύ.

Σε αυτό το σημείο ολοκληρώνεται η συνεδρίαση της Επιτροπής μας.

Λύεται η συνεδρίαση, αφού ευχαριστήσουμε την κυρία Υπουργό, τους Εισηγητές, τους Ειδικούς Αγορητές και βέβαια, όλους εσάς, οι οποίοι βοήθησαν πάρα πολύ το έργο της Επιτροπής και το νομοθετικό έργο, που θα έρθει στη Βουλή.

Η Επιτροπή διακόπτει εδώ, θα συνεχίσουμε σε 30 λεπτά περίπου, δηλαδή στις 16.00’ με την τρίτη συνεδρίαση, που αφορά την ψήφιση επί της αρχής και τη συζήτηση κατ’ άρθρον.

Ευχαριστούμε πολύ.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής.

Παρόντες ήταν οι βουλευτές κ.κ. Αλεξοπούλου Χριστίνα, Αμυράς Γεώργιος, Βλάσης Κωνσταντίνος, Γιώργος Ιωάννης, Δεληκάρη Αγγελική, Ευθυμίου Άννα, Θεοχάρης Θεοχάρης (Χάρης), Καλλιάνος Ιωάννης, Κατσανιώτης Ανδρέας, Κατσαφάδος Κωνσταντίνος, Καφούρος Μάρκος, Κεφαλογιάννης Κωνσταντίνος, Κόνσολας Εμμανουήλ, Κούβελας Δημήτριος, Κουλκουδίνας Σπυρίδων, Κυριαζίδης Δημήτριος, Κυριάκης Σπυρίδων, Λαμπρόπουλος Ιωάννης, Λιάκος Ευάγγελος, Λιβανός Μιχαήλ, Λοβέρδος Ιωάννης – Μιχαήλ (Γιάννης), Μονογυιού Αικατερίνη, Μπαρτζώκας Αναστάσιος, Οικονόμου Θωμαΐς (Τζίνα), Παππάς Ιωάννης, Πασχαλίδης Ιωάννης, Σπάνιας Αριστοτέλης (Τέλης), Σταυρόπουλος Αθανάσιος, Στεφανάδης Χριστόδουλος, Στυλιανίδης Ευριπίδης, Συρίγος Ευάγγελος (Άγγελος), Τσιλιγγίρης Σπυρίδων (Σπύρος), Αχμέτ Ιλχάν, Γρηγοράκου Παναγιώτα (Νάγια), Πάνας Απόστολος, Παπανδρέου Γεώργιος, Παραστατίδης Στέφανος, Σπυριδάκη Αικατερίνη (Κατερίνα), Μπάρκας Κωνσταντίνος, Καλαματιανός Διονύσιος- Χαράλαμπος, Κασιμάτη Ειρήνη (Νίνα), Κοντοτόλη Μαρίνα, Νοτοπούλου Αικατερίνη (Κατερίνα), Τσαπανίδου Παρθένα (Πόπη), Μεταξάς Βασίλειος, Δελής Ιωάννης, Ασημακοπούλου Σοφία Χάιδω, Μπούμπας Κωνσταντίνος, Αναγνωστοπούλου Αθανασία (Σία), Τζούφη Μερόπη, Βορύλλας Ανδρέας, Τσιρώνης Σπυρίδων, Μπιμπίλας Σπυρίδων, Κόντης Ιωάννης και Θρασκιά Ουρανία (Ράνια).

 Τέλος και περί ώρα 15.35’ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ ΑΓΓΕΛΙΚΗ ΔΕΛΗΚΑΡΗ**